
Biftec Stroganoff, poliția 


și un motan hâmesit 


Starea babuşcăi se înrăutățește văzând cu ochii. E în 
bucătărie, nu prididește cu privitul pe fereastră și scutură 
capul atât de indignată, încât claia aceea impunătoare de păr, care 
alcătuiește un soi de turn, se clatină ameninţător de colo colo. 

— Unde-i Ana cu copil? se burzuluieşte ea de una singură în timp 
ce ia oalele de pe foc şi le așază lângă chiuvetă. Dacă mai aştept mult, 
atunci nici mâncarea nu mai e bună! 

Mâncarea nu mai e bună? Păi ar fi mare păcat, fiindcă ce-a gătit 
acolo babușca chiar că miroase cum nu se poate mai îmbietor, ca să 
nu mai spun că trag mare nădejde să mă aleg şi eu cu ceva. Mâncarea 
cu pricina pare a fi făcută aproape în întregime din bucăţi de carne de 
vită din cea mai de soi - numai când mă gândesc la ea începe să-mi 
plouă-n gură. Cică i se zice biftec Stroganoff, dar, lăsând la o parte un 
nume așa de ciudat, e gătit totuşi de babuşca, iar la gust e de-a dreptul 
dumnezeiesc. Adevărul e că babuşca însăşi e o bucătăreasă cu talent 
dumnezeiesc, iar eu unul, ca membru al familiei ăsteia, nu pot decât 
să salut faptul că în ultimul timp îşi face atât de des de lucru prin 
bucătărie. 

Eu, adică Winston Churchill, de meserie prea-distins şi prea-negru 
motan din rasa British Shorthair, cu gusturi dintre cele mai rafinate. 


De aceea e și recomandabil să mi se gătească cât mai proaspăt. Asta 


dacă nu vreţi să-mi stricați tot cheful. Iar la un așa soi de gătit babușca 
se pricepe ca nimeni alta. Asta-i şi motivul pentru care bătrâna 
doamnă se bucură de înalta mea consideraţie. 

Fireşte, colegii mei umani de apartament nu sunt neapărat de 
aceeași părere. Unul dintre ei, singurul bărbat de pe aici în afară 
de mine, e profesorul Werner Hagedorn. Când se uită babușca urât 
la el fiindcă iar şi-a lăsat cărţile împrăștiate pe unde-a apucat, atunci 
chiar că profesorul oftează din adâncul rărunchilor. Am impresia că, 
în astfel de momente, îl apucă dorul după vremurile în care locuia 
singur, numai cu mine, în ditamai mândrețea de apartament, şi putea 
să-și lase lucrurile să zacă pur şi simplu pe unde avea el chef. Ei, ce 
linişte era tot timpul pe la noi... Ce mai, ruptă din rai! 

De când Werner și-a luat o menajeră nouă, pe Ana, situația s-a 
schimbat cu desăvârşire. Ana s-a mutat la noi împreună cu fiica ei, 
Kira. Şi, odată cu puștoaica asta de treisprezece ani, a prins şi casa cu 
adevărat viaţă. La început, toată chestia mi s-a părut curată prostie, 
dar, încetul cu încetul, a trebuit și eu să recunosc că traiul meu de 
până atunci fusese, de fapt, unul cât se poate de plicticos. Kira a ajuns 
între timp cea mai bună prietenă a mea și, cot la cot, am izbutit 
să descâlcim cazuri de detectivi adevăraţi. Fiindcă și copiii, şi pi- 
sicile sunt niște detectivi de primă mână, iar când fac pereche, sunt 
neîntrecuți! 

Ce-are babuşca de-a face cu toate astea? Păi e foarte simplu - ea e 
bunica Kirei, venită din Rusia şi care, de ceva vreme, locuiește la noi. 
La drept vorbind, avusese de gând să stea în vizită doar câteva zile. 
Mai apoi însă, şi-a dat seama că ajutorul ei în privința educaţiei copilei 
şi, în general, în gospodăria noastră este indispensabil. Așa că a rămas, 
pur şi simplu, cu noi. 


În privinţa asta, Ana e însă chiar şi mai puţin încântată decât Werner. 


N-are niciun chef să locuiască împreună cu maică-sa. Nu prea pricep 
eu de ce, dar așa e la oameni: când se fac mari, se vede de departe că 
nu le mai face câtuși de puţin plăcere să stea cu părinţii. Ce-i drept, de 
cele mai multe ori și noi, pisicile, trebuie să ne părăsim familiile, şi asta 
încă de mici. Dar, la urma urmelor, zău dacă aș fi avut ceva împotrivă 
dacă maică-mea ar fi tors și ea prin casă, pe la Werner. Chiar dacă, spre 
deosebire de babuşca, nici vorbă să se priceapă la gătit. 

Cu pași hotărâți, babuşca trece pe lângă mine, străbătând holul. 
O avea cumva de gând să iasă pe stradă, să le caute pe Ana şi pe Kira? 
Ei bine, nu, s-a dus doar să ia telefonul de pe comoda de lângă uşa de 
la intrare. Bate cu nădejde în tastele aparatului, după care îl duce la 
ureche. 

— Gde jă tî? Pacemu ne padhodiș k telefonu? 

Iar dacă se-apucă babușca să se rățoiască pe rusește, atunci chiar 
că-i vine să tune şi să fulgere. De obicei, îşi dă silinţa să vorbească în 
germană. Pe mine nu mă deranjează însă câtuși de puţin, fiindcă şi 
eu știu rusa la perfecție, așa că îmi dau seama că bătrâna bodogăneşte 
fiindcă Ana nu răspunde la telefon. De unde știu eu rusește? Mda, 
asta chiar că-i o poveste lungă, dar așa, pe scurt fie spus, chestia e că 
odată, când pe Kira și pe mine ne-a prins o furtună și ne-a lovit 
trăsnetul, am ajuns să facem schimb de trupuri. Să nu-ţi vină să crezi, 
nu? Şi totuși, ăsta e adevărul. Slavă Domnului că, după ceva timp, am 
putut să ne preschimbăm la loc. Așa se face că m-am ales cu ceva 
iscusinţe de-ale oamenilor, pe care le-am păstrat. De-atunci ştiu nu 
numai ruseşte, ci şi să citesc și să scriu. 

Babuşca se întoarce spre mine. 

— Hai, mârrrtan, zice ea, cu un potop de „r“-uri. Dacă Ana şi Kira 
vin prea târziu, noi o să mâncăm. Şi-o să capeți şi tu ceva din 
Stroganoff ăsta. Că-i foarrrte gustos! 


Torc încântat. O minunăţie de plan, nu altceva! Iar dacă alea 
două n-o să se-arate până la prânz, o să mă aleg cu încă şi mai mult! 
De obicei, de la babuşca nu capăt decât o bucăţică. De data asta însă, 
pare hotărâtă să-mi umple castronelul cu o porţie cumsecade. Taman 
pe placul meu! 

Babuşca porneşte din nou spre bucătărie, cu mine pe urmele ei. 
Odată ajunsă acolo, îmi așază castronelul pe masă, apucă un polonic 
zdravăn și... 

Şi chiar atunci aud descuindu-se ușa apartamentului. Iar Ana și 
Kira își fac intrarea în casă! Babuşca lasă de îndată polonicul deoparte 
şi o întinde spre hol. Oh, nu! Nu cumva asta înseamnă că nu mă aleg 
cu niciun pic de Stroganoff? De ce au trebuit să apară tocmai acum? 
Până acum au pierdut vremea cine știe pe unde şi tocmai acum li 
s-a năzărit să se întoarcă, exact la momentul nepotrivit. Curată 
obrăznicie! 

— Buni, buni! Închipuie-ţi, poliția a trecut azi pe la noi, pe la 
şcoală! zbiară Kira, dând năvală în apartament şi aruncându-și 
ghiozdanul pe jos. 

Imediat, bunica face ochii mari. 

Babușca nu-l vede cu ochi buni pe cel care nu-și pune imediat 
lucrurile la locul lor şi nici nu încape vorbă că ghiozdanul n-are ce să 
caute pe jos, în hol, ci în camera copilului. 

Fireşte, Kira nici nu se sinchisește de indignarea bunică-sii şi-şi 
vede mai departe, agitată, de povestea ei: 

— La ăia de la Sophie Scholl! s-a dat o spargere astă-noapte! Hoţii 
au luat pur și simplu seiful cu totul! Au intrat în biroul directorului 


'Sophia Magdalena Scholl (1921-1943), eroină a rezistenței împotriva național-socialismului 
german, arestată, condamnată la moarte și executată pentru răspândirea de manifeste ` 
antihitleriste în incinta Universităţii din Miinchen. 


şi-au smuls din perete dulapul blindat. Și pe urmă pe-aici ţi-e drumul, 
cu bani cu tot. Incredibil, nu? 

Miorlau! Păi asta chiar că sună palpitant și, pentru o clipă scurtă 
de tot, uit până şi de foamea care-mi dă ghes. Şcoala Sophie Scholl se 
află chiar lângă Gimnaziul Wilhelmin, unde merge Kira. Numai că, 
în timp ce Gimnaziul Wilhelmin, cu fațada albă şi turnuleţele lui, 
arată ca un castel, clădirea şcolii Sophie Scholl — deși impunătoare — 
are doar o faţadă din cărămidă falsă, roșie la culoare. În câteva rânduri 
chiar m-am pomenit așteptând în faţa ei, și asta fiindcă cele două şcoli 
ţin câteva ore şi activități şcolare în comun. La drept vorbind, zău 
că-mi vine greu să-mi închipui cum de-au fost în stare niște spărgători 
să scoată ditamai casa de bani dintr-o clădire care-i ca o fortăreață, 
uriașă şi de necucerit. 

Babușca, dimpotrivă, nu se-arată deloc impresionată de poveştile 
Kirei: 

— Hai, mergi şi-aşază în bucătărie. Că se răceşte mâncare! 

— Buni, tu chiar n-ai înțeles deloc ce ţi-am povestit adineaori? Au 
intrat spărgătorii în școală! 

Dimitra Kovalenko pufneşte disprețuitor și scutură din cap. 

— Da, da, zice babuşca pe ruseşte. Asta am priceput-o eu. Ce nu 
pricep e ce-i cu voi aşa de târziu! Că doar n-o avea nevoie poliţia de 
ajutorul tău, măi copile! 

Înainte să apuce Kira să spună ceva, îi răspunde Ana, care, între 
timp, ajunsese şi ea în hol. 

— Nu, mamuşca, nu de ajutorul ei, ci de-al meu! Kira n-a făcut 
decât să stea după mine. 

— Nu mai spune! Ajuţi tu poliţie? 

— Chiar așa. Poliţia le-a luat declaraţii astăzi la prânz tuturor celor 


care au o cheie de la intrarea în școala Sophie Scholl. Că doar 


infractorii ăştia trebuie să fi intrat cumva în şcoală, de-au ajuns tocmai 
în biroul directorului. 

— Şi tu ai cheie? 

— Vezi că ştii? Că doar în fiecare joi după-amiază dirijez orchestra 
comună a claselor mici în aula celor de la Scholl. Așa că vezi bine că 
am nevoie de-o cheie pentru ca la sfârşit să pot încuia în urma mea. 

Aşa-i! Joia, Ana vine întotdeauna târziu acasă. Aşa se face că, între 
timp, a ajuns mai mult profesoară de muzică decât menajeră. Lucru 
cu care se îndeletnicise și în Rusia, ţara din care, cu cinci ani în urmă, 
cu Kira de mână, a venit încoace. Acolo — mai exact, în orașul Omsk 
- le preda copiilor pianul și muzica vocală. Iar de când Kira, împreună 
cu mine şi prietenii mei din trupa de pisici din curte, a reușit să-l bage 
la închisoare pe fostul profesor de muzică al Gimnaziului Wilhelmin, 
Ana a ajuns să predea ea muzica acolo. Mai întâi doar aşa, din când 
în când, iar acum tot mai des. Prin urmare, nu-i mai rămâne prea 
mult timp pentru dereticatul gospodăriei lui Werner. 

Pentru asta o avem însă acum - slavă Domnului! - pe babușca. Iar 
dacă Ana e la şcoală, se agită pe-aici babuşca, cu cârpele şi polonicele 
ei. Şi dacă se-ntâmplă să n-aibă de lucru cu niciuna dintre uneltele 
astea, atunci stă cu ochii pe Kira, ca să-și facă serios temele sau să 
exerseze la pian cu tragere de inimă. În concluzie, e mai mereu în 
priză când e ceva de trebăluit. S-a instalat în fosta cămăruţă de lucru 
a lui Werner şi, în scurtă vreme, locul cu pricina a devenit noul ei 
cartier general. Săracul de Werner a trebuit să-şi care toate cărţile și 
hârţoagele, cu birou cu tot, într-un colţ al camerei de zi. Între noi fie 
vorba, Werner al meu a suportat totul bărbăteşte, spunându-şi că e 
doar un aranjament provizoriu, până îşi găseşte babușca o locuinţă a 
ei. Părea un plan bun. Şi asta chiar dacă n-am nici cel mai mic habar 
ce vrea să însemne „aranjament provizoriu“. 

După cum habar nu am nici când capăt şi eu odată ceva din 
biftecul ăla! Între timp, mi s-a făcut o foame de lup. Sper să nu-şi 
închipuie oamenii ăştia ai mei că m-am pus pe tors. Nici vorbă! 
De fapt, îmi chiorăie stomacul! 

Din păcate, nu mă bagă nimeni în seamă. Ana îi dă înainte cu 
poliţia şi parcă a înțepenit acolo, în hol. 

— Am fost luaţi la întrebări fiecare în parte și, fireşte, a durat destul 
de mult. Au vrut să știe dacă am observat ceva suspect sau dacă n-am 
împrumutat de curând cuiva cheia de la intrarea în şcoală sau am 
pierdut-o. 

— Şi tu ai păţit aşa ceva? se interesează babușca. 

Ana clatină din cap. 

— Nu. E o cheie universală, care se potriveşte la toate uşile din 
şcoală şi de care am grijă ca de ochii din cap! 

— Bine atunci. Hai să mâncăm! hotărăște babușca, cu o vehemență 
care nu admite obiecţii. 

Şi cine ar îndrăzni să obiecteze când vine vorba de-aşa mâncare 
gustoasă? Eu sigur nu! 

Kira se uită puţin prin preajmă, după care se îndreaptă spre 
bucătărie și se aşază la masă. Dar de-abia apucă bunică-sa să-i umple 
farfuria, că gândul îi zboară din nou la spargerea de la şcoală. 

— Ştii, buni, ăsta a fost deja al treilea furt al unei case de bani în 
numai patru săptămâni. 

— De unde-ai vrea să ştiu eu asta? întreabă babuşca. 

Pe bună dreptate. Nici eu nu ştiam nimic despre așa ceva. Dar 
nimica-nimicuţa! Nu exagerez deloc, deşi, în general, mă consider un 
motan foarte bine informat. 

— Crede-mă pe cuvânt, e aşa cum îţi zic! insistă Kira, cu o mutră 
serioasă. Iar hoţii s-au ales cu o sumă de bani de-a dreptul uriaşă. 

Numai la Sophie Scholl ar fi vorba de vreo cinci mii de euro - 
cheltuielile pe-o săptămână pentru cantina şcolii! 

Ana încuviinţează din cap, întărind spusele Kirei, iar babușca face 
ochii mari. 

— Da, bucătarul pur şi simplu nu mai știe ce să facă, îi dă Kira 
înainte. Cu ce să facă el cumpărăturile pentru masa de prânz? 

Sfântă sardină în ulei! Prin urmare, situaţia e cât se poate de serioasă! 
Şi cum să nu fie, dacă n-o să se mai dea nimic de mâncare la cantină! 
Sunt sigur că nu orice copil are norocul Kirei şi o buni care să gătească 
aproape-n fiecare zi numai minunății. Încep să dau din coadă. 

Ana râde. l 

— Ia uitaţi, s-a supărat Winston! Când e vorba de mâncare, nu-i 
mai arde lui de glumă. Hai, Kira, pune-i și lui nişte cărnițä în 
castronel. 

În sfârşit! Oricât o fi de tristă soarta bietului bucătar al şcolii, eu 
unul nu-mi mai încap în blană de bucurie că, în sfârșit, s-a gândit 
cineva şi la mine. Kira îşi face de lucru cu o lingură, după care aşază 
castronelul lângă vasul meu cu apă. Ce miros îmbietor! Lacom, mă și 
reped, așa-i de gustos totul! 

— Mârrrtan foame mereu! zice babuşca. I-o- plăcea lui, dar dacă 
se face prea gras, trebuie pus la regim! 

Cum adică „prea gras“? Că doar sunt zvelt şi mlădios și, foarte 
probabil, într-o formă de zile mari! 

Kira chicotește. 

— Winston, la regim? Colegul nostru de apartament n-ar fi prea 
încântat de treaba asta. Mă rog, dacă pe Odette n-o deranjează c-o să 
vină o vreme când o să târâie cu el ditamai burdihanul... Tu ce-ai de 
zis, Winston? Crezi c-o să se mai uite la tine așa, cu burtică? Dacă da, 


atunci vezi-ți de mâncat mai departe. 

Ce treabă are Odette cu toată povestea asta? Odette este cea mai 
frumoasă pisică albă pe care ţi-o poți închipui şi, totodată, este cea 
mai bună prietenă a mea. Locuiește în curtea din spatele casei noastre. 
Nu mai ştiu pe nimeni cu care să mă înțeleg așa de bine. Adică pe 
nimeni în afară de Kira. Şi-atunci, cum s-o deranjeze dacă pun şi eu 
ceva mai multă grăsime pe şolduri? Doar e cea mai bună prietenă a 
mea! Pentru ea nu contează decât calitățile mele interioare. Și de-astea 
chiar că am cu nemiluita! Sunt descurcăreț, prietenos, săritor, cu 
mintea brici şi... ăăă, am uitat ceva? Ah, da, mai sunt şi modest, 
desigur. Și curajos nevoie mare. Că altfel cum aş fi reuşit să prind doi 
răufăcători în carne și oase? Și, în afară de toate astea, mă ţin încă 
destul de bine. Cu burtă sau fără burtă. Nu-i așa? 

Pe furiș, mă măsor din priviri. Să fi ajuns puţin cam gras? Hm, 
poate doar puţintel. Dar chiar s-o deranjeze asta pe Odette? Că doar 
nu sunt pântecos ca Spike, motanul care-şi face veacul prin curtea 
noastră. Şi, firește, sunt mult mai îngrijit decât Caramel, tovarăşul lui 
Spike, care o fi el subţirel, dar e tare ciufulit. Dar dacă Odette n-o să 
mă mai găsească la fel de arătos cum o găsesc eu pe ea? 

La gândul ăsta, mă pomenesc că-mi rămâne-n gât ultima bucăţică 
de biftec Stroganoff și numai anevoie izbutesc s-o fac să-mi alunece 
spre stomac. Dar iau hotărârea ca de-acum înainte să fiu mai atent la 
ce mănânc şi să fac mai multă mișcare. Alergatul sigur face bine la 
fizic şi, ca să fiu sincer, m-am cam lenevit în ultimele săptămâni. 
Zăcutul pe canapeaua din camera de zi sau turele pe care le dau din 
an în Paşti prin curte nu-s câtuși de puțin potrivite dacă vrei să rămâi 
în formă. 

Bineînţeles însă că n-am niciun chef s-alerg de unul singur prin 
Hamburg. Nu că m-ar împiedica ceva, fiindcă, de câteva săptămâni, 


ne-am montat trape pentru pisici la ușa de la camera de zi și la cea de 

la apartament. Babușşca a fost cu ideea. Nu se ştie din ce motive, a fost 
de părere că urmele de zgârieturi pe care le lăsam pe ușa de la intrare 
de fiecare dată când, după câte o raită pe-afară, ceream să intru 
în casă, nu sunt deloc arătoase. M-am hotărât totuşi s-o las mai 
moale cu ambițiile sportive şi să aştept până când o să aibă Kira treabă 
prin oraş. E mai distractiv să mergi în tovărășia cuiva. Îmi îndrept 
trupul și-i arunc Kirei o privire, care, sper eu, o să-i dea de înțeles 
c-aş avea chef să fim și noi mai activi. Carevasăzică, draga mea: dacă 
în după-masa asta ai de gând s-o iei din loc... atunci gând la gând cu 
bucurie! Ar fi de tot râsul dacă n-aş reuși să-mi recapăt imediat silueta 
de invidiat... 


O groază de întrebări și 


regula seriei 


z) 
— 

— Barmbek, Lurup, Billstedt... și-acum și Harvestehude! Patru 
cartiere din Hamburg, aflate în locuri cu totul și cu totul diferite! Ce 
ne spune asta? zice Tom, plimbându-și privirea întrebătoare de la unul 
la altul. 

Îi întorc şi eu o privire, tot întrebătoare. Mie unuia, chestia asta 
chiar nu-mi spune nimic. Dar oricum n-am venit aici, ţinând-o nu- 
mai într-o alergătură în urma Kirei, ca să răspund la ghicitori, ci ca 
să mai dau și eu jos burta (deşi nu-i chiar aşa de mare). Și uite că, în 
loc de asta, am ajuns să stau pe patul din camera lui Tom, colegul de 
clasă al Kirei, şi să-mi muncesc creierul cu nu știu ce cartiere din 
Hamburg. Păi mai bine-aş fi rămas acasă. 

Pauli, cea de-a treia din gaşcă, pare să fie exact de aceeaşi păre- 
re cu mine. Fiindcă în loc să-i răspundă lui Tom la întrebare, cască 
de-i trosnesc fălcile. 

— Zău aşa, Tom! Nu văd ce importanţă are unde au dat loviturile 
până acum hoţii de case de bani. Şi nici nu înțeleg de ce te-agiţi atâta. 
Că doar nu s-a întâmplat la noi la școală. 

— Bravo, Pauli! oftează Tom cu năduf. Cum poţi să fii aşa de 
indiferentă? Şcolile din Hamburg au ajuns ţinta unui lanţ întreg de 
jafuri şi ţie puţin îți pasă? N-ai vrea să ştii cine se-ascunde în spatele 
operațiunii? 

— Nea, clatină Pauli din cap. Atâta timp cât nu mi-au furat mie 
ceva, chiar că nu-mi pasă. Şi oricum, nu pentru asta avem poliție? 
Precis s-a şi pus pe treabă, dacă nu i-o fi arestat deja pe făptaşi. La 
urma urmelor, nu-s ei profesioniştii? 

Tom îşi dă ochii peste cap. 

— Poliția! De parcă n-ai şti deja că poliţiştii au şi ei nevoie din când 
în când de câte o mână de ajutor! Dacă se mai produce o nenorocire, 
una pe care am fi putut s-o împiedicăm? Ce te-ai mai enerva că n-am 
mișcat niciun deget! 

Tom are mare dreptate. Aşa s-a întâmplat și cu câteva luni în urmă, 
când Emilia, colega de clasă a Kirei, a fost răpită, iar Kira, Tom, Pauli 
şi până și noi, pisicile, adunându-ne puterile, am făcut ca fata să 
ajungă din nou acasă, teafără şi nevătămată. Ca să nu mai spun că 
până și fostul prieten al Anei, infractorul ăla de Vadim, a fost dat în 
vileag tot de mine şi de copii. Dar asta e altă poveste şi, dacă mă 
întrebaţi pe mine, eu unul nu m-aș supăra dacă viața mea ar fi mai 
liniştită de acum încolo. 

Pauli însă tot şovăia. 

— Ştiu şi eu... Eu credeam că ne-am strâns ca să mai facem ceva 
la mate. Altfel bag mâna-n foc c-ajunge să mi se-ntâmple și mie o 
nenorocire, știi, tot așa, una pentru care n-am mișcat niciun deget! 

Kira chicoteşte. 

— Am priceput, spune ea, zâmbind. În cazul ăsta, nici măcar 
poliția nu te-ar mai putea ajuta. Numerele reale și fracțiile zecimale 
l-ar scoate din minți până și pe cel mai priceput comisar! 

Acum, până și Pauli se pune pe râs. Nici Kira, nici Pauli nu se mai 
pot opri din hohote. Dau chiar într-un râs cu nechezături în timp ce 
Tom le priveşte cu acreală. Atâta lucru pricep și eu. Că nu-ţi pică 


tocmai bine să te simți luat peste picior. 

Uşa camerei se deschide şi un băiat ceva mai mare bagă capul 
înăuntru. Are părul scurt, cafeniu și poartă ochelari, la fel ca Tom. 
Fireşte, e cu vreo două capete mai înalt şi încă și mai subțire decât 
slăbătura de Tom. Bietul de el, se vede că face foamea! Parcă l-am mai 
văzut eu... Ia stai, ăsta-i Nico, fratele mai mare al lui Tom! 

— Ia ziceţi, se poate mai încet, totuşi? ne întreabă el cu reproş 
în glas. Sunt în camera de-alături și trebuie să-nvăţ. De fapt, parcă 
asta voiaţi să faceți şi voi. Dacă Tom mi-ar fi spus că dă o petrecere 
aici, i-aş fi zis din capul locului să-și mute gândul. În caz că ai uitat, 
frățioare: săptămâna viitoare dau proba de mate la bac şi am nevoie 
de linişte! 

Tom îşi împinge iute ochelarii mai sus pe nas şi oftează. 

— Îmi pare rău, Nico. Hai că ne potolim. 

Fără alte vorbe, Nico se retrage și închide ușa cu o mișcare ho- 
tărâtă. Tom se întoarce către Kira și Pauli, care, între timp, s-au liniștit. 
Deşi prea spăşite nu par. 

— Da, strică-ne tu tot cheful! bodogăneşte Pauli. 

Eu, în schimb, nu știu prea bine ce să cred despre apariţia lui Nico. 
Totul pleacă de la faptul că nu mi-e prea clar ce-i aia probă de mate la 
bac. N-am mai auzit niciodată de așa ceva. Dar pare să fie ceva foarte, 
foarte important. 

— OK, atunci să facem ceva la mate, hotărăşte Tom. Dar să ştiţi că 
sunt pur și simplu decepționat că nu vă interesează deloc ce-am reușit 
să aflu despre hoţii casei de bani. 

La cei treisprezece ani ai lui, Tom se exprimă întotdeauna puţin 
cam pompos și tot ce spune parc-ar ieși din gura profesorului meu 
de-acasă; dar până şi pe mine mă cam miră că fetele nici nu vor să 
audă teoriile șmechere ale lui Tom. Din păcate, fiind pisică, nu-l pot 
întreba, că altfel aş fi făcut-o de mult. 


— Bine, se înduplecă şi Kira în cele din urmă. Hai, povestește-ne. 
Ce rezultă din faptul că răufăcătorii au jefuit şcoli cam peste tot prin 
Hamburg? 

Lui Tom i se aprinde în ochi o rază de lumină. E cât se poate de 
limpede că preferă să discute despre răufăcători decât despre fracţii 
zecimale. Orice-ar fi ele. 

— Păi e evident: ăştia sunt profesioniști. Spărgători de meserie! 

Pauli și Kira îl privesc mirate. 

— Cum aşa? Pe-asta de unde ai mai scos-o? 

Tom suspină, ceea ce arată cât de nătângă i se pare o asemenea 
întrebare. Fireşte, nici măcar eu nu pot să-mi explic cum de-a ajuns 
Tom la o asemenea concluzie. Şi când te gândeşti că sunt un motan 
recunoscut pentru istețimea lui, dacă nu cumva chiar cel mai isteț 
care s-a pomenit vreodată! 

— E cât se poate de logic. Spărgătorii cu pricina au un plan bine 
pus la punct. Pare că ştiu precis în care dintre şcolile din Hamburg se 
găsesc case de bani cu un conţinut care să merite atenţia (altfel spus, 
cu mulți bani înăuntru) şi cum să procedeze ca să pună mâna pe ele. 
Ăştia nu-s hoți de ocazie, unii care să dea o spargere la o școală 
oarecare. Nu, nu, de asta sunt sigur: ăştia-s profesioniști. 

— Ei şi? Or fi profesionişti, așa cum zici, i-o întoarce Pauli cu 
plictiseală în glas. Un motiv în plus ca să lăsăm treaba în seama 
poliţiştilor. Că sigur nu așteaptă ei ponturi de la trei puşti dintr-a 
şaptea. Chiar aşa, ce ponturi am putea să le dăm noi? Ce, ai de gând 
să dai telefon la poliţie și să spui: „Scuzaţi-mă, eu cred că spărgătorii 
caselor de bani din şcoli sunt hoţi profesioniști“? O să se tăvălească 
pe jos de râs, nu alta. Atâta lucru sigur știu și ei deja. 

Încăpăţânat, Tom clatină din cap. 


Prostii, nici vorbă să vreau să le dau sfaturi. Cred doar că în 

spatele seriei ăsteia de spargeri se ascunde o regulă. Iar dacă am izbuti 
să ne prindem care-i regula, atunci poate c-am fi în stare să aflăm di- 
nainte care şcoală va fi următoarea țintă. Și dacă i-am informa și pe po- 
liţişti, ei n-ar mai trebui decât să se aşeze la pândă şi să-i prindă pe 
spărgători asupra faptului. Sunt sigur că există o regulă a seriei. Tre- 
buie doar s-o descoperim. 

Kira râde. De data asta, bineînţeles, cu mai multă fereală. 

— Pe bune, Tom? Și cum te-ai gândit să facem? Că doar n-avem un 
glob de cristal, ca să vedem în viitor. 

Năuc, mă uit când la Kira, când la Tom. Ce-are asta de-a face cu un 
glob de cristal? Unul în care să te uiţi și să vezi ce? Merge așa ca 
televizorul? Că numai la ăla poți să vezi chestii care se petrec într-un cu 
totul alt loc din lume. Ce-i drept, la capitolul „viitor“ televizorul nu stă 
prea bine. Dar dacă globul de cristal te face să vezi în viitor, chestia asta 
ar fi o adevărată minunăţie. 

Unde am văzut eu de curând aşa un glob? Parcă era la doamna 
Hagedorn, mama lui Werner. Ce-i drept, înăuntrul lui înota de colo colo 
un pește auriu. Să fie globul ăla bun de ceva? În caz că nu, am eu o idee. 
E de-ajuns să dau o dată, scurt, cu laba înăuntrul globului şi... Bineînţeles, 
trebuie să am grijă să nu mă las prins asupra faptului. Oamenii sunt tare 
sensibili când vine vorba de pești de acvariu și de alte animale de casă 
fără niciun rost. Nepoțeii cei prost-crescuţi ai lui Werner, cele două 
gemene şi fratele lor, au avut cândva un hamster și numai ce-am vrut și 
eu să mă joc puţin cu el, că m-am și ales cu un perdaf pe cinste. Să nu-ți 
vină să crezi! Zău că nu i-aş fi făcut niciun rău, cu toate că tămbălăul pe 
care-l făcea cu prostia aia de roată de alergat chiar că te călca pe nervi. 

Dar să ne întoarcem la oile noastre. De unde să facem noi rost cât mai 
iute de un glob de cristal, ca să le putem da polițiștilor informaţia 
potrivită? 

Un zgomot ca un sforăit mă smulge din gânduri. E Tom, pe care 
vorbele Kirei l-au scos din fire. 

— Ha, ha, ha, glob de cristal, bună glumă, ce să zic... Râzi tu de 
mine, dar eu ştiu că am dreptate. Fetelor, zău aşa... Hai să fim din nou 
echipa aia deşteaptă de investigații care eram cândva! Dacă analizăm 
bine faptele, sigur aflăm unde o să aibă loc următoarea spargere. Ştiu 
că putem! Şi pun pariu c-o să reuşim și fără glob de cristal. 

Așa carevasăzică, treaba cu globul nu fusese decât o glumă? Eu, ca 
motan ce sunt, tare greu deosebesc la oameni gluma de vorba 
serioasă. 

Kira ridică din umeri. 

— Sigur că da, Tom, bineînţeles că putem. Regula seriei, zici... 
Înţeleg ce spui. Dar ce n-am priceput eu încă e regula cealaltă, a dis- 
tributivității. Asta sigur o să pice mâine la lucrarea de mate. Că de-aia 
ne-am și adunat. Încă o dată, ce zice regula distributivităţii? 

Tom rămâne serios. 

— Kira, uite, am făcut unele cercetări... Toate şcolile jefuite au 
ceva în comun. Și anume câte o cantină, una în care se poate plăti cu 
banii jos. Așa că un lucru e sigur: în fiecare săptămână se adună o 
mulțime de parale. 

— Spune aşa ceva regula distributivității? Dacă o să ne întrebe 
mâine la lucrare, o să scriu și eu că regula e că poți plăti la cantină cu 
banii jos, zice Pauli printre chicoteli. 

Tom scoate un geamăt şi se lasă să alunece din pat pe jos, unde 
rămâne întins ca o plăcintă. Recunosc, totul e foarte amuzant şi, dacă 
aș putea și eu să râd, zău c-aș face-o. Așa că scot și eu un sunet acolo, 
ceva care să aducă a râs. Cu avantajul că pe mine n-are cum să mă 
audă Nico din camera de-alături! 


Kira întinde mâna și mă scarpină după urechi. 

— Ce este, Winston? Te pomeneşti că și pe tine te amuză chestia 
asta, nu? 

Torc, în semn că-i dau dreptate. 

Tom se adună de pe covor. 

— Păi dac-am ajuns până și de râsul motanului, atunci chiar c-o 
să ţin pentru mine celelalte amănunte ale genialelor mele descoperiri. 
Voi, ignoranţilor, şi-aşa nu sunteți în stare să apreciaţi lucrurile astea. 
Fiţi însă fără grijă, o scot eu la capăt şi fără voi. Așa că hai să ne 
ocupăm împreună de regula distributivității, că spărgătorilor le vin 
eu de hac de unul singur. 

Ia stai puţin, cum adică „până și de râsul motanului“? Cum adică 
„ignoranţi“? Ce obrăznicie! Când eu de fapt sunt plin de calităţi! 
Simţindu-mă jignit, sar de pe pat şi o apuc spre ușă. Dacă Tom nu 
recunoaşte cât de valoros sunt pentru echipa de investigaţii, vina e 
numai a lui. N-am de ce să-l mai ascult. Mai bine mă duc să văd ce 
mai fac prietenele mele, pisicile din curtea din spate, și dintre ele, mai 
ales Odette. Odată ajuns la ușa camerei, încep să zgârii tocul cu 
ghearele. 

Kira se uită după mine. 

— Cred că Winston vrea afară. Probabil că învățatul la mate e prea 
plictisitor pentru el. Chiar m-am mirat că a vrut neapărat să vină și el 
cu mine. 

Să fi putut Kira să-mi citească gândurile, ar fi aflat şi ea că nu in- 
teresul pentru matematică, ci numai grija pentru siluetă fusese cea 
care mă îndemnase să ies din casă. Pe vremea când ne schimbaserăm 
între noi trupurile, chiar ne putuserăm înţelege pe calea gândului. Însă 
de când fiecare dintre noi a revenit în pielea — respectiv în blana - lui, 
chestia nu mai merge. Chiar și aşa, de cele mai multe ori eu şi Kira 
reuşim să ne înțelegem destul de bine. Deh, prietenii adevăraţi n-au 

nevoie de prea multe vorbe! Aşa se şi explică faptul că Kira se ridică 
acum de pe scaunul ei ca să-mi deschidă ușa camerei lui Tom, apoi 
pe cea a apartamentului și să mă însoţească un etaj mai jos, ca până la 
urmă să-mi deschidă și ușa de la intrare. 

În chip de rămas-bun, se lasă pe vine şi mă scarpină pe după 
urechi. 

— Ai grijă, Winston! Plimbă-te singur puţin, eu mai am de învățat. 
Uneori, să fii copil e tare naşpa. Distracţie plăcută! 

M-apuc să torc şi ling un pic degetele Kirei, după care o iau înapoi 
spre casă. Kira are dreptate: mai bine mai stau şi eu cu prietenii mei, 
Odette, Spike şi Caramel, decât să stau să-ini explice Tom cum vine 
cu regula distributivităţii. Sunt destul de sigur că, motan fiind, n-o să 
am niciodată nevoie de ea! 


Cei patru cu mușchi tari reloaded, 


În orice caz, pe-aproape 


— S-a dat o spargere la școală și Tom și-a pus în cap să 
rezolve cazul? 

Spike şade pe platforma pubelelor din curtea noastră din spate 
şi se uită la mine cu ochii holbaţi. Nu mi-e încă foarte limpede dacă 
de revoltă sau de entuziasm. 

— A-ntâia! Păi ne băgăm și noi, nu? 

Am priceput. E de entuziasm. 

— Nu ştiu ce să zic, mormăi eu. De unde până unde trebuie 
neapărat să fim noi ăia care rezolvă orice fărădelege petrecută pe o 
rază de zece kilometri? 

— În primul rând, pentru că suntem cei patru cu muşchi tari, 
mustăceşte Spike. Iar în al doilea rând, ce-i ăla „kilometru“? 

Cu primul rând, nu mai încape vorbă că Spike are dreptate: 
Spike, Odette, Caramel și cu mine am format, sub numele ăsta, un 
grup de agenţi speciali și ne-am pus în minte să trecem, pe cât po- 
sibil, prin cât mai multe aventuri. Numele l-am pescuit eu dintr-o 
poveste pe care mi-a citit-o Werner odată şi în care-i vorba de trei 
tipi fără pereche, prieteni aproape nedespărțiți, care luptă împreună 
împotriva relelor de tot soiul. Mai potrivit nume nici că se putea! 
Mai târziu, am aflat și noi că ălora cu muşchi tari li se zicea de fapt 


„muschetari“, dar pe noi ne durea drept în cot de treaba asta. 

Ideea mea cu agenţii speciali și cu aventurile o găsesc și-acum 
grozavă. Mare păcat însă că pentru aşa ceva trebuie să te desparți de 
canapea când ţi-e lumea mai dragă. Unde mai pui că în viața asta de 
agent nu prea ai parte de mese regulate. Din punctul ăsta de vedere, 
chiar că nu m-ar fi deranjat să iau și eu o mică pauză de la aventuri. 
Dar tocmai când mă pregăteam să-i tai entuziasmul lui Spike, se 
strecoară şi Odette între noi. Nu-i nicio întâmplare că ni se alătură. 
În curtea din spate, acoperișul platformei pubelelor e locul preferat 
de întâlnire al pisicilor, fiindcă e, de departe, locul cel mai bătut de 
soare. 

— Băieți, lăsaţi-mă şi pe mine la mijloc, între voi! ne roagă, 
torcând, Odette. Că dacă-i vorba de vreo aventură nouă, vreau nea- 
părat să știu cum stau lucrurile! 

Înainte să se așeze, Odette se freacă toată de o rână de-a mea, 
strâns de tot, blană pe blană, și, pentru o clipă, am senzaţia că mi-a 
stat inima-n loc. Dar apoi se îndepărtează dintr-un salt. Zău dacă 
nu mă simt aproape ca atunci când am fost lovit de trăsnet și m-am 
trezit în trupul Kirei. Dar numai aproape. Fiindcă dacă pe atunci 
sentimentul a fost unul cât se poate de neplăcut, acum a fost fix pe 
dos: un sentiment cât se poate de plăcut. În plus, de data asta, rămân 
în mica mea făptură pisicească şi pot gusta momentul pe deplin şi 
pe de-a-ntregul. 

— Winston? Te simţi bine? mă întreabă Spike, zgâindu-se la mine. 

— Ăăă, sigur. De ce? 

— Păi îţi curg balele. Şi încă cum! Până acum, credeam că asta li 
se-ntâmplă numai câinilor. 

Mie, să-mi curgă balele? Sfântă sardină în ulei! Îmi cercetez blăniţa. 
Chiar așa, blana mea cea neagră de pe piept e deja leoarcă, iar de-a 
stânga şi de-a dreapta mustăților balele se adună în continuare. Dac-o 

ţin tot aşa, în curând o să mă pomenesc că stau într-o băltoacă... Ce 
poate fi mai stânjenitor? 

Încurcat, îmi trec labele peste bot. 

— Sunt... ăăă... sunt puţin răcit. 

Şi, drept dovadă, mă prefac că răsuflu din greu. Odette și Spike mă 
cercetează din priviri, plini de milă. 

— Altfel, sunt în cea mai bună formă, o fac eu repede pe grozavul, 
străduindu-mă să par cât se poate de fioros şi de periculos. 

Să fii fioros şi periculos e, de fapt, exact ce preţuieşte mai mult 
Odette la un motan. Iar în privinţa asta, cu mine chiar a nimerit-o. 
Cum altfel, când eu, Winston Churchill, sunt un motan excepțional! 
Curajos şi îndrăzneț şi nu mai spun cât de isteț. Şi, dacă mă gândesc 
mai bine, nici nu-mi trebuie o pauză de la aventuri. Dimpotrivă! Din 
partea mea, aventura poate să-nceapă chiar acum! 

Chiar și-aşa însă, câteodată mă încearcă sentimentul că Odette nu 
mă ia chiar în serios. N-am nicio dovadă în privința asta, că nu mi-a 
zis niciodată nimic de genul ăsta, dar uneori mă cam pișcă și mă cam 
furnică în vârful cozii. Şi-atunci îmi spun că, în ochii ei, nu sunt un 
erou, ci mai degrabă amicul de treabă din vecini - cu toate că noi doi 
am fost deja pe urmele unui răufăcător şi am ajutat la prinderea lui. 
Ce n-aş da să pot schimba lucrurile! 

— Bun, deci cum rămâne? mă trezește Spike din gânduri. 

— Ce? 

— Te simți în stare să porneşti alături de noi într-o nouă aventură? 

— Cred că glumeșşti! Sunt chiar mai în stare decât în stare! 

Odette sucește capul. 

— Dar nu ziceai că ești răcit? 

Mă proptesc bine pe picioarele dindărăt, îmi umflu pieptul și-mi 
înalt capul. 

— Ca şi cum o răceală ar fi în stare să doboare un tip ca mine! Nu, 
nu, e nevoie de mult mai mult de-atât ca să mă recunosc învins! 

— A-ntâia, frate! zice Spike, înghiontindu-mă. Se cheamă atunci 
că eşti cu noi. Ne mai trebuie doar un plan ca lumea, ca să lămurim 
seria de spargeri. Chiar așa, ce-a spus Tom despre asta? 

Am stat o clipă să-mi adun gândurile. 

— Hm, n-a zis decât că el unul crede că în spate se-ascunde un 
sistem anume şi că nu poți da de urma spărgătorilor decât dacă 
înţelegi cum merge treaba cu sistemul. 

— Aha, un sistem, zici. Înţeleg, murmură Spike, cu toate că nu-l 
cred deloc. a 

Un motan care habar n-are ce-i ăla „kilometru“ sigur nu ştie nici 
ce înseamnă „sistem“. Odette este şi ea nedumerită. 

— Pare o poveste încâlcită. Nici măcar nu ne ajută să ne dăm 
seama de unde să începem cercetările. 

Când are dreptate, are dreptate. Nici măcar eu nu mai am ce comenta. 

Spike începe să dea din coadă. E limpede că i-a venit o idee. 

— De ce nu facem ca ultima oară? Să stăm la pândă în preajma 
şcolii până când observăm ceva suspect. 

— Mi-e teamă că nu e chiar așa de simplu cum îţi închipui tu, 
Spike, i-o întorc eu. Pe vremea când o căutam pe Emilia, am stat cu 
ochii pe casa familiei ei. Acum însă, spune și tu, în preajma cărei 
clădiri să ne postăm? 

— Păi am zis doar. În faţa şcolii. 

Odette sucește din nou capul. 

— Bine-bine, dar în faţa cărei şcoli? 

— Ce, sunt mai multe? întreabă Spike, uitându-se la noi uimit. 

De-abia mă stăpânesc să nu mă tăvălesc pe jos de râs. Așa că mă 
mulțumesc cu un fornăit ceva mai energic. 

Odette clatină din cap. 

— Spike! Fireşte că sunt mai multe! Mă rog, cade ea pe gânduri, e 
greu de spus pe loc... dar sunt cel puţin cinci sau cam pe-acolo. Asta 
înseamnă că, şi cu ajutorul lui Caramel, tot am avea nevoie de cel 
puţin încă un coleg ca să putem ţine sub observaţie toate şcolile. Şi 
nu-mi vine în minte nimeni care să fie potrivit pentru aşa o treabă. 
Pisicile din gangul de la intrarea în casa de alături sunt prea neroade, 
iar cele de vizavi, prea bătrâne. 

Îmi dau ochii peste cap. M-am obișnuit să fac aşa de pe vremea 
când trăiam în piele de om şi mi se pare un fel destul de şmecher de 
a-ți arăta exasperarea. Din păcate, gestul nu le spune nimic tovarășilor 
mei. Aşa că mă văd nevoit să spun lucrurilor pe nume, chiar dacă 
s-ar putea ca Odette să se supere pe mine. 

— Îmi pare rău, dar asta chiar că-i o prostie cât casa. În Hamburg 
sunt vreo două-trei sute de şcoli. Cel puţin. Cum să putem să le ţinem 
noi pe toate sub observaţie? Exclus. N-am reuși nici dacă ne-ar ajuta 
şi pisicile neroade, și alea bătrâne. 

Ca la un semn, lui Odette și lui Spike le pică fălcile. După o clipă 
de uimire, le închid însă la loc, iar Spike îşi drege glasul. 

— Trei sute? Cât de mult înseamnă asta? 

— Păi e foarte simplu: de șaizeci de ori mai mult decât cinci. 

Ha! Să mai zică cineva că nu ştiu să socotesc în minte! Că doar 
sunt Super- Winston, ca să fie limpede! 

Odette mă fixează din priviri. 

— Ia spune, de unde ştii tu toate astea? 

Opa! Poate că n-a fost tocmai o idee bună să-mi dau în petic 
tocmai acum şi tocmai aici. Fiindcă nici Odette, nici Spike nu ştiu că, 
pe când eram în pielea Kirei, am mers chiar şi la şcoală şi de atunci 


nu numai că ştiu să citesc şi să scriu, dar pot să şi socotesc. Calitățile 

astea trebuie să rămână secrete, fiindcă, la urma urmelor, n-am niciun 
chef ca Odette să creadă că sunt un ciudat. 

— Ăăă, am presupus și eu așa, într-o doară. În afară de asta, mă 
nimeresc destul de des prin preajma Kirei când își face temele sau 
când se vede cu colegii ei de clasă. Așa mai prind și eu una, alta. 

— Aşa deci... 

Poate că Odette nu m-a crezut, dar nici nu mai comentează. 

Spike se întinde. 

— Mda, prieteni, dac-așa stau lucrurile, atunci poate c-ar trebui să 
așteptăm să ne iasă în cale altă aventură. Până atunci, mă duc să-mi 
caut ceva de înfulecat. Pa, pa, ne mai vedem! - 

Şi, dintr-o singură mişcare, sare de pe acoperiș, pierzându-se 
printre bicicletele legate prin preajmă. 

Odette se uită după el. 

— T-ţ-ţ, numai la mâncare îi stă gândul. Păcat că nu se-alege nimic 
de aventura noastră, adaugă ea abătută. Mi-ar fi făcut mare plăcere să 
mai trec o dată prin aşa ceva alături de tine. 

Inima îmi tresaltă cu putere... Mi-a spus cu-adevărat Odette așa 
ceva, chiar mie şi chiar acum? Cuprins de tremurici, mă gândesc cum 
să-i răspund. Caut să zic ceva isteţ, cuceritor, care s-o dea gata... 

— OK, trebuie s-o iau și eu din loc. Pa, Winston... Pe curând! 

Până să găsesc eu de spus ceva isteţ, cuceritor și care s-o dea gata, 
cea mai frumoasă pisică din lume s-a şi făcut nevăzută. Fir-ar să fie! 
De ce nu le-oi fi ţinut și eu isonul cu cele cinci şcoli din tot Hamburgul? 
Chiar că-s bătut în cap! 


O întâlnire care 
nu le convine tuturor, uh Werner 


prost dispus și coincidențe ciudate 


Îi Acasă domnește o atmosferă încărcată. Asta așa, me- 
taforic vorbind. De fapt, Ana și babuşca se ciorovăiesc. Şi 
încă pe rusește: 

— Nu pacemu tî apiati vstreceaieșsea s Vadimom? On pristupnik! 
Ia dumala şto tî nakaneţto paumnela!! 

— Mama, ia idu s nim vipiti liş ceașăciku cofe. Nu uspacoisea 
pajalusta.? 

Cum? Ana are de gând să se întâlnească cu Vadim, fostul ei 
prieten? Infractorul ăla care făcea contrabandă cu ţigări şi care a 
ameninţat-o pe Ana când ea a vrut să-l părăsească? La urma urmei, 
Ana și Kira au ajuns în locuinţa mea și-a lui Werner tocmai pentru 
că au fugit de Vadim ăsta. Și tocmai cu el are Ana acum de gând să se 
ducă să bea o cafea? Nici nu-i de mirare că babușca şi-a ieşit din 
pepeni! Până şi eu mă-nroşesc de furie. Asta tot aşa, metaforic 
vorbind. Altfel, cum să mă înroșesc, că doar am blana neagră-neagră. 

Ana, în schimb, pare foarte binedispusă. Și-a schimbat hainele și 
acum, în loc de blugi şi tricou, poartă o bluză şi o fustă scurtă. În mod 
excepţional, părul lung și blond nu mai e strâns într-o coadă de cal, 


! „Dar de ce te întâlnești din nou cu Vadim? E un neisprăvit! Am crezut că în sfârşit ţi-au 
venit minţile la cap!“ (rusă în original). 

? „Mamă, mă duc numai să bem împreună o ceașcă de cafea. Așa că linişteşte-te, te rog.“ 
(rusă în original). 

ci şi l-a lăsat să-i cadă liber pe umeri. N-oi fi eu vreun specialist, dar 
zău dacă Ana n-arată azi excepţional. 

Şi se vede că Werner e de aceeaşi părere cu mine. Chiar în clipa 
asta pune piciorul în casă şi, de cum o vede pe Ana, exclamă 
admirativ: 

— Oho, arătaţi grozav! Aveţi cumva vreo întâlnire? Fiindcă dacă 
nu, consideraţi-vă în mod oficial invitata mea. Mergem oriunde 
doriţi! 

Ana râde încurcată. 

— Oh, mulțumesc foarte mult! Dar chiar am o întâlnire. Poate altă 
dată. Așa, şi-acum chiar trebuie să plec! Paaa! 

Îşi înhaţă geanta din cuier, își aruncă pe braţ o jachetă şi dispare 
pe uşa apartamentului. Werner se uită în urma ei, cu o mutră pe care 
zău dacă ştiu cum s-o înţeleg. Pentru că aşa ceva n-am mai văzut 
niciodată la Werner, deşi îi sunt motan de atâţia ani. Asta nu e de ici, 
de colo. Să fi fost el dornic să iasă în oraș? Sau dezamăgit? Sau plin de 
speranță? Nu înţeleg, nimic din toate astea nu pare să se potrivească. 
Poate că sunt toate sentimentele astea la un loc. Pe scândura mea de 
ascuţit gheare — chestia e cu-adevărat ciudată! 

Nici n-a apucat bine Ana să tragă ușa în urma ei, că babuşca se 
apucă să-şi verse năduful cu și mai mare foc. Suduie acum fără nicio 
oprelişte şi scuipă amenințări, agitându-și arătătorul către tavan. 

— Ehei, şi fata asta a mea! Neroadă mai e! Vadim ăsta e soi rău. La 
ce bun atunci să bei cafea? 

Werner face ochii mari. Şi-asta pentru că e mult prea bine-crescut 
că să se-apuce să pufnească indignat sau să zbiere un „Fir-ar să fie!“ 
Expresia de-acum, de pe faţa lui, i-o recunosc imediat: Werner este 
înspăimântat. Tot aşa arată şi când vine frate-său în vizită, împreună 
cu prost-crescuţii lui copii. 

— Hm, începe el, dregându-și glasul şi părând că-i vine foarte greu 
să rostească întrebarea care urmează. Doamnă Kovalenko, vreţi să 
spuneţi că Ana se întâlnește cu fostul ei prieten, Vadim? 

Babușca încuviințează, dând din cap cu hotărâre. 

— Da! Chiar aşa. Cu Vadim. La o cafea. CAFEA! Domnule 
profesorrr... Ce să-nsemne asta? 

Werner priveşte năuc. 

— Cum adică? Credeţi c-ar fi mai potrivit niște vin? 

Deodată, babușca zâmbește cu blândeţe şi-şi lasă mâna pe braţul 
lui Werner. 

— Niet. Nu e băutură nepotrivit. Nepotrivit e bărbatul. Ana are 
nevoie de bărbat potrivit. 

Hm. Felul în care spune babuşca treaba asta îmi dă senzația că 
Werner ar putea avea şi el un rol în încercarea de a afla cine ar fi 
potrivit pentru Ana. Dar ce rol? 

Fireşte, lui Werner nu îi pică fisa. În loc de asta, profesorul se 
strecoară în tăcere pe lângă babușca şi-o coteşte către camera de zi, 
unde şi-a mutat biroul. Îl urmez discret, fiindcă m-a făcut curios şi 
sper să descopăr ceva care să aibă legătură cu Werner şi cu Ana. 

Odată ajuns în sufragerie, Werner se prăbușește pe scaunul său şi, 
cu o plictiseală nesfârșită, se apucă să scormonească prin maldărul 
de hârtii de pe birou. 

Eu unul sar pe scăunelul din colț, pe care se află coşulețul meu. De 
aici am o vedere mai bună. Până la urmă, se pare că Werner a dat de 
ceea ce căuta, fiindcă, dintre toate hârtiile alea, scoate la vedere o carte 
de vizită şi, negru de supărare, se uită fix la ea. Oftează din greu şi 
pune mâna pe telefon. 

— Roland? Aici e Werner. 

Roland e fratele mai mic al lui Werner. De fapt, el e un tip vesel și 

de treabă, care, din păcate, s-a ales c-o familie îngrozitoare. Beate, 
soţia lui, îl bate la cap cât e ziua de lungă şi, ca și când asta n-ar fi fost 
de-ajuns, ei doi au împreună trei copii, incredibil de prost-crescuţi: 
două fete gemene, gata de orice blestemăţie și un băiat, ceva mai mare, 
dar nicidecum mai potolit. Am avut plăcerea fără pereche să am de-a 
face cu ăştia trei la diferite aniversări în familie. De fiecare dată când 
se termina totul, aveam senzaţia că tocmai scăpasem ca prin urechile 
acului dintr-un cataclism natural. 

— Nu, nu, nu-i în legătură cu weekendul. În privinţa asta, totu-i 
în ordine. E vorba de invitaţia la petrecerea voastră de grădină. Ştii, 
Roland, o întrebasem... ăăă... o întrebasem pe Beate dacă aș putea 
veni cu cineva, dar... ăăă... cred că, până la urmă, tot singur o să vin. 

Motan fiind, am auzul destul de ascuţit, numai că din locul ăsta 
nu am cum să aud și ce spune Roland la celălalt capăt al firului. În 
orice caz, pare să aibă multe de zis. Dac-aș face acum un salt pe birou, 
poate c-aș izbuti să-i desluşesc răspunsul. Numai că ar cam bate la 
ochi. Drept urmare, în loc de asta, fixez din priviri mutra lui Werner 
şi încerc să-mi fac o părere despre ce se petrece. Despre ce-or discuta 
ăștia doi? 

— Fireşte, Roland, sigur că-nţeleg. Bine, atunci dă-mi-o pe Beate. 
Da, pa-pa... 

Se vede treaba că acum, la celălalt capăt al firului s-a instalat Beate 
cea Groaznică. 

— Bună, Beate, aici e Werner. Tocmai i-am spus lui Roland: cred 
c-o să vin tot singur la petrecerea voastră de grădină. 

Deodată, aud mult mai bine vocea de la celălalt capăt al firului. 
Asta fiindcă Beate vorbeşte muuult mai tare decât soțul ei. De fapt, 
zbiară de-a dreptul la telefon. 

Werner oftează din greu. 

— Hei, Beate, n-are sens să faci o dramă din chestia asta. 

Din nou zbierete. 

“Werner clatină din cap. 

— Care ordine de aşezat la masă? Eu credeam că-i vorba mai 
degrabă de-o simplă petrecere. De unde să ştiu ce pregătiri serioase 
ați făcut? Parcă aţi aștepta-o în vizită pe regina Angliei, nu altceva. 

De la celălalt capăt al firului se aud nişte mormăieli. 

— Cum adică să mă hotărăsc odată? 

Alte mormăieli, și mai răsunătoare. 

— Bine, dacă ai de gând să mă pui acum să jur cu mâna pe Biblie 
c-o să vin cu cineva... Ştii ce, consideră că vin singur. Oricum, treaba 
asta a început să mă enerveze. Îmi pare rău. Exact. Da, o să-ți explic 
eu odată, când o să treceţi în vizită pe aici. Cu toate că prea multe nici 
n-ar fi de explicat. Da. Salutări copiilor. 

Pune jos receptorul, suspină din adâncul rărunchilor şi-mi aruncă 
o privire. 

— Winston, bătrâne, un lucru-i sigur: fără femei, viaţa-i mai 
ușoară, zice el, ridicându-se de pe scaun şi părăsind încăperea. 

În urmă rămâne un motan nelămurit. Despre ce-o fi fost vorba? 
Despre care femeie? Despre Beate? Sau mai degrabă despre Ana? Să 
fi avut Werner de gând s-o ia pe Ana cu el la petrecerea de grădină a 
fratelui său? Iar acum totul s-a dat peste cap fiindcă Ana a preferat să 
bea o cafea cu Vadim în loc să meargă cu Werner la petrecere? Și ce-o 
fi vrut să spună Werner cu vorbele „când o să treceţi în vizită pe aici“? 
Presupun că înseamnă exact ce cred eu că înseamnă! Pe sfânta mea 
tăviță cu nisip! Numai gândindu-mă la Beate și la mucoșii ei mici se 
zbârleşte blana pe mine. Dacă vin pe-aici de-adevăratelea, zău dacă 
nu-mi iau câmpii! 

tisy 


— Da, mamugca, ştiu, nici nu vrei s-auzi... Dar Vadim s-a schimbat 
cu totul! 

Ana s-a întors acasă de la întâlnirea ei şi e grozav de binedispusă, iar 
acum e în bucătărie, unde pregăteşte masa de seară în timp ce babușca 
stă rezemată de tocul ușii, dojenind-o. Între timp s-a întors şi Kira, care 
ascultă acum cu atenţie ce povesteşte maică-sa. 

— Procesul de la tribunal i-a fost învățătură de minte. A scăpat ca 
prin urechile acului de o condamnare cu executare. A primit în schimb 
o condamnare la un an de închisoare, cu suspendare, iar acum vrea să 
profite de ocazia asta ca să-și facă ordine în viaţă. 

Babușca clatină din cap, iar Kira face ochii cât cepele. 

— Mamă, ce-i aia „cu suspendare“? 

Pică numai bine, că asta aș fi întrebat și eu! 

— „Cu suspendare“ înseamnă atunci când judecătorul ar putea să 
trimită pe cineva la închisoare, dar n-o face, fiindcă cel cu pricina 
făgăduieşte ca, pe viitor, să respecte legile și să nu mai comită nicio 
nelegiuire. Judecătorul stabileşte o perioadă în care împricinatul trebuie 
să se poarte ireproșabil. Dacă în perioada asta condamnatul comite iarăși 
un furt sau o înșelăciune sau altceva de felul ăsta, atunci chiar că trebuie 
să meargă la închisoare. Așadar, o condamnare la doi ani de închisoare 
cu suspendare înseamnă că, pentru vina lui, omul ar fi trebuit să stea doi 
ani închis, dar este scutit de o asemenea pedeapsă dacă, în perioada de 
suspendare, nu ajunge să se facă vinovat de cine ştie ce altceva. 

Aha! Deci suspendarea e atunci când judecătorul se stropșeşte la 
cineva şi individul ăla zice c-o să se facă băiat de treabă. Păi e taman ca 
la noi. Cu Ana şi babuşca pe post de judecători, şi cu Kira şi cu mine 
drept bieţi făptaşi spăşiți. 


34 


— O să vezi tu că ăla n-a schimbat deloc. Iarbă rrrea, asta e! 

Babuşca clatină din nou din cap, iar coafura ei în chip de turn se 
clatină şi ea. Şi face o mutră atât de încrâncenată, că te apucă groaza. 
Un lucru-i sigur: cu babușca drept judecător, Vadim ăla ar fi mers de 
urgență la zdup. N-ar fi ascultat babușca povești de-astea, cum c-o să 
se facă băiat de treabă şi o să se schimbe. Nici vorbă! Se vede treaba că 
bunica asta a Kirei nu crede deloc că fiecare om are şi o parte bună. În 
orice caz, nu crede că e valabil pentru traficanții de ţigări. 

— Da, da, bâiguie Ana cu glas molcom, bine, cum zici tu. 

— Bine, mamă, se bagă şi Kira acum în vorbă, dar de ce te-ai dus 
să te întâlnești cu el? Că doar eram atât de fericite c-am scăpat de el! 
Mie mi-a fost mereu un pic frică de el și chiar că n-am niciun chef să 
mai dau ochii cu Vadim! Şi nu vreau să aud c-o s-ajungă din nou 
prietenul tău! 

Miorlau! Ce, parcă eu aş avea chef de-așa ceva! Îmi amintesc cu 
groază cum ne-a închis ticălosul ăla pe Kira, pe Pauli, pe Tom și pe mine 
în apartamentul lui atunci când l-am prins pe picior greşit. O fi ceva, 
dacă zice că s-a schimbat şi-acum nu se mai ţine de toate relele, ci numai 
de câteva mai mărunte. Dar chiar nu văd de ce i s-ar mai da o șansă. 

Ana râde și pune mâna pe umărul Kirei ca să o liniștească. 

-— Kira, nici nu se pune problema! N-am făcut decât să bem o cafea 
împreună. Și închipuie-ţi: Vadim a făcut rost de o slujbă pe aici, prin 
zonă. Ce întâmplare, nu? 

— Da, curată întâmplare! o boscorodește babușca, iar după cum îi 
sună glasul poți trage cu uşurinţă concluzia că, în privinţa lui Vadim, 
bătrâna nu crede câtuși de puţin în coincidenţe. 

Neincrezătoare rămâne și Kira. 

— Aha. Şi despre ce slujbă e vorba? Că și-așa el nu-i în stare de nimic. 

— Ei, Kira, şi tu acum! 

Acum glasul Anei sună puţin cam acru. 

— Vadim livrează cu mașina pachete pentru un serviciu de 
curierat, iar sediul companiei e chiar după colț. Uite, m-a rugat chiar 
să-ți transmit salutări din partea lui. 

— Pff! pufneşte Kira cu dispreţ. Zău așa, mamă! Tipul e un in- 
fractor. Nici prin gând nu-mi trece că s-ar fi schimbat, aşa, deodată. 
Poate să-ți spună el câte-n lună și-n stele. Chiar dacă arată bine, asta 
nu înseamnă că e și un om de treabă. 

Exact! Şi nici măcar nu mi se pare c-ar arăta bine. Nu-mi amintesc 
decât că purta o jachetă de piele, veche și ponosită, iar faţa îi era 
acoperită de o barbă de trei zile. Iar părul lui nu mai făcuse de mult 
timp cunoştinţă cu o perie. Pe lângă toate astea, Vadim era destul de 
înalt, şi de aceea mi se părea cu atât mai amenințător. Pe lângă el, 
Werner al meu este de o mie de ori mai atrăgător! Poartă numai cămăși 
călcate şi se rade în fiecare zi. Cum buclele lui se-arată ceva mai 
îndărătnice, și le piaptănă regulat. Werner nu e o namilă, ca Vadim; 
are o statură care nu bagă spaima în pisici. Dacă mă salt pe labele din 
spate, îi ajung la palmă. Şi poate primesc o recompensă gustoasă sau 
măcar o mică mângâiere. Prin urmare, dacă-i musai ca Ana să bea o 
cafea cu un bărbat, atunci o poftesc s-o bea cu Werner al meu. La urma 
urmei, de chestia asta ar trebui să se prindă şi singură! 

Îmi fac o socoteală la iuțeală. Firește, nu-s eu cine ştie ce specialist 
în privinţa oamenilor, dar poate că Ana are nevoie de un brânci în 
direcția potrivită. Poate chiar din partea unui motănel negricios. Sfântă 
sardină în ulei, chiar trebuie să le fac eu pe toate, singur-singurel? 


Îngheţată spaghetti, Moș Ene 


Și o prinsoare 


Zilele care urmează sunt incredibil de sărace în eveni- 
mente: Ana nu se mai duce să se întâlnească cu Vadim şi să 
bea cafea cu el, Werner e în continuare prost dispus, iar eu unul pur 
şi simplu zac pe canapea, dorm pe săturate şi, din când în când, mă 
trezesc cu ceva bunătăţi în castronelul meu, din partea babuşcăi. De 
fapt, lucrurile stau exact aşa cum mi-am dorit eu dintotdeauna. Totul 
e perfect, în afară de lipsa de chef a lui Werner, fireşte. Nimeni nu le 
poate avea pe toate în viaţa asta, nici măcar un motan. 

Între timp, m-am obişnuit să nu mai stau pe capul babușcăi în timp 
ce găteşte. În felul ăsta, m-aleg și eu cu ceva bun înainte ca tovarăşii 
mei de apartament să apuce să-și umple farfuriile, nelăsându-mi 
nimic. Firește, pe calea asta n-o să ajung nici mai suplu, nici mai în 
formă, dar, dacă tot nu se-arată la orizont nicio misiune demnă de un 
agent secret, lucrurile nu stau chiar așa de rău. Un motan ghiftuit e 
chiar de preferat unui detectiv lihnit! 

Şi, fiindcă a venit vorba de detectivi: Tom e şi el în toane proaste. 
Faptul că Pauli şi Kira nu au niciun chef să-l ajute să ia urma hoţilor de 
seifuri îi dă serioase bătăi de cap. Când o însoțesc pe Kira la gelaterie, 
constat că el doar îngaimă câteva vorbe şi nici măcar vederea unei 
gustoase îngheţate spaghetti nu-l face mai vesel. 


— Ia uite aici! spune el descurajat, cu jumătate de gură şi pune o 

grămăjoară de bileţele de hârtie pe măsuțţa la care s-a aşezat Kira ca 
să-şi bea cafe-frappe-ul. 

— Înainte de toate, bună! îl salută Kira, râzând. Mă bucur că ţi-ai 
făcut timp să treci pe-aici. 

Kira l-a invitat pe Tom la o îngheţată fiindcă ajutorul dat de el la mate 
s-a lăsat cu un 2* pentru eal. 

— Ce-s astea pe care le-ai adus? întreabă ea curioasă și pune mâna 
pe una dintre hârtii. 

— Sunt evaluările pe care le-am făcut tuturor celor 339 de şcoli de 
cultură generală din Hamburg. În privința celorlalte şcoli, încă n-am 
terminat cercetările. Pe cât a fost posibil, am căutat să aflu de pe internet 
dacă şcolile cu pricina au și cantine și dacă elevii pot plăti cu banii jos. 
În cazul şcolilor despre care n-am găsit nimic pe internet, am dat telefon 
şi-am întrebat. 

— Şcoli de cultură generală? 

Pe chipul Kirei se aşterne un mare semn de întrebare, dar, fireşte, nici 
măcar eu nu sunt în stare să-mi închipui cam ce ar putea să însemne 
treaba asta. Eu unul credeam că în orice şcoală primeşti o educaţie care 
ține de cultura generală. Ce surpriză să aflu acum că mai sunt și alte 
școli, unde chestia asta nu se întâmplă. Şi-atunci, la ce bun să mai mergi 
la asemenea şcoli? Marea şmecherie ar fi să rămâi frumușel acasă. 

Tom însă nu se sinchiseşte deloc de mirarea Kirei, ci se apucă să 
răscolească printre bileţelele lui. 

— Trebuie să te uiţi neapărat la asta! Nu încape nicio îndoială: 
spărgătorii au dat până acum de patru ori lovitura şi, de fiecare dată, a 
fost vorba de şcoli mari, cu cantine pe măsură. Adică numai școli unde 
merita să dai spargere. Hoţii au acționat numai joi noaptea pentru că 


! Sistemul de notare a elevilor în şcolile din Germania este următorul: 1 — foarte bine; 
2 - bine; 3 — mulțumitor; 4 — suficient; 5 - cu lipsuri; 6 — insuficient. 

atunci e casa de bani plină. Sumele strânse nu sunt duse la bancă decât 
la sfârşitul săptămânii. 

Kira soarbe zgomotos prin pai din caf€-frappe-ul ei și îi aruncă lui 
Tom o privire îngândurată. 

— OK. Fireşte, asta sare în ochi. Ce nu-nţeleg eu însă e cum o să 
poți tu să ştii dinainte care școală o să fie următoarea ţintă. Asta dacă 
o să aibă loc încă o lovitură. Poate că nu se mai întâmplă nimic 
niciodată, iar tâlharii o să-şi cheltuiască banii pe vreo insulă din 
Caraibe. 

— Nu cred, spune Tom, clătinând din cap. Pentru o insulă din 
Caraibe nu le-ajung banii ăştia nici pe departe. Până acum, au acționat 
la patru școli, iar dacă socotim că s-ar fi ales, în medie, cu 5 000 € de 
la fiecare, asta face până acum 20 000 €. 

Aha? Chiar așa? Și asta e mult sau puţin? De fapt, de câți bani ai 
avea nevoie în Caraibe? Dar, în definitiv, unde sunt Caraibele astea? 
Pe undeva pe lângă Hamburg? Sau mai degrabă ceva mai departe? 
Mă frec de piciorul Kirei și dau din coadă încoace şi-ncolo în timp ce 
încerc să pricep de ce, pentru oameni, banii par să joace un rol aşa de 
important. Uneori am senzaţia că, pentru unii dintre ei, este chiar cel 
mai important lucru din lume, iar asta e o mare prostie, pe mustățile 
mele de motan! Că doar banii nu-i poți mânca. Nici nu mă pot răsfăța 
cu ei când mă tolănesc pe pernița mea şi nici nu mă mângâie când 
sunt prost dispus. Sunt făcuţi numai din hârtie sau metal. Cu toate 
astea, pe oameni izbutesc să-i schimbe întrucâtva. Am văzut eu bine 
chestia asta, fiindcă uneori, când vine vorba despre bani, umblătorii 
ăştia pe două picioare capătă un soi de strălucire în priviri, ca şi cum 
le-ar zbura gândul la o porţie uriașă şi gustoasă de ficat de pasăre. Sau 
ca și cum ar avea febră. 

Kira suspină. 

— Şi dacă e aşa, care-i concluzia ta? 

— Chiar vrei s-o afli? întreabă Tom neîncrezător. 

Kira încuviințează din cap. 

O strălucire se aşterne pe chipul colegului ei de clasă. 

— Sunt destul de sigur că următoarea lor țintă e Şcoala Gutenberg, 
cea de pe strada Sabinelor. 

— De unde până unde? 

— Foarte simplu. N-a fost nevoie decât de puţină statistică. Au 
început cu cea mai mare şcoală şi au tinut-o tot aşa. Le-au luat în 
ordinea mărimii. Am verificat, n-are cum să fie o coincidenţă. Primele 
patru şcoli pe unde au trecut sunt cele miai mari și aveau casele de 
bani burdușite bine. 

Kira face ochii mari. Până şi eu sunt impresionat. 

— Ce? Incredibil! Și ăia de la poliţie nu s-au prins încă de chestia 
asta? 

Tom ridică din umeri. 

— Habar n-am. Poate că nu văd pădurea din cauza copacilor. Sau 
pur și simplu n-au un profiler aşa de bun ca mine. 

— Un ce? 

— Un profiler. Ştii doar, ca la televizor, în NCIS. Unul care, pe baza 
urmelor de la locul faptei, poate spune cu precizie cam ce fel de tip e 
făptaşul şi ce-ar avea de gând să facă mai departe. 

— NCIS? N-am mai auzit de așa ceva. Unde se dă? Pe KIKA!? 

Tom izbucnește în râs, ca şi cum ar fi fost cea mai caraghioasă 
întrebare pe care ar fi auzit-o vreodată. 

— Kinderkanal? Bineînţeles că nu. Se dă la televiziunea aia adevărată. 

Kira oftează. 


' Denumire prescurtată pentru KinderKAnal, Canalul TV pentru copii, popular post 
german de televiziune, care difuzează preponderent seriale de desene animate. 

— Așa deci. Atunci înseamnă că n-am voie să mă uit. La mine 
acasă n-am voie să mă uit decât la KIKA, şi asta numai până la șapte 
jumate. În privinţa asta, mama e la fel de severă ca şi babuşca. Ce 
prostie! Parc-aș trăi pe fața nevăzută a Lunii. 

— Mda. Ei, nu pune şi tu la inimă. Lasă, c-aşa te poți uita la o 
mulțime de chestii minunate, cum ar fi Moș Ene! sau Jakers! Aventurile 
lui Piggley Winks?, o ia Tom în zeflemea. 

— Ha, ha, ha, foarte hazliu, n-am ce zice, i-o întoarce Kira îm- 
bufnată. 

Zău dacă înţeleg asemenea glumă. Că doar sunt nişte seriale gro- 
zave. M-am şi uitat odată la ele, alături de Kira, și mi s-au părut pline 
de învățţăminte. De exemplu, de unde să fi ştiut eu că există un omuleț 
care, seară de seară, le presară copiilor nisip pe pleoape, ca să-i ajungă 
în sfârșit şi pe ei oboseala şi să adoarmă? Observasem eu că ăştia mici 
încep să se frece la ochi când sunt obosiţi. Acum știu că totul se trage 
de la nisipul ăla. Ce-i drept, n-am dat până acum peste Moş Ene ăsta, 
cu toate că au fost seri în care m-am aşezat la pândă. Ceea ce poate să 
însemne că e iute de picior atunci când are de lucru. Sau poate că e 
invizibil pentru pisici. 

În plus, pe Moş Ene ăsta nici nu prea te poți bizui, fiindcă sunt şi 
zile în care Kira, de exemplu, n-are niciun chef să meargă la culcare. 
Și, cu toate că în asemenea împrejurări Ana boscorodește, iar babușca 
îi dă şi ea cu melița, copila pur și simplu nu vrea să se culce. Şi-atunci 
ba mai dă o raită prin bucătărie, ba ţăcăneşte pe ascuns, pe sub pătură, 
la noul ei telefon mobil, de care e atât de mândră. Iar dacă o prinde 
Ana, atunci să te ţii tărăboi. Fireşte, nu e în regulă că se ajunge la aşa 
ceva, fiindcă e limpede că Moş Ene nu și-a dus treaba la bun sfârșit. 


! Popular serial de animaţie german. 
2 Serial american de animaţie, cu tentă educaţională. 

S-ar putea ca moşul să fi preferat să umble brambura cu amicii lui 
decât să se ocupe de copiii din Hamburg. Ce vină să aibă biata Kira? 

Între timp, Tom a terminat de râcâit şi ultimele resturi de înghețată 
spaghetti din pahar și deja e mult mai mulțumit decât acum zece 
minute. Așază paharul gol pe masă, înaintea lui, după care spintecă 
aerul cu pumnul. Ce mai, pare teribil de hotărât! 

— Prin urmare, lucrurile stau așa cum ţi-am arătat și fac prinsoare 
cu tine pe încă o îngheţată spaghetti că următoarea școală pe care o 
s-o prade tâlharii o să fie Școala Gutenberg. Și asta o să se petreacă 
într-o joi! Hai, bate palma! 

Kira oftează, dar îi întinde lui Tom palma. 

— OK, pe o îngheţată spaghetti. 

— Grozav! Atunci nu ne mai rămâne decât să aflăm în care joi. Cel 
mai bine am face ca în următoarele trei săptămâni să ne aşezăm la 
pândă prin preajma şcolii. 

Kira încuviinţează din cap, nu foarte entuziasmată. 

— Bine. Dar numai cu o condiţie: dacă ne sare în ochi ceva cu 
adevărat suspect, dăm telefon la poliţie. 

— Normal. Așa o să facem. Dăm telefon la poliţie și așteptăm 
până-i vedem pe hoți în cătușe. Iar tu îmi faci cinste cu o îngheţată 
spaghetti, chicotește Tom, probabil închipuindu-și deja cum o să se 
ghiftuiască el gratis cu următoarea înghețată. 

Avea să se dovedească însă că Tom se bucurase mult prea devreme. 
Fiindcă următoarea lovitură nu avea să fie dată la Şcoala Gutenberg. 
Și nici nu avea să se petreacă într-o joi. Numai că în clipele acelea, în 
gelaterie, noi nu aveam de unde să știm. 


Winston se preschimbă în Super-Winston. 


Tar un administrator 


tot administrator rămâne 


Atunci când îmi scoate Werner în hol cușca de transport, 
M nu-i niciodată semn bun. Adică e semn că urmează să merg 
cu mașina. Iar eu urăsc mersul cu maşina! Pur și simplu mi se face 
rău atunci când sunt silit să stau în cușcă şi să-l las pe Werner să mă 
hâţâne de colo colo. Pe deasupra, sunt plantat fără milă, cu cușcă cu 
tot, în spaţiul ăla pentru picioarele călătorilor, ceea ce înseamnă că 
n-o să văd câtuşi de puţin încotro mergem. Tare neplăcut e! 

Așa că, dis-de-dimineaţă, cum mă îndrept eu către bucătărie, 
primul lucru care mi se întâmplă e să mă împiedic de prostia aia de 
cușcă. Numai de asta n-aveam chef. Se poate însă şi mai rău, căci, 
de îndată ce intru în bucătărie, îmi ajung la urechi niște cuvinte de-a 
dreptul alarmante: MEDIC VETERINAR! Pe sfânta mea tăviță cu 
nisip! Sper să fi auzit eu prost! ÎI ţintuiesc din priviri pe Werner, care 
şade la masă, îşi bea cafeaua și stă la şuetă cu Ana. 

— Înainte s-ajung la vaccin, pot s-o las pe Kira la şcoală, că şi-așa 
trec prin dreptul școlii în drum spre veterinar. 

Pe dată, mi se zbârlește părul de pe spinare. Nu mai încape nicio 
îndoială, o să fie o zi de coșmar! Cum de-o fi putând Werner să stea 
aşa de relaxat? Tocmai acum, când are de gând să-i facă celui mai bun 
prieten al său, adică mie, ceva atât de groaznic? Cuşca de transport e 


neplăcută, medicul veterinar e groaznic, dar cea mai mare nenorocire 

dintre toate e injecţia, fireşte! Făţarnica aia de doctoriță veterinară, 
care se dă drept iubitoare de animale, urmează să-mi înfigă un ac 
taman în preapreţiosul meu șezut! O să doară, iar dacă n-o să stau 
liniștit, o să am parte şi de mâinile reci ale asistentei, care o să mă 
strângă ca într-o menghină. Sfântă sardină în ulei, zi și tu de ce-s în 
stare şi oamenii ăștia! 

Trag cu ochiul la Ana. Măcar ea să oprească nedreptatea care mi 
se pregăteşte! 

— Ăăă, domnule profesor, e foarte drăguţ din partea dum- 
neavoastră, dar Kira poate să meargă cu bicicleta. 

Niciun cuvinţel despre tortura care mă așteaptă. În loc de asta, 
spune fleacuri despre cum o să ajungă Kira la școală. Ce obrăznicie! 

— Nu, nu, chiar nu-i nicio problemă, îmi face plăcere s-o duc. Ana, 
aruncați şi dumneavoastră o privire pe fereastră, toarnă cu găleata. 
Cum să se ducă sărmana copilă pe vremea asta cu bicicleta? 

Miorlaulaulau! Cum adică „sărmana copilă“? Sărmanul motan! De 
ce s-or gândi doi mergători pe două picioare numai la alt mergător 
pe două picioare? Hei, voi doi de colo, de sus: aici, jos, e un motan în 
pragul unei crize de nervi! 

Numai că miorlăiturile şi mieunăturile mele de jale rămân fără 
niciun ecou. Werner se scoală de la masă ca să aducă din hol cușca. 
Îmi fac scurt socoteala dacă nu aș putea, pur și simplu, să m-ascund 
pe undeva. Știu însă, din experiența-mi plină de amar, că n-are niciun 
rost să mă împotrivesc. Cu capul pleoștit și urechile şi mai pleoştite, 
încremenesc pe podeaua din bucătărie până când, într-un sfârşit, 
Werner mă vâră în cuşca pe care o ia la subraţ. 

— Kira? Eşti gata? strigă el spre camera copilei. 

— Da, domnule Hagedorn, sunt gata, vine răspunsul pe dată, 
urmat de Kira, care soseşte în fugă. 

Cel puțin aşa presupun, după sunetul pașilor, că de văzut, nici 
vorbă să mai văd ceva ca lumea. 

— Mulţumesc foarte mult că mă luaţi și pe mine! 

— Nu face nimic! Ba chiar ai putea să ţii tu cușca în braţe. Lui 
Winston nu prea îi place să călătorească în chestia asta. Aşa, poate se 
mai împacă şi el puțin cu situația. 


Ce să mai zic! Măcar n-o să mai stau pe podeaua maşinii, lângă 


tisi 


Roțile scrâşnesc și mașina se hurducăie zdravăn. După care cușca, 


picioarele lui Werner! 


cu tot cu mine, se izbește de compartimentul pentru mănuși, iar eu 
mă lovesc la cap tare de tot. Au, ce-i asta? N-ar putea și Werner să fie 
mai gingaş cu frânele alea? 

— Fi, fir-ar să fie! izbucnește Werner. Ce s-o fi întâmplat aici? 

Kira își așază cușca din nou în poală. 

— Dumnezeule, chiar că trebuie să se fi petrecut ceva rău de tot! 
Peste tot numai polițiști! exclamă ea agitată. 

M-apuc să zgârii cu ghearele pe lângă încuietoarea cuştii. De-aici, 
dinăuntru, nu văd absolut nimic din ce-i surprinde în halul ăsta pe 
cei doi bipezi ai mei şi l-a făcut pe Werner să trântească aşa o frână. 

Cineva ciocăneşte într-un geam. 

— Bună ziua. Daţi-i drumul mai departe. Încurcaţi circulaţia 
maşinilor noastre de intervenţie, se face auzit un glas hodorogit. 

— Dar ce s-a întâmplat aici, domnule gardian? întreabă Werner. 

Gardian? Aha, deci lângă mașină e un polițist. Of, Kira, lăsă-mă și 
pe mine afară din prostia asta de cușcă! 

— A fost dată o spargere la școală, explică glasul hodorogit. 


— Nu mai spuneţi! izbucnește Werner. Nu cumva iar casa cu bani? 

Că doar n-aţi fi venit cu patru mașini de poliție pentru un hoţ de 
buzunare, nu? 

— Vă înţeleg curiozitatea, dar, în momentul ăsta, nu vă pot spune 
nimic. În afară de faptul că maşina dumneavoastră stă într-un loc cât 
se poate de prost. Dacă aţi adus-o pe fată la şcoală, mergeţi puţin mai 
în faţă și opriţi la colţ. 

Patru mașini de poliție? Werner sigur are dreptate: banda spăr- 
gătorilor de case de bani trebuie să fi lovit din nou! Îi dau înainte, ca 
un nebun, cu zgrepțănatul și, în sfârşit, Kira se îndură şi deschide 
cuşca. Iute, mă strecor afară, mă ghemuiesc în poala ei și arunc o 
privire pe fereastra maşinii. ' 

Incredibil! Nu se poate aşa ceva! Care joi şi care Școală Gutenberg? 
Nu ştiu prea bine în ce zi suntem astăzi, că simțul meu motănesc al 
trecerii timpului cam dă rateuri. Dar un lucru e limpede: ne aflăm în 
fața Gimnaziului Wilhelmin. Așa că Tom, cu toate figurile lui de 
profiler sau cum s-o chema, a dat cu bâta-n baltă! 

Simt cum, încetul cu încetul, întregul trup mi-e cuprins de fur- 
nicături. Mai întâi mă ia de pe la labe, după care îmi urcă în lungul 
picioarelor şi, la urmă, îmi stârneşte fiecare firicel de păr, din vârful 
cozii până la ceafă. De parcă mii de furnicuţe mi-ar mişuna prin 
blană. Cu alte cuvinte: mi s-a trezit cheful de vânătoare! Acum chiar 
aş vrea să aflu şi eu cine se ascunde în spatele jafurilor ăstora. 

Werner duce maşina câţiva metri mai încolo şi opreşte în spatele 
şcolii. Cum deschide Kira portiera, o şi zbughesc afară. 

— Hei, Winston! strigă Werner în urma mea. Ai înnebunit? Treci 
înapoi, imediat! 

Îmi pare rău, Werner! Ziua de azi pur și simplu nu-i potrivită pentru 
mersul la veterinar. E mai degrabă o zi în care agentul Super- Winston 
trebuie să preia frâiele anchetei! 

În clădirea școlii domneşte forfota obişnuită de dinainte de înce- 
perea orelor. Merg de-a lungul peretelui, ca nu cumva să dea cineva 
cu ochii de mine. 

Dacă vizitatorii şcolii fuseseră chiar spărgătorii de seifuri, trebuie, 
într-un fel sau altul, să ajung în biroul doamnei Rosenblatt. Doamna 
Rosenblatt e directoarea extrem de severă a Gimnaziului Wilhelmin. 
Sunt sigur că exact în încăperea în care îşi are ea biroul se află și casa de 
bani a şcolii. 

Mă fac mic şi mă furişez de-a lungul holului care duce către corpul 
de clădire ce adăpostește administraţia. E despărţit de holul principal 
cu uși din sticlă, dar azi le găsesc deschise. De îndată ce mă apropii mai 
mult, îmi dau seama și de ce: bărbaţi în salopete albe întind un praf 
negricios pe suprafețele uşilor. La ce le-o folosi să facă aşa ceva? Mare 
mister! Îmi fac totuşi socoteala că n-ar fi nimerit să rămân aici, chiar 
dacă aș vrea să văd mai bine despre ce e vorba. Werner şi Kira s-au prins 
că mi-am luat tălpășița şi acum sigur se află pe urmele mele. Poate că, 
descriindu-mi înfățișarea, m-au dat chiar în urmărire! Așa că iute, mai 
departe! 

Mă fofilez repejor pe lângă bărbaţii în salopete şi arunc scurt o 
privire în jur. Dacă îmi aduc bine aminte, undeva în față, la stânga, e 
biroul doamnei Rosenblatt. Pe vremea când mergeam la școală în pielea 
Kirei, am auzit pe-acolo o discuţie cu totul neobișnuită, dar asta-i altă 
poveste. În orice caz, calea asta, către biroul directoarei, arată parcă un 
pic altfel atunci când nu umbli pe două picioare, ci în patru labe. 

Pe măsură ce mă apropii tot mai mult de ușa cu pricina, răresc paşii. 
Nu pentru că m-aș fi răzgândit - la urma urmelor, Super- Winston nu 
ştie ce-i aia frică —, ci pentru că în drumul către biroul directoarei am 
dat peste o adunătură suspectă de picioare omeneşti. Printre ele pur şi 
simplu n-am cum trece neobservat! 

Străduindu-mă să bat cât mai puțin la ochi, îmi îndrept privirea în 
sus. Şi dau cu ochii de directoarea Rosenblatt, de trei polițiști, de 
secretara şcolii, doamna Mommsen, şi de domnul Liittge, admi- 
nistratorul. Domnul Liittge e cel care vorbește, foarte agitat și dând 
periculos din mâini. S-ar părea că i s-a întâmplat ceva cu totul deosebit. 
Aşa că ciulesc și eu urechiuşele şi mă preling ceva mai aproape. 

— Ştiţi, doamnă Rosenblatt, într-un fel, fusesem avertizat deja de 
lovitura dată la Sophie Scholl, povesteşte el. Dar, sincer să fiu, la așa 
îndrăzneală nu mă aşteptam. Pur și simplu m-au închis în camera 
fotocopiatorului! Și, pe când stăteam acolo neputincios, am auzit cum 
au smuls casa de bani din perete! 

— Dar, în definitiv, de ce aţi plecat de acasă? vrea să afle unul dintre 
polițiști. Aţi auzit cumva ceva? Au făcut infractorii vreun zgomot când 
au intrat în școală? Fiindcă pe uși n-am descoperit până acum nicio 
urmă de spargere. Totul arată ca şi cum făptaşii ar fi avut cheia potrivită. 

Lüttge clatină din cap. 

— Nu. Chestia asta am auzit-o şi de la colegii mei de la Sophie Scholl. 
Că hoţii ar fi folosit o cheie ca să intre. De aceea am şi instalat în hol o 
cameră video, care să transmită imaginile pe ecranul calculatorului meu 
personal. E cuplată cu un senzor de mişcare, care declanşează un 
semnal de alarmă în calculator. 

Sfântă sardină în ulei! Zici că sunt într-un film! E totuşi de mirare 
că, la asemenea pregătiri tehnice, domnul Liittge a sfârșit în camera 
fotocopiatorului. 

Probabil că asta îşi zice în sinea lui și polițistul, căci își drege glasul 
și continuă cu întrebările. 

— Vreţi să spuneți așadar că, prin intermediul unei camere de 
supraveghere, ați văzut niște persoane străine pătrunzând în clădirea 
şcolii? 

Liittge, cu puterile la pământ, dă din cap aprobator. 

— Da. S-a petrecut ieri seară. Cam în jurul orei 21.00. 

— Bine-bine, dar de ce n-aţi dat telefon imediat la poliţie? 

— Ce să mai zic acum... Am crezut c-o să fiu în stare să pun de unul 
singur mâna pe tipii ăia. Am urmat anul trecut un curs de autoapărare. 
Aşa că am ieșit repede din casă, am traversat holul și am ajuns în corpul 
de clădire al administraţiei. Aşa... Şi nici n-am intrat bine, că s-a auzit 
deodată o bubuitură. Am văzut negru în fața ochilor, iar când mi-am 
venit în simțiri, am constatat că mă aflam lângă fotocopiator şi am auzit 
cum, în încăperea alăturată, se lucra de zor cu un rotopercutor. 

— Dragul meu domn Liăttge, înțeleg că nu i-aţi surprins dum- 
neavoastră pe răufăcători, ci mai curând aceştia v-au surprins pe 
dumneavoastră, trage concluzia doamna Rosenblatt, cam oțărâtă și 
parcă sugerând că totul nu s-ar fi petrecut decât din vina lui Lüttge. 

Întâlnind privirea sfredelitoare a directoarei, administratorul tresare. 
Dacă mă-ntrebaţi, să ştiţi că eu unul n-aş vrea să locuiesc cu doamna 
asta! Cu atât mai puțin atunci când e în toane rele, ca acum. 

— Îhî, aşa s-ar părea, bâiguie Liittge, scărpinându-se la ceafă. M-am 
ales cu ditamai cucuiul, iar casa de bani, ia-o de unde nu-i. Zău dacă 
pricep! Parc-au ştiut că vin după ei. 

— Bine, domnule Liittge, continuă polițistul. Dacă ziceți că v-aţi 
revenit şi nu doriţi să treceţi pe la spital, atunci o să vă rog să veniţi cu 
noi chiar acum, la sediu, să dați o declaraţie. 

— Firește, aşa facem. Altceva nici nu mi-a rămas de făcut. 

— Fiindcă veni vorba de ce-a rămas şi ce n-a rămas, se bagă în vorbă 
acum un al doilea poliţist, aţi putea să ne spuneţi, doamnă Rosenblatt, 
ce se ţinea în casa de bani? Lucruri de valoare? Bani în numerar? 

Doamna Rosenblatt își lasă capul într-o parte. 


— Lucruri de valoare? Depinde la ce vă referiti. Prea mulţi bani 

lichizi nu erau. În fiecare seară, doamna Mommsen depune înăuntru 
numerarul adunat peste zi, dar asta înseamnă doar vreo două sute de 
euro și niște mărci poştale. 

— OK, e totuşi o consolare, comentează polițistul pe un ton sec. 
Făptașii chiar c-o să-și iasă din sărite, dar pentru dumneavoastră 
lucrurile nu stau chiar așa de rău, în comparaţie cu ce-au păţit alte școli. 

— Ce tot spuneţi! Pentru noi, e o catastrofă. Spărgătorii ăștia nici 
nu-şi dau seama ce nenorocire ne-au adus pe cap! 

— Ei, să nu exagerăm. Sigur, nu-i bine că v-au dispărut două sute 
de euro, dar... 

— Pfff, puţin îmi pasă mie de bani! îl întrerupe doamna Rosenblatt 
indignată. Pentru noi e un dezastru. Fiindcă, pe lângă mărcile poştale, 
de ieri de la amiază se mai aflau în casa de bani și cincizeci de lucrări 
scrise. Toate de la proba de matematică a examenului de bacalaureat 
ținut în Gimnaziul Wilhelmin! Nici nu știu cum o să-i aduc la cu- 
noştinţă așa ceva senatorului responsabil cu educația’. Ca să nu mai 
vorbesc de bieţii noștri candidaţi la examenul de bacalaureat! 

Sfântă sardină în ulei! Proba de mate de la bac? Lucrări scrise? Nu-i 
de ici, de colo. Ce veste proastă pentru Nico, fratele lui Tom! 

— Winston! Ia te uită, aici erai! răsună glasul lui Werner de undeva 
din spatele meu. Ce ţi-a venit, aşa, deodată, să sari din maşină? N-ai 
voie să dai buzna în școală! Ce-nseamnă asta? Motan neastâmpărat! 
Hai, avem o programare. Ne așteaptă veterinarul! 

Pentru mine, astea-s adevăratele vești proaste. Pe când stau și 
mă gândesc dacă n-ar trebui să-mi iau tălpășița, dă cu ochii de mine 
doamna directoare Rosenblatt. 


! În organizarea administrativă a orașului-stat Hamburg, senatorul responsabil cu educația 
este echivalentul unui ministru al educaţiei din orice alt land federal german sau din orice 
altă ţară. 

— Cine a adus pisica asta aici? Copii, copii, n-avem şi-aşa destule 
probleme astăzi? Asta ne mai lipsea, încă un nepoftit! 

Cum? M-a pus cumva în aceeaşi oală cu spărgătorii? Cât tupeu! 

— Ori te ia de-aici cineva imediat, ori pun să fii dus la adăpost, zice 
directoarea, aplecându-se spre mine. Azi n-am niciun chef de glume. 

La adăpost? Sfântă sardină în ulei! Căutând ajutor, încerc să dau cu 
ochii de Werner și îl descopăr chiar în spatele meu. 

— Îmi pare rău! îi spune el doamnei Rosenblatt. Pe drumul către 
veterinar, motanul mi-a fugit din mașină. Își închipuie probabil că s-ar 
putea ascunde pe-aici, pe undeva. 

Directoarea îi aruncă lui Werner o privire plină de dojană, dar, 
întâlnind zâmbetul lui atât de neajutorat, se mai îmblânzeşte. 

— Aaa, dumneavoastră sunteți, domnule profesor Hagedorn! 

Chiar aşa, cei doi se cunoşteau. 

— Ei, atunci recuperaţi-l repejor pe fugarul dumneavoastră. Azi 
nu-i deloc o zi nimerită pentru vizite nedorite. Închipuiţi-vă, în şcoală 
s-a dat o spargere! Administratorul a fost închis într-o cameră, iar 
casa noastră de bani, smulsă din perete. Ce vremuri trăim! clatină 
directoarea din cap. 

— Ce veste groaznică! clatină şi Werner din cap, în semn de părere 
de rău. N-aș vrea să vă încurc și mai mult. Hai, Winston! 

Se apleacă și mă ia în brațe. Nu mă împotrivesc. Mai bine la doc- 
torul veterinar decât la adăpostul de animale. Miorlau! 


E încropit un plan. 


Cu sau fără cei cu mușchi tari. 


Dar, în orice caz, cu Super-Minston 


— Două săptămâni. Mai mult nu. Hai, trebuie să m-ajutaţi. %7 


£ G 
Că doar nu vă cer cine ştie ce, nu? ià 

Tom e pur şi simplu terminat. Se vede de la o poştă cât îl macină 
treaba cu frate-său. Ţine morțiş să-l ajute pe Nico şi de aceea le-a 
chemat de urgență pe Kira şi Pauli la o întâlnire de criză. 

Aşa se face că acum fetele, alături de Tom, şed pe patul din camera 
lui şi ascultă ce le propune colegul lor de clasă. Şi anume, nici mai 
mult, nici mai puțin decât să-i prindă chiar ei, pe cont propriu, pe 
spărgătorii de case de bani. În doar două săptămâni. Ăsta-i și motivul 
pentru care m-am înființat şi eu. Cu toată modestia, fără mine n-o să 
izbutească niciodată, darămite în două săptămâni. 

— Dar de ce trebuie neapărat să fie săptămânile astea două? Săp- 
tămâna viitoare am o mulțime de lucruri de făcut. Mi-ar pica mai bine 
după aia, face Pauli mutre. 

— Of, Doamne! strigă - ba nu, rage de-a dreptul - Tom. N-ai auzit 
ce-am spus eu adineaori? 

— Ei, calmează-te, Tom, zice Pauli, țuguindu-și buzele. A fost doar 
o întrebare. Nu te enerva din atâta lucru. 

Tom trage adânc aer în piept. 

— Îmi pare rău. Bun, încă o dată, de la început: în casa de bani a 


şcolii noastre au fost depuse lucrările scrise de la proba de mate de la 

bac. Printre altele, şi cea a lui Nico. Iar dacă lucrările nu apar în două 
săptămâni, proba scrisă la mate va trebui repetată, cu alte subiecte. 
Aşa zice consiliul profesoral. Nu trebuie să ajungem acolo. Trebuie să 
dăm neapărat de urma lucrărilor! Altfel o să căpieze frate-meu! 

— Pfff, sărmanul de frate-tău, suspină Kira. Îmi şi imaginez cum 
mi-ar pica mie să fiu nevoită să dau o lucrare scrisă la mate de două 
ori. Groaznic! 

— Mda, dar dacă ai avea impresia că la prima încercare ai dat-o în 
bară rău de tot? își dă și Pauli cu părerea. Cred că m-aş bucura dacă 
aș mai avea dreptul la o încercare. Ei, oricum, sigur că te ajutăm. 

— Exact, întărește şi Kira. 

— Vă mulțumesc amândurora! Am sperat c-o să spuneţi asta, zice 
Tom, vădit uşurat. Am deja un plan! 

Aşa da! Curios, ciulesc urechile și sper ca Tom să fi inclus în planul 
cu pricina şi arma lui secretă. 

— Atunci dă-i drumul! îl îndeamnă Pauli. 

— Buuun. Rămân la ideea mea că făptaşii au pus ochii pe şcolile 
mai mari, cu bani mulţi, în numerar, ieşiţi din vânzările de la cantină. 

Kira strâmbă din nas. 

— Chiar mai eşti aşa de sigur? Ultima oară nu s-a verificat teoria 
ta. Dacă teoria ar sta în picioare, lovitura de la școala noastră nici nu 
ar fi trebuit să aibă loc! Că n-a fost într-o joi, iar școala noastră oricum 
nu era următoarea pe lista ta. 

Tom clatină din cap. 

— Nea, excepţiile nu fac decât să confirme regula! Pur şi simplu 
sper ca, dintr-un motiv oarecare, făptașii să se fi abătut de la schemă. 
Poate că au primit un pont greșit și şi-au făcut socoteala c-o să gă- 
sească în şcoala noastră o groază de bani. Oricum ar fi, eu unul cred 


că joia viitoare trebuie să stăm la pândă la Şcoala Gutenberg. Dacă 

făptaşii se arată pe acolo, n-avem decât să-i urmărim până la as- 
cunzătoare. Şi-atunci nu ne rămâne decât să sperăm că tot acolo o să 
dăm şi peste lucrările scrise. Teamă mi-e că altă posibilitate nici 
nu avem. Deocamdată, cel puţin, chiar că nu-mi trece prin minte 
altceva care să sune mai bine. 

Să-i urmărim? Dar ideea asta e complet pe gustul meu motănesc, 
căci mă pricep la urmăriri destul de bine. Chiar dacă Tom n-a zis-o 
pe şleau, sunt sigur c-o să se bucure de sprijinul meu. Şi, firește, 
ajutorul meu ar fi şi mai valoros dacă i-aş putea coopta pe Odette, 
Spike şi Caramel. La urma urmei, cei patru cu muşchi tari sunt de 
neînvins numai când sunt împreună. Mă hotărăsc ca, la întoarcere, să 
le fac o vizită celorlalți trei. Acum că avem un fir, sigur o să se lase şi 
prietenii mei înduplecați. Kira însă nu pare nici acum foarte convinsă 
de planul lui Tom. 

— Nu știu dac-o să meargă... 

— Ai tu vreo idee mai bună? ridică Tom din umeri. 

Kira clatină din cap. 

— Atunci așa rămâne, zâmbește Tom. Joia viitoare mergem și stăm 
cu ochii pe Şcoala Gutenberg! Operaţiunea Sherlock poate începe. 

— Operațiunea Sherlock? 

Urăsc momentele în care Odette se zgâieşte la mine neîncrezătoare. 
Mă simt ca ultimul tontălău, ca și cum mi-ar lipsi o doagă. 

— Ăăă, da, bâigui eu. Așa i-a zis Tom. Operaţiunea Sherlock. Nici 
eu nu ştiu de ce, dar așa a spus. Planul nu sună rău, nu? Ar fi o aven- 
tură pe cinste pentru noi, cei patru cu mușchi tari. 


Odette clatină din cap, iar eu îmi şi închipui că râde în sinea ei. 

— Vrei să spui că nu ştii cine e Sherlock, zice ea dintr-odată. 

Nu sună deloc a întrebare, ci a concluzie. Şi, din nu știu ce motiv, 
pare să se amuze pe seama mea. 

— Nu, recunosc eu. Dar, dacă vrei, aflu eu şi-ţi spun. 

De data asta chiar se pune pe râs. 

— Bine, Winston, dar asta o știe oricine! Sherlock, mai bine 
cunoscut sub numele de Sherlock Holmes, este cel mai vestit detectiv 
din lume. 

Hm. Credeam că eu sunt cel mai vestit detectiv din lume. Sau mă 
rog, pe-acolo. Hai, poate nu chiar cel mai vestit. Deşi aş merita să fiu. 
Cândva însă, cu siguranţă c-o s-ajung cel mai faimos - jur pe îno- 
tătoarele de sardină în ulei! 

— Aha. Şi ce face Sherlock ăsta de-i aşa grozav? 

— E un adevărat gentleman şi are o minte brici. 

N-am niciun chef să i-o spun chiar acum, dar atunci care-i 
deosebirea dintre Sherlock și mine? Doar dacă-i vorba de vreun om. 
Odette parcă mi-a citit gândurile. 

— Winston, chiar dacă ai pus şi tu cândva umărul, cât de cât, la 
prinderea individului care o răpise pe Emilia, Sherlock Holmes este, 
fără îndoială, un detectiv mult mai bun. E un maestru al observaţiilor 
fine şi al concluziilor tăioase şi, într-o anumită măsură, chiar inven- 
tatorul modului modern de conducere a unei anchete și al metodelor 
de lucru criminalistice. 

Miorlau! Hai că acum chiar mă simt călcat pe coadă. Cum adică am 
pus şi eu cândva umărul, cât de cât? Eu am pus serios umărul! În afară 
de asta, și eu sunt un maestru al observaţiilor fine și al crimi... ăăă... 
nali... ăăă, mi-e tot una. Un maestru, oricum. 

— Nu mai spune? Dacă e aşa de vestit, cum se face că n-am auzit de 


el până acum? i-o întorc eu pe un ton ceva mai aprins decât aș fi vrut. 

— Poate că pur și simplu nu știi nimic despre maeștrii detectivi, 
se bagă acum în vorbă şi Caramel. 

Aşa cum e de aşteptat, vorbele lui n-au nici cel mai mic temei! 

— Prostii! izbucnesc eu. Ba bine că nu! Uite, să ştiţi de la mine: cel 
mai vestit detectiv este şi rămâne James Bond. 

— Neaaa, mă contrazice Spike. Bond nu-i deloc detectiv, e agent 
secret. E altă mâncare de peşte. 

Asta-i prea de tot! 

— Hei, şi eu care credeam că veti fi entuziasmați când o să auziți 
planul lui Tom! Fiindcă ăsta e un bun prilej ca cei patru cu mușchi 
tari să-şi arate din nou mușchii. Dacă voi preferaţi să despicaţi firul 
în patru, n-aveţi decât. O să-i ajut pe copii de unul singur. 

Na! Le-am arătat eu lor! Fac stânga-mprejur și o apuc spre intrare, 
fără să catadicsesc să le mai arunc vreo privire. 

Ajuns acasă, primul peste care dau e Werner, care, din cine știe ce 
motiv, îşi face de lucru prin hol, făţâindu-se pe-acolo. Îşi mai trece 
din când în când mâna prin păr şi îşi întinde câte o buclă mai rebelă. 
Ce-o fi asta? Vreun stil de dans? Abia la o privire mai atentă îmi 
dau seama că Werner se bâţâie în paşi de dans dinaintea oglinzii de 
cuier din hol. O vrea să ştie cum arată! Dacă aş mai putea vorbi, i-aș 
spune-o chiar eu: cam... deghizat. 

În timp ce, în mod normal, Werner poartă pantaloni de stofă, 
acum şi-a tras pe el o pereche de blugi... mda, mă rog, care par gata 
să plesnească pe el. Vreau să spun că, după părerea mea, îi sunt ceva 
cam strâmțţi. Dar, fireşte, când vine vorba despre straiele omenești, nu 
sunt nici eu vreun specialist. Pe de altă parte, consider că, vârâtă în 


așa ceva, o persoană ar trebui să mai poată inspira și expira, că altfel 

nu-i deloc în regulă. Iar în privinţa lui Werner şi a blugilor săi nu 
încape nicio îndoială că ar trebui să-și sugă serios burta şi să-şi țină 
respirația, ca să nu-i sară nasturele de sus din butonieră. 

Mă aşez lângă el și mă uit ca un spectator la circ. În timp ce se tot 
suceşte încoace şi-ncolo, bâiguie ceva în barbă - în barba pe care, de 
fapt, nici n-o are —, ceva care, pentru mine cel puţin, n-are nicio 
noimă: 

— Bilete la operă... m-aș bucura nespus... dacă aţi... adică ar fi 
foarte drăguţ... bilet care e şi-aşa în plus... Poate că puteți... pe 
doamna mama dumneavoastră... să aibă grijă de Kira cât timp... 

Hm. Foarte ciudat! Repetă cumva vreun text? Bine, dar ce i-a 
venit? 

Cheia se învârte în broască. Intră Ana, cu câte o pungă de 
cumpărături în fiecare mână. Werner își drege glasul, se întoarce brusc 
şi se repede spre ea. 

— Bună, Ana! Staţi să v-ajut, că-s prea grele lucrurile alea! 

Ana râde. 

— Haideţi, domnule profesor! Sunt doar niște cumpărături... 
Totu-i în regulă! 

— Nu, nu, vi le duc eu în bucătărie. Şi pe urmă... ăăă... aş vrea să 
vă întreb... ăăă... ceva. 

De data asta, glasul lui Werner nu sună deloc sigur. 

— Fireşte. Despre ce-i vorba? spune Ana, lăsând pungile jos şi 
privindu-l curioasă pe Werner. 

Profesorul își mai aranjează o dată părul, după care trage adânc 
aer în piept şi începe taman cu textul scurt pe care îl repeta în faţa 
oglinzii: 

— Eu... ăăă... un prieten de-al meu e flautist în orchestra operei 
de stat și mi-a făcut surpriza să-mi dea două bilete pentru spectacolul 

de mâine, La Traviata. Şi mi-am zis că... adică, dacă tot merg acolo... 
un bilet e deci în plus... ar fi foarte drăguţ dacă dumneavoastră și cu 
mine... îi dă el înainte, aproape înghițindu-şi cuvintele. Aăă, așa deci, 
şi poate că doamna mama dumneavoastră ar putea... deci, vreau 
să zic... 

Pe sfânta mea tăviță cu nisip! WERNER! Ce bolboroseală fără 
cap şi fără coadă! Prin așa ceva zău dac-am mai trecut până acum. Ce 
s-o petrece cu dragul meu deschizător de cutii de conserve? Fiindcă 
altfel e un tip destul de descurcăreţ! Să se fi îmbolnăvit? Recapitulez 
iute în minte tot ce știu despre bolile oamenilor. Un lucru-i sigur: 
nu ştiu prea multe. Fiindcă, de felul lui, Werner e un tip zdravăn, care 
nu se îmbolnăvește mai deloc. Poate că mai prinde iarna câte o răceală 
uşoară, dar în general e foarte prevăzător. Îl privesc cu atenţie cum 
stă acolo, când uitându-se la Ana, când plecând ochii în pământ și 
frământându-și mâinile. Hm. Starea asta de neliniște am mai văzut-o 
eu. Nu la Werner, ci la televizor. Şi era un semn că... ăăă, ia stai aşa... 
era un semn că... păi sigur! Că cineva se îndrăgostise! Chiar să se fi 
îndrăgostit Werner al meu de Ana? Şi de-aici toată starea lui de 
neliniște? 

Ana pare să fi priceput şi ea că ceva nu e în regulă cu Werner. Îl 
priveşte cu ochi mari şi apoi îi zâmbește. 

— Aha, înţeleg! Vreţi s-o întrebaţi pe mama dacă ar avea chef să 
meargă cu dumneavoastră la operă. Asta chiar că-i o idee foarte 
drăguță și cred c-are să se bucure enorm! Mamei îi place opera nespus 
de mult! 

Werner rămâne cu privirea aţintită asupra ei şi nu mai scoate o 
vorbă. 


! Operă în trei acte compusă de Giuseppe Verdi (1813-1901), având la bază romanul cu 
puternice accente autobiografice al lui Alexandre Dumas fiul (1824-1895), Dama cu camelii. 

— Puteţi s-o întrebaţi de îndată chiar pe ea. O clipă doar, să văd 
pe unde e. 

Ana se răsuceşte pe călcâie şi o apucă spre camera de oaspeți, în 
timp ce Werner rămâne în hol ca un câine plouat. Oftează adânc şi-şi 
desface nasturele de sus de la blugi. Mi-e teamă că o seară la operă cu 


babuşca nu era tocmai lucrul de care ar fi vrut el să aibă parte. 


Visele nu-s întotdeauna amăgitoare, 


iar cel care pleacă la drum 
cu Contesa Dracula 


are nevoie de veșminte potrivite 


Am o minunăţie de vis, în care se face că stau tolănit pe 
canapea, razele soarelui îmi gâdilă nările, iar partea cea mai 
bună e că lângă mine se află Odette, atât de aproape, încât 
îi pot auzi bătăile inimii! Mă simt ca-n rai. Stăm pur şi 
simplu unul lângă altul, fără să facem nimic, iar eu unul gust din plin 
momentele în care Odette se mișcă şi blana ei se freacă de a mea. 

— Ştii, aş vrea să-ți cer iertare, dar se pare că n-am cum, atâta timp 
cât dormi dus. 

De-a dreptul fermecător. În vis aud glasul lui Odette atât de 
răspicat şi de limpede, de parcă ea chiar ar sta întinsă lângă mine. 
Încep să torc mulțumit. Sper să nu fiu trezit prea repede. De către 
babuşca, de pildă, care e de părere că, în principiu, pisicile n-au ce 
căuta pe canapea şi, cum mă prinde tolănit pe ea, cum mă ușuiește. 

— Winston, tu auzi ce-ţi zic? 

SforrrSforrrSforrr. Cum să nu aud? Spune mai departe, frumuseţe 
gingaşă! 

Deodată însă, cineva mă înghionteşte într-o rână. Ăsta nu mai e 
vis. Au! Doar n-o vrea cineva să mă scoale cu forţa! Să fie babuşca? 
Pe furiș, casc un ochi și-l îndrept în direcţia ghiontului de adineaori. 
Îmi trebuie o clipă bună până să pricep cu cine am de-a face. După 
care mă trezesc de-a binelea. 

— Odette! Ce-i cu tine pe-aici? 

— Doar ţi-am zis: vreau să-ţi cer iertare. M-am purtat urât ieri. 
Ştii tu, când vorbeam de Sherlock Holmes. Şi de aceea am vrut să-ți 
spun că-mi pare rău. Bine, vreau să-ţi spun şi că mi-ar plăcea să te 
ajut la urmărit răufăcătorii. 

Mă ridic. 

— Cum... ăăă... cum ai intrat în casă? 

Fir-ar să fie, am şi început să mă împiedic în cuvinte. La fel ca 
Werner! 

Odette chicoteşte. 

— Prin trapa pentru pisici, fireşte. La început, mi-a fost puţin frică, 
dar după aia totul a fost foarte simplu. 

— Şi pe urmă ai luat-o pur şi simplu la pas până aici? Şi n-a dat 
nimeni cu ochii de tine? 

— Chiar aşa. De când cu ultima noastră aventură, ştiu unde lo- 
cuieşti. Iar faptul că aveaţi montată la intrare o trapă pentru pisici 
mi-a făcut vizita cu-atât mai uşoară. Dintr-o săritură, eram înăuntru! 
Şi apoi m-am luat după miros. Oricum ştiam ce trebuie să caut. 

— Ăăă? 

— Păi o canapea, ce altceva! mă lămurește Odette, torcând scurt. 
Şi ce să vezi, lucrurile s-au dovedit a fi exact cum mi-am închipuit. 
Şedeai aici şi dormeai buștean. 

Pe mustăţile mele! Odette asta iar se-ntrece cu obrăznicia. Parcă 
zicea că a venit să-mi ceară iertare. Pe de altă parte, tocmai asta admir 
eu la ea: impertinența, felul ăsta tupeist de a se arăta curajoasă. Nu 
ştiu cine altcineva ar mai fi îndrăznit să dea buzna într-o locuinţă 
străină. 

— Sigur că mă bucur că vrei să-mi fii de ajutor, îi răspund. Dar ce 
se aude cu ceilalți? Cu Caramel? Cu Spike? 


6i 


Vârful cozii lui Odette se bâţâie încoace și-ncolo. 

— Habar n-am. De fapt, nici nu i-am întrebat. Mi-am zis că poate 
facem și noi ceva împreună, aşa, numai noi doi. Sau ai cumva alte 
planuri? 

Aşa, ca din senin, parcă aud clopoței. Chiar a dat de înțeles Odette 
adineaori c-ar fi gata să facă ceva numai cu mine? Adică să fim doar 
noi doi? Fără să-i fi propus eu? Ce minunăţie! Fără să vreau, gândul 
îmi zboară la sărmanul Werner, care, încercând să se vadă cu Ana, 
s-a ales, dintr-o neînțelegere, cu o întâlnire cu babușca. E limpede ca 
lumina zilei că am mai mult noroc decât el! 

— Winston? Totu-i în regulă? întreabă Odette, privindu-mă 
curioasă. 

— Da, da, cum nu se poate mai bine! mă grăbesc eu s-o asigur. 
Sigur că ne descurcăm numai noi doi. Vreau să spun că, la urma 
urmelor, nu-i deloc așa de complicat. Ne instalăm împreună cu copiii 
în faţa școlii, iar dacă apar spărgătorii, atunci nu-i mai slăbim din 
ochi. Trebuie să fim discreţi, desigur, dar noi, pisicile, suntem maestre 
la asta. 

Odette își lasă capul într-o parte. 

— Exact. Așa m-am gândit şi eu. Tu să-mi spui numai când au de 
gând s-o ia din loc copiii într-acolo. Până una-alta, o iau eu din loc. 
Ca nu cumva să dea babușca peste mine. Nu de alta, dar cu ea nu-i 
de glumit. 

Așa e! Odette a avut ocazia s-o vadă pe babușca în acţiune. Bunica 
Kirei l-a culcat la pământ pe răpitorul Emiliei, care era cât pe ce să 
pună laba pe Odette şi pe mine. Aşa se face că Odette ştie că-i mai 
bine să nu te pui cu babușca. 

— Da, probabil că-i mai bine. Îţi dau eu de veste când o să știu 
mai multe. 

— Aşa să faci. 

Odette se întinde și, cu un salt elegant, se desprinde de pe canapea. 
Înainte să iasă din camera de zi, îmi mai aruncă o privire grăbită. 

— Cred că suntem o echipă bună, măi Sforrrlock Holmes! 


tist 


Pe babuşca asta n-ai cum să n-o simți apropiindu-se. Un miros 
dulceag şi greu se împrăștie prin casă venind dinspre baie, chiar dacă 
ușa de-acolo e doar ușor crăpată. Pe mine unul mă şi încearcă tusea. 
Pe sfânta mea scândură de ascuţit ghearele! Ce-or avea oamenii ăștia 
de le place să-şi ascundă propriul miros? Tot așa şi Werner: de fiecare 
dată după ce se rade, îi place să se stropească pe faţă cu o chestie 
usturătoare, pe care o simți şi la trei kilometri depărtare. Nici n-am 
cuvinte să spun cât de tare mă deranjează. Dar sticluța de care se 
foloseşte acum babușca le întrece pe toate. Dacă mai trag o dată aer 
pe nas, o să mă ia cu amețeală şi-o să mă prăbuşesc pe undeva. 

De fapt, un leșin n-ar prinde rău acum, căci după colţ apare 
babuşca în carne și oase şi, dacă n-aş fi deja întins, înfățișarea ei m-ar 
fi pus oricum la pământ! 

Poartă o rochie care-i atârnă în asemenea hal, că tivul ajunge 
să măture podeaua. E-adevărat, numai partea din spate, căci în față 
e destul de scurtă, scurtă de-i pot vedea babușşcăi genunchii. Rochia 
e neagră ca smoala, aruncând totuși, din când în când, câte o stră- 
lucire. În afară de asta, mai e și foarte strâmtă în partea de sus, lăsând 
la vedere destul de mult din bustul babușcăi. Mai pe șleau, bătrâna 
are un decolteu cât toate zilele, al cărui tiv e o mare de sclipici. 
Picioarele babuşcăi sunt înfipte în niște pantofi care o fac mai înaltă 
cu vreo două capete, atât de mari sunt tocurile! După mine, e mare 


minune că poate merge pe așa ceva! Ei, și la urmă vine coafura, 

desigur. Ştim cu toții că babușca îşi poartă părul adunat într-un soi 
de turn semeţ, numai că de data asta arată ca şi cum i-ar fi aterizat pe 
cap ceva pur și simplu uriaş. De-a stânga și de-a dreapta, îi curg pe 
lângă urechi, desprinse din claia aceea uriașă de păr, două şuviţe cu o 
bucliţă în vârf. Ce mai tura-vura: babușca arată ca o adevărată operă 
de artă. 

Ana iese fluierând din camera ei, unde tocmai recapitulase cu 
Kira niște cuvinte la engleză. Dă cu ochii de maică-sa și scoate un 
țipăt scurt. 

— Mamusșca, tu ai văzut cum arăţi? 

— Cum adică? Că doar profesorrr m-ă invitat la opera de stat. 
E eveniment foarrrte pretenţios, nu? 

Ana simte că-i piere tot suflul. 

— Mama, ti sașla s uma” 

Aha. Ana crede că maică-sa se prosteşte. La asemenea reproş, 
babuşca nu răspunde defel, ci se îndreaptă, plină de graţie, către 
oglinda din hol. 

— Zău aşa, șuieră Ana, de data asta în germană. Lumea și-ar putea 
închipui că mergi la vreun bal mascat! Pune, te rog, ceva ca lumea 
pe tine! 

Babuşca nu reacționează în niciun fel, iar Anei nu-i mai rămâne 
decât să clatine din cap și să treacă pe lângă ea mai departe. Mă iau 
după Ana. În fața dormitorului lui Werner, zăboveșşte preț de câteva 
clipe şi ciocănește la ușă. 

— Domnule profesor? 

— Imediat! răspunde Werner de partea cealaltă a ușii. Mă îmbrac. 


După o clipă, deschide ușa. La vederea lui rămân cam descumpănit, 


! „Mamă, tu chiar n-ai minte!“ (rusă în original). 

căci, spre deosebire de babușca, Werner arată a om normal. Costum, 
cravată şi... gata. 

— Ce-i, ce se-ntâmplă? 

— Ăăă, voiam doar să vă pun în gardă. 

— Să mă puneţi în gardă? 

Ana şovăie. 

— În legătură cu gustul cam fistichiu al maică-mii în privința 
hainelor. Ca să nu faceţi un atac de cord când o să daţi cu ochii de ea. 

Werner se pune pe râs. 

— Ei, n-o fi dracul chiar aşa de negru. 

— Habar n-aveţi. Arată de parcă s-ar duce la Balul Operei din 
Viena. Sau la o întâlnire cu Contele Dracula. Am încercat s-o fac să 
se răzgândească, dar n-am izbutit cu niciun chip! 

— Hm, face Werner, aruncând o privire scurtă la ce avea pe el. 
Atunci s-ar zice că eu m-am îmbrăcat aiurea-n tramvai. 

— Nu, nu! protestează Ana, clătinând din cap. Dumneavoastră 
arătaţi perfect! 

Un zâmbet se aşterne pe chipul lui Werner. 

— Mulţumesc foarte mult, Ana. Dar vreau ca mama dumnea- 
voastră să se simtă bine alături de mine. Aşteptaţi, mă schimb rapid. 
Şi poate c-aşa o să arăt şi eu mai potrivit. 

Închide din nou uşa, iar eu dau o raită înapoi pe la babuşca, pe 
care o găsesc în fața oglinzii, insistând asupra machiajului ochilor, și 
așa destul de exagerat, dar pe care îl vrea, cu tot dinadinsul, şi mai 
exagerat. Are şi Ana dreptate: la costumul ei, însoțitor mai potrivit 
decât Contele Dracula nici că s-ar putea! În toate filmele în care l-am 
văzut până acum, era îmbrăcat taman ca şi când ar fi avut întâlnire 
cu babușca, împopoţonată cum e în seara asta. 


Nu trece mult timp și iese şi Werner din camera lui. Acum are pe 

el un costum tot negru ca smoala, cu revere învelite în mătase neagră, 
lucioasă, o cămaşă albă, cu guler îngust și un papion. La toate astea, 
se adaugă pantofii lui negri, de lac, ăia pe care nu-i încalță decât la 
zile mari — nu de alta, dar îi sunt cu o jumătate de număr mai mici. 

Dă cu ochii de babușca şi chipul i se luminează. 

— Ah, doamnă Kovalenko! Arătaţi de-a dreptul fermecător! 

Babușca înclină din cap, bucuroasă nevoie mare. 

— Mulţumesc, domn profesorrr. Dar şi dumneavoastră sunteți 
bărbat elegant! 

După care, întorcându-și privirea către Ana, adaugă: 

— Vezi, Ana, ştiam eu! Atunci când merge la'operă, până și domnul 
profesorrr poartă smoching. Şi asta fiindcă-i bărbat cu stil! 

Ana nu-i răspunde în niciun fel, dar asta pentru că, se vede cât de 
colo, nu ştie cum să-şi mai înăbușe râsul. Le ține deschisă celor doi 
ușa apartamentului. Babușca trece foşnind prin fața ei, urmată de 
Werner, care îngână binedispus un cântecel. Cum ajunge în dreptul 
Anei, aceasta iese din muţenie: 

— Linguşitor mai sunteți, îi şopteşte ea. 


Imediat însă, pufnesc amândoi în râs. Sper să nu fi auzit babuşca 


tisi 


De cum dispar babușca şi Werner, Ana trece în bucătărie, unde se 


ceva! 


apucă să pregătească masa de seară pentru ea și Kira. Fiindcă cerşitul 
pe lângă Ana nu are niciun rost, mă mut la Kira. Dacă nu izbutesc să 
mă aleg cu ceva de mâncare, atunci să sperăm că am măcar parte de 
nişte mângâieri! 

Kira stă pe scaun la masa ei de lucru, cu capul sprijinit în palme. 
Mă frec de picioarele ei, iar ea se apleacă. 


66 


— Of, Winston, dacă ai şti ce plictisitor e să înveţi cuvinte noi 
într-o limbă străină! 

Se opreşte din vorbă şi chicoteşte. 

— Dar ce spun eu! Ştii tu prea bine! 

Așa-i, ştiu. Și nici mie nu mi se pare cine ştie ce fericire. 

— De ce n-oi fi crescut și eu undeva unde se vorbeşte engleza? 
Cine mai vorbește rusa? Bine, o mai fac mama și babușca. Dar eu nu 
cunosc pe nimeni cu care aș putea să vorbesc rusește. Deci e perfect 
inutilă. 

Miorlau, nu sunt deloc de-aceeași părere! Dimpotrivă, rusa mi se 
pare o limbă foarte frumoasă, de-a dreptul melodioasă. Iar atunci 
când se pune babușca să-i citească Kirei ceva pe rusește, sunt numai 
urechi, aşa de mult îmi place! 

Kira suspină şi se întoarce din nou la caietul-vocabular. 

— Of, şi verbele astea neregulate! Nasol. Win, won, won. Get, got, 
gotten. Bring, brought, brought. Sing, sang... 

În aceeași clipă, se aude soneria de la ușa apartamentului. Încântată 
de întrerupere, Kira e pe dată în picioare şi ţâșneşte afară din cameră, 
urmată îndeaproape de mine. Deschide ușa. Cum se lămurește cine 
este oaspetele neașteptat, Kira se trage un pas înapoi. Şi eu odată cu 
ea. Înaintea noastră stă cineva cu care Kira chiar ar putea să schimbe 
câteva vorbe pe rusește: Vadim, Vadim cel Groaznic. Asta chiar că-i 
o surpriză neplăcută! 


Cu cât se lasă seara, cu-atât 


sunt oaspeții mai tonți. 
Dar nu-i nimic, 


căci în sfârșit începe totul! 


Vadim se așază la masa din bucătărie, tolănindu-se în — 
voie pe scaun și parcă pregătindu-se de o şedere lungă. E g 
şi-așa destul de rău că Ana l-a servit cu câte ceva de 
mâncare, acum tipul chiar ar face bine să-şi ia tălpăşița! Ia să fi fost 
eu un câine, să fi văzut atunci ce l-aş mai fi mârâit! Kira arată de parcă 
i-ar da cu mare entuziasm un șut în dos. Numai Ana rămâne pe mai 
departe prietenoasă și se poartă ca o gazdă exemplară. Mai înainte, îl 
întâmpinase pe Vadim - care, chipurile, s-ar fi aflat cu totul întâm- 
plător prin apropiere - cu un zâmbet molcom, cu toate că puteam să 
bag laba în foc că tipul mintea de înghețau apele. 

— Mda, chiar că e un cartier destul de elegant. Când mi-ai explicat 
pe unde locuiți acum, zău dacă mi-a venit să cred, bălmăjește Vadim 
în timp ce se scobește între dinți cu o unghie. 

Ana ridică din umeri. 

— E foarte aproape de universitate, iar pentru domnul profesor 
asta înseamnă că nu-i departe de serviciu. 

Vadim rânjește. 

— Mda, domnul profesor... Pare să aibă și biştari. Ce mai, doar şi-a 
tras un apartament luxos. Nu-i rău deloc. Doar puţin cam plictisitor. 

Kira îl ţintuieşte din priviri. 


— Cum aşa? 

— Păi cu toți bogătanii ăștia leșinați de pe-aici. Cred că nu se 
distrează niciunul ca lumea. Nu i se potriveşte deloc maică-tii. 

Ana râde. 

— Ei, Vadim! Dar nu despre asta e vorba în viaţă. Aici poți să creşti 
minunat un copil. Iar eu una sunt fericită că pot locui în cartierul ăsta 
împreună cu Kira. 

Vadim o cântăreşte cu o privire întunecată, dar nu scoate o vorbă. 

În schimb, izbucneşte Kira: 

— Werner e un tip a-ntâia! Un tip ca nimeni altul, drăguţ, deştept 
şi îndatoritor. Atunci când tu ai luat-o razna, el ne-a sărit în ajutor! 
Şi, chiar dacă nu ne cunoştea prea bine, ne-a lăsat să ne mutăm la el. 

Vadim e gata să dea în clocot: 

— N-am luat-o deloc razna. Eram şi eu un pic mai supărat, fiindcă 
maică-ta făcuse așa mare caz de povestea aia cu țigările. Atâta tot. 

Kira scutură din cap. 

— Ai dat buzna pe ușă și ai început să urli ca un apucat! Şi pe urmă 
ne-ai închis în camera ta pe mine și pe prietenii mei. Mi-a fost tare 
frică de tine! 

Vadim trage aer în piept şi arată de parcă de-abia se abține să nu 
izbucnească în urlete. Dar îşi recapătă imediat calmul și, în loc să se 
răstească la Kira, o ia cu binişorul. 

— Înţeleg, spune el, şi-mi pare nespus de rău. Dar mi-am primit 
lecţia, iar acum sunt alt om. Nu mă mai ocup de furtişaguri, am şi eu 
o slujbă ca lumea, adaugă el, zâmbindu-i Kirei. Nici nu-ți închipui 
cât de mult m-am bucurat atunci când, într-o cursă de-a mea, am 
întâlnit-o din nou pe maică-ta. Tare mult aş vrea să vă arăt că m-am 
schimbat! 

Pe când rostește asemenea vorbe, glasul lui Vadim sună unsuros 


ca o conservă plină cu sardine. Dar ce zic eu, ca mai multe conserve! 

Kira îşi dă ochii peste cap, dar Ana pare să se bucure la auzul cuvintelor 
lui mieroase. 

— Sigur, Vadim. Fiecare om are în viaţă dreptul la o a doua șansă. 

— Chiar așa! se repede Vadim să-i ţină isonul. Nici nu vreau altceva. 
Doar o a doua şansă! 

— O a doua şansă ca să ce? întreabă Kira neîncrezătoare. 

— Ca să vă fiu prieten. Înţelegi? Tare mult mi-ar plăcea să vă fiu 
amândurora un bun prieten. Atât şi nimic mai mult. Dar nici mai puţin. 

Pfff. Trebuie să fii băut în cap ca să crezi una ca asta. Eu unul n-o 
înghit. E limpede că nici Kira nu crede, căci se şi pune pe chicotit. Sper 
doar ca nici Ana să nu vrea să mai aibă cu Vadim altceva decât o relaţie 
pașnică, de prietenie. Sper că nu e îndrăgostită de nemernicul ăsta, sper 
că nu de-aia l-a expediat pe sărmanul Werner cu babuşca la operă. 

Înainte să se ajungă la ceartă, Ana aruncă o privire cu subințeles 
către ceasul cel mare din bucătărie. 

— E aproape ora nouă. O oră cât se poate de potrivită pentru mersul 
la culcare, draga mea Kira. Ca să nu mai spun că şi eu mă simt dă- 
râmată. Vadim, mi-a făcut plăcere să te revăd. Și mulțumesc foarte mult 
pentru vizita-surpriză! 

Uitându-mă la Vadim, mi-e clar că i-ar fi convenit să mai rămână, 
dar înţelege și el prea bine unde bate Ana şi se ridică de pe scaun. 

— Da, atunci pe data viitoare! 

Ana îl petrece până la ușa apartamentului. Dar când îi întinde mâna 
ca să-și ia rămas-bun, Vadim o trage scurt către el şi încearcă s-o sărute. 
Nu reuşeşte decât să o pupe pe obraz, pentru că ea își smucește imediat 
capul. 

— Vadim! se răsteşte ea. Ce-nseamnă asta? Doar prieteni, nimic mai 
mult. Sau ai uitat de la mână până la gură? 

Vadim o slăbeşte din strânsoare. 

— Jartă-mă, bâiguie el. Ai dreptate. Doar prieteni! 

Ana îi mai întinde o dată mâna, iar el i-o strânge pe muteşte. Și, în 
sfârșit, se cărăbănește. 

Pfff! Ce mai, cât p-aci! Vestea bună a serii e însă că Ana nu-i deloc 
îndrăgostită de Vadim. Nu vrea decât să se poarte frumos cu el. De ce? 
Zău dacă pricep, dar poate că așa sunt oamenii de parte femeiască. 
Poartă-te frumos cu fostul tău prieten! Mă rog, nici nu mă interesează. 
Important e că prostălăul ăsta de Vadim nu-i stă în cale lui Werner 


tist 


— Mamă, îmi dai voie să mă duc cu Pauli la ea acasă azi, după 


al meu. 


şcoală? Vrem să mai repetăm nişte cuvinte la engleză pentru ur- 
mătoarea lucrare de control. 

Întrebarea Kirei, care, cu ghiozdanul la subraț, aproape că ieşise 
pe ușă, chiar că mă ia prin surprindere. Să repete nişte cuvinte? Aşa, 
din proprie inițiativă? Ana însă înghite găluşca cât ai clipi. Normal, 
probabil că nu-i mamă care să nu se bucure de așa o veste... 

— Bineînţeles, draga mea! 

— Şi... ăăă... e-n regulă dacă rămân la ea peste noapte? Aşa, în 
mod excepțional? Pentru că, ei bine... mama lui Pauli a închiriat și 
un film vorbit în engleză. Ca să ne formăm urechea pentru limba asta. 

Ana ezită. 

— Hm. Chiar așa? Păi mâine aveţi ore. De ce nu o lăsaţi voi pe 
poimâine? Doar nu mai e aşa mult până la weekend. 

— Ăăă, da, așa-i, dar nu o să mai fie Pauli acasă, fiindcă ea şi ai ei... 
pleacă din oraş la sfârșitul săptămânii. Aşa că nu se poate decât azi! 

I-auzi! Ceva nu-mi miroase deloc bine! Trag cu ochiul în sus, 
înspre Ana, curios să aflu ce zice de-aşa o gogoaşă umflată. 

— Bine, draga mea, suspină ea. Dar să ştii că te las numai așa, în 
mod excepţional. 

— Mulţumesc, mamă, eşti cea mai tare! 

Kira sare de gâtul Anei, după care iese pe ușă ca o vijelie şi se 
repede pe scară la fel de furtunos. 

Eu unul rămân în fund (e vorba de fundul meu cel negru), 
întrebându-mă de ce mi se pare toată povestea asta atât de suspectă. 
Carevasăzică, dacă săptămâna nu se termină mâine, ci abia poi- 
mâine... atunci mâine e vineri și poimâine e sâmbătă. lar dacă mâine 
e vineri, atunci azi e... JOI!!! Deci sigur nu stau fetele să repete 
cuvinte, ci pleacă la vânătoare de spărgători! Ceea ce, pe cale de 
consecinţă, cum se zice la tribunal, înseamnă că azi, tot aşa, după ore, 
şi Super- Winston trebuie să meargă de urgenţă într-acolo, fiindcă, 
nu-i aşa, nu trebuie să scape nimic din vedere. O să fiu însoțit, desigur, 
de fermecătoarea mea asistentă, domnişoara Odette. OK, reformulez. 
Ce asistentă? Că şi-aşa nu i se potriveşte lui Odette. Ea e mai degrabă 
un fel de muză. Bun. Deci însoţit, cum spuneam, de fermecătoarea 
mea parteneră, Odette. Pe care trebuie s-o caut degrabă, ca nu cumva 
să ne ratăm misiunea! Odată ajuns în curte, dau numai de durduliul 
de Spike, care şi vine în întâmpinarea mea. 

— Hei, amice! Ia zi, care mai e treaba? 

— Âăă, în ceea ce mă priveşte, deocamdată toate bune. Ia zi-mi... 
unde e Odette? 

Știu, ştiu, nu-i deloc frumos din partea mea, că doar suntem cei 
patru cu muşchi tari, dar chiar n-am niciun chef să-i povestesc acum 
ce-am eu de gând să fac în după-masa asta. Fiindcă, la drept vorbind, 
invitaţia făcută de Odette mi se pare pur şi simplu mult prea îmbietoare. 

— Odette? Mi se pare că tocmai e cu Francesco, căruia îi arată 
cartierul. 

Îi arată lui Francesco cartierul? Ceva din vestea asta nu-mi pică deloc 
bine. Şi cred că-i vorba de Francesco. Cine, preasfântă sardină în ulei, o 
mai fi şi ăsta? 

Trag adânc aer în piept şi mă străduiesc ca vorbele-mi să-mi sune 
cât mai firesc. 

— Francesco? N-am auzit de el. Cine mai e şi ăsta? 

— Păi colegul cel nou. Un italian. De rasă. Un veritabil bătăuș de 
cartier, dacă ştii ce vreau să spun. 

— Nu. Nu ştiu. Dar de ce e bătăuș de cartier? Ce sens are să te iei 
la bătaie? 

Spike îşi apleacă capul într-o parte. 

— Vezi tu, e foarte sălbatic şi tot aşa de primejdios. Nu e ca noi, 
obişnuiţi să tragem vânturi prin fotoliile în care ne cuibărim sau să 
lâncezim uitaţi de Dumnezeu pe vreo canapea. 

Nu mai spune?! „Obişnuiţi să tragem vânturi prin fotolii?“ „Lân- 
cezind pe vreo canapea?“ Cred că-i o glumă, nu? Că şi eu sunt iute la 
mânie şi primejdios! Mă rog, aşa sunt de obicei. Adică, fireşte, atunci 
când nu stau tolănit pe canapea. Încerc să-mi păstrez cumpătul. Şi, mai 
presus de orice, mă străduiesc ca vorbele să-mi sune tot așa, cumpătate. 
Chiar n-am niciun chef să mă dau în stambă în faţa lui Spike. 

— Lâncezitul ca lâncezitul, dar pe unde or fi ăia doi? Chestia e că 
trebuie să vorbesc ceva cu Odette, ceva care nu suferă amânare. 

Vârful cozii lui Spike se agită încoace și-ncolo, semn că-și stoarce 
creierii. 

— Îmi pare rău, dar trebuie să mă dau bătut. Aşteaptă și tu pe aici 
cu mine, că la un moment dat s-or întoarce ei din turul de recunoaștere. 

Să aştept? La aşa ceva nu mă pricep câtuși de puţin. Dar, dacă pe 
o frumoasă damă ca Odette aş aştepta-o cu plăcere oriunde, oricând 
şi oricât, pe aceeași Odette, însoţită de astă dată de un motan străin, 

zău dac-aș mai fi în stare s-o aştept. Mai bine îmi iau singur labele la 
spinare şi încerc să-i dau de urmă. 

Pornesc la drum și iau la puricat toate colțișoarele pe care Odette 
le consideră deosebit de atrăgătoare. În micul spaţiu verde dintre cele 
două clădiri de alături, cel presărat cu flori şi asupra căruia soarele 
strălucește întotdeauna atât de îmbătător... nimic. Pe banca de lângă 
brutărie, la fel: nimic. Între cei doi castani înalţi, ce cresc pieziş față 
de clădirea casei noastre: nimic. 

Dar, când să mă las păgubaș, îmi ajunge la urechi râsul lui Odette. 
Ca întotdeauna, cristalin şi fermecător. Mă rog, asta dacă ştii să asculți 
râsul unei pisici. Altfel, pentru urechile unui'mergător pe două 
picioare, seamănă probabil mai degrabă cu un fornăit. 

Ţâşnesc ca din pușcă, luându-mă după râsul ei, dau colțul... și 
încremenesc. Fiindcă în fața automatului de țigări de la care își ia 
babuşca pachețelul ei obişnuit - întotdeauna pe ascuns - se află 
Odette. Dar ce zic eu, că nu şade acolo, aşa, pur şi simplu, pe picioarele 
ei. Stă rezemată de umărul unei namile de cotoi la fel de alb ca ea — 
despre care trebuie să recunosc că arată răpitor — în timp ce îl soarbe 
din priviri! 


Și mai mulți oaspeţi nepoftiți. 


Praful o să se-aleagă de tot! 


Nu scăpăm și pace de craiul ăsta fudul. Orice aş încerca, 
se lipeşte de noi ca o gumă de mestecat îmbăloșată, în care ai 
călcat din nebăgare de seamă. Dar cel mai rău şi mai rău nu e persoana 
lui Francesco, ci mai cu seamă faptul că pe Odette pare să n-o 
deranjeze câtuşi de puțin că, nici una, nici două, cotoiul ăsta străin a 
ajuns să se vâre în sufletul micii noastre echipe de anchetatori. Ieri 
era hotărâtă să o apucăm pe urmele răufăcătorilor - de preferat, 
numai noi doi —, iar acum moare de încântare că Francesco s-a oferit 
să ne dea o labă de ajutor. 

— Ştii ceva, bella! Odette? s-a pus Francesco pe dulcegării, cu 
nesuferitul lui accent italienesc. Poate este mai bine ca io, adică eu, să 
vină cu voi. Pe la mine, prin Palermo?, m-am aflato deseoriii pe 
“urmele de la Mafia’, capisce*? Este cu multo mai în siguranța dacă o 
să-ţi fiu prin preajma, Odette, mia bella ragazza”! 

1 „Frumoasă“ (it. în original). 

? Oraș din Sicilia, capitală a regiunii cu același nume, a cărui istorie modernă şi con- 
temporană este dominată de lupta împotriva unor organizaţii ilegale, precum Mafia sau 
Brigăzile Roşii. 

? Organizaţie criminală numită şi Cosa nostra, acţionând la origine (începutul secolului 
al XIX-lea) pe teritoriul insulei Sicilia. S-a constituit ca asociere liberă între mai multe 
așa-numite familii, împărtăşind aceeași structură organizațională și un anume cod de 
conduită şi operând afaceri ilegale în teritorii pe care şi le revendică în exclusivitate. 


4 „Înţelegi“ (it. în original). 
5 „Frumoasa mea“ (it. în original). 

Şi ce-a zis, mă rog, Odette? Cel mai la îndemână ar fi fost un „Nu, 
mulțumesc“. Dar nu, de ce să zică ea aşa ceva? Dimpotrivă. I-a şoptit, 
sorbindu-l din priviri: 

— Ah, ai face tu asta pentru noi? 

Mai potrivită mizerie pentru tăvița cu nisip nici că se potrivea! Mai 
bine l-aș fi luat cu mine pe Spike. Ba și pe Caramel. Atunci aș fi avut 
măcar pe cineva cu care să mai pot schimba o vorbă, n-aș fi mers așa, 
pe mutește, înaintea ăstora doi ca să le arăt drumul către şcoala Kirei. 
Ah, treaba asta pur și simplu îmi ridică perii din vârful cozii! Acum 
înțeleg şi eu de ce Werner s-a indispus aşa de tare când, pe nepusă 
masă, a apărut din nou în peisaj nenorocitul ăla de Vadim. 

— Winston, ia-o şi tu mai încet! Eşti așa de iute, că abia ne putem 
ține după tine. 

Glasul lui Odette mă trezeşte din gândurile mele negre. Mă opresc 
puţin şi mă întorc. 

— Dacă n-aţi sta tot timpul numai la taclale, nu v-ar împiedica 
nimic să ţineţi pasul cu mine, bombănesc eu. Mi-e frică să n-ajungem 
la şcoală prea târziu şi să nu mai dăm de copii. Că așa, de capul nostru, 
n-o să dăm noi niciodată de Școala Gutenberg. Așa că haideţi, fuguța, 
fuguţa! 

Francesco chicoteşte. 

— Ma! Winstone, ce ţi-a venito cu așa proasta dispozițione? Ziua 
aşa frumosa, soare străluceşte, totul e bellissimo’! Hei, relaxează la tine 
şi fii, puro şi simplo, caaaalmo! 

— Sunt calm! i-o trântesc eu. 

Din păcate, acum au apucat-o chicotelile și pe Odette. Rrrr, miorlau, 
miauuoooo! Ce tâmpit! Dacă mai trebuie să ascult mult treburile 


! „Dar“ (it. în original). 
? „Foarte frumos“ (it. în original). 

astea, o să-mi cadă urechile. De ce n-o fi rămas Casanova ăsta la el, 
în Palermo, oriunde o mai fi şi Palermo ăsta? Așa că iau hotărârea să 
nu îi mai bag în seamă pe cei doi. N-au decât să facă ce-or vrea. În 
orice caz, eu unul am de gând să ajung la timp la şcoală. 

Peste două colțuri de stradă, răsare deja clădirea Gimnaziului 
Wilhelmin. În fața portalului de la intrare domneşte încă liniştea. 
Semn bun, că dacă s-ar fi terminat orele... aș fi înotat acum într-o 
mare de copii! Fireşte, nu toți copiii termină orele în acelaşi timp, dar, 
din proprie experienţă, ştiu că Kira apare acasă tocmai când mă retrag 
şi eu ca să trag un pui de somn pe perna mea din faţa fotoliului. Adică 
exact la ceasul ăsta. Adică, în condiții normale, eu tocmai aş fi început 
să trag la aghioase. 

Cinci la număr sunt treptele până la pragul ușii de la intrare, drept 
care mă preling în sus pe ele şi mă postez sub bara balustradei, pe 
partea dreaptă a scării. De aici am o vedere foarte bună spre poartă și 
o să-i depistez foarte uşor pe Kira, Tom şi Pauli când ies. 

Deocamdată însă, nu se întâmplă absolut nimic. Încet-încet, abia 
târându-se, au ajuns și Francesco şi Odette, specimenele astea două 
în care nu poți avea încredere, și se așază lângă mine. 

— Aşa, ce este aiceea? mă descoase detectivul italian Nas-pe-Sus. 

Mă prefac că nu pricep ce zice. Mai întâi să pună laba şi să-nveţe 
germana ca lumea! 

Dar protestul meu mut nu apucă să ajungă la Francesco. Şi-asta 
pentru că Odette, care mai fusese pe la Gimnaziul Wilhelmin, se și 
repede cu explicația. 

— Aici e şcoala în care învaţă Kira. Când o să apară cu prietenii ei 
pe ușa de colo, trebuie pur și simplu să ne ținem după ei. O să ne ducă 
la Şcoala Gutenberg şi, odată ajunşi acolo, ne punem la pândă, 
aşteptându-i pe spărgătorii de case de bani. 


Francesco aprobă, dând din cap. 

— Ah, certo! Bun plan! Parcă este facuto de Frrrancesco însușşiii. 
Molto bene! 

— Măi, dar mai ține-ți fleanca odată! mă stropşesc la el. Că mă 
apucă ameţeala de la trăncăneala ta interminabilă! 

— Winston! Nu fi urâcios cu oaspetele nostru! zice Odette cu mult 
reproş în glas. 

Nu mai pot eu de-așa ceva! Că l-a cărat cu ea încoace pe tipul ăsta, 
hai, treacă-meargă, dar acum n-o să mă las și eu prostit de el! 

— Francesco nu-i deloc oaspetele meu, i-o întorc eu lui Odette. 
Nu l-am mai văzut niciodată până acum. lar dacă nu termină cu 
prostiile astea pe care le debitează, să știi că pot să mă fac chiar și mai 
urâcios! 

Basta şi miorlau! 

Odette face ochii mari. 

— Hei! Cât pe-aci să nu te mai recunosc! Francesco e nou-venit 
în cartier şi nu cunoaşte încă pe nimeni. Așa că e normal să-i arate și 
lui cineva cum stau lucrurile pe aici. Ce te-a apucat așa, deodată? 

— Pe mine? Nimic. Eu mă întreb ce te-a apucat pe tine! Că doar 
fusese vorba să-i urmărim pe spărgători numai noi doi. Când colo, 
facem acum pe ghizii turistici pentru fanfaronul ăsta pripăşit pe la 
noi prin cartier! 

Francesco își înclină indignat capul într-o parte și mă țintuieşte cu 
privirea. 

— De cine zice cotoiule aistea că e fanfarone pripășito? Nu cumva 
de dragul de Francesco? C-atuncia și Francesco face la el foarrte 
superato! 

Dacă ăsta își închipuie că mă poate impresiona cu figura asta, 
atunci chiar că se înșală amarnic. Îi arunc o privire rece ca gheaţa. 

— E limpede doar că de tine vorbesc. Mai vezi tu vreun tont prin 
preajmă? Eu am o treabă de făcut aici, aşa că ţine-ți gura sau tunde-o! 

Până să apuce Francesco să mai zică ceva, din clădire se aude 
răsunând un gong, ușile şcolii se dau în lături şi un puhoi de şcolari 
năvălesc afară. Trebuie să avem mare grijă să nu ne calce vreunul pe 
labe! Deși e o forfotă de nedescris, dau imediat cu ochii de Kira şi 
pornesc spre ea, strecurându-mă printr-o pădure de picioare de copii. 

Milostiv zeu al pisicilor, bine că și ea mă vede repede. Se apleacă şi 
mă ia în braţe. 

— Winston, ce cauţi tu aici? 

Se întoarce, căutându-și prietenii din priviri. 

— Tom, Pauli! Ia uitaţi cine ne-a aşteptat aici, afară! 

Copiii se grăbesc s-ajungă la ea. Tom e primul şi se şi apucă să mă 
mângâie pe cap. 

— Hei, Winston, bătrâne! Pun pariu că vrei să ne-ajuţi în ope- 
raţiunea Sherlock, nu? 

Mă pun pe tors, ca să îi dau de înțeles că a ghicit. Kira râde. 

— Mare figură e motanul ăsta! Uitasem cât de tare s-a străduit să 
ne ajute în ultima noastră misiune de detectivi. Ar fi trebuit să-mi dau 
seama că s-ar putea să vină aici, că și-aşa în ultima vreme s-a ţinut 
ca scaiul de noi. De fiecare dată când puneam ceva la cale, era şi el 
prin preajmă. 

Acum a reușit să ajungă și Pauli până la noi. 

— Grozav! Cu ajutorul lui Winston, chiar că n-avem cum să dăm 
greş! Bun venit în echipă! 

Mă pornesc să torc şi mai cu nădejde și sper ca Odette și Francesco 
să fi priceput de ce renume legendar mă bucur printre copii. Numai 
că prostălăul de Francesco a rămas tot acolo, pe scară și îşi cercetează 
cu de-amănuntul ghearele. Numai Odette a venit mai aproape. 

— Oh, ia te uită! E şi Odette aici, o salută Kira cu prietenie în glas. 
Trupa de pisici e aproape completă. Dar unde i-ați lăsat pe grăsan şi 
pe cafeniu? 

Firește, Kira îi ştie pe toți prietenii mei din curtea din spate și chiar 
dacă habar n-are că noi suntem cei patru cu muşchi tari, a băgat deja 
de seamă, de când cu ultimul nostru caz, că suntem nişte detectivi 
neîntrecuți. Acum mi se face ciudă că nu i-am pus la curent şi pe Spike 
şi pe Caramel. Nimeni nu trebuie să înșele încrederea prietenilor săi, 
fiindcă pentru așa ceva se pare că zeul pisicilor te pedepseşte imediat. 
Iar în cazul ăsta, pedeapsa e chiar prostălăul de Francesco! 

Acum l-a descoperit şi Kira pe nou-venit. 

— Oh, ce dulce e! Vai, ce pisicuţ drăguţ, de unde-ai apărut? 

Se apleacă, mă aşază pe jos şi îl ia în braţe pe neghiobul de Francesco. 

— Uită-te şi tu, Pauli, ce drăguţ e! 

Vă rog, chiar nu puteţi s-o lăsați mai moale? Ce-i prea mult strică. 
Ce-or găsi toate femeile la tipul ăsta? Zău dacă nu mi se face greață! Nu 
mă mai pot stăpâni şi încep să miaun pe un ton plângăcios. 

Pauli râde. 

— Kira, cred că Winston e gelos. Uită-te şi tu ce face de când l-ai 
pus jos. 

— Ei, prostii, n-are niciun motiv. Dacă sunt drăguță cu o pisică 
străină, asta nu înseamnă câtuşi de puţin că Winston nu rămâne 
motanul meu preferat! 

Hm... Aşa deci? Oare exagerez eu? Cât despre Odette, oare se poartă 
drăguţ cu Francesco numai fiindcă e vorba de un coleg rătăcit? 

Nu apuc să mai meditez la treaba asta, pentru că Tom ne şi trage 
spre stradă. 

— Nu vreau să vă zoresc, dar avem ceva de mers până la Școala 
Gutenberg. Chiar dacă luăm autobuzul şi metroul, tot facem trei 

sferturi de oră până acolo. Plus că poate vrem să mâncăm și noi ceva 
şi să avem timp să ne căutăm niște posturi de observaţie ca lumea... 
Așa că trebuie să pornim la drum! 

— Dar ce-i cu atâta grabă? Ce treabă aveţi voi la Şcoala Gutenberg? 
ne ajunge la urechi un glas din spate. 

Oh, nu! Leonie vine agale spre noi. Cea mai proastă gâsculiță din 
toată şcoala! Din păcate, e în aceeași clasă cu Kira, Tom și Pauli și, cât 
e ziua de lungă, n-are altceva mai bun de făcut decât să le facă viața 
grea. Lângă ea se află o gaşcă de fete, un cârd de gâsculițe aidoma ei. 
Leonie e, fără doar şi poate, regina lor neîncoronată. 

Leonie se proțăpește dinaintea noastră și ne aruncă tuturor priviri 
sfidătoare. 

— Ei, hai, spuneţi odată, că-s curioasă și eu! 

— Nu te privește, o repede Tom. 

— Păi mă plictisesc. Niciuna dintre prietenele mele n-are azi timp 
liber. Ce-ar fi să vin şi eu cu voi? 

— Ar pica prost, i-o întoarce Pauli sec. 

— Ei, nu fiţi așa, se smiorcăie Leonie. În loc să ziceţi mersi că, în 
sfârșit, s-a interesat de voi cea mai populară fată din clasă! Poate vă 
molipsiţi şi voi puţin de la farmecul meu. 

— Mulţumim, dar de așa ceva chiar că ne putem lipsi, hotărăşte 
Kira. 

În clipa următoare, Kira, Pauli și Tom se răsucesc pe călcâie și-o 
lasă pe Leonie cu buza umflată. Mai bine zis încearcă s-o lase în urmă. 
Şi asta fiindcă Leonie pare de-a dreptul îndârjită să ne însoţească. 
Aleargă după noi şi, încetul cu încetul, încep să presimt că planul 
nostru nu se află într-o zodie norocoasă. Mai întâi l-a pescuit Odette 
pe Francesco ăsta, iar acum nu mai scăpăm de Leonie. Așa un ghinion 
n-am mai avut de mult! 

Tom se mai opreşte o dată și-i aruncă lui Leonie o căutătură urâtă. 

— Hei, ce-nseamnă asta? Cară-te, du-te şi te joacă cu prietenele 
tale fără creier. N-avem niciun chef să vii cu noi, pricepi? 

Leonie se strâmbă. 

— Am auzit, numai că n-am înţeles. Ce-are dacă vin și eu? Cine 
ştie, poate că vă sunt de vreun ajutor. 

Pauli și Kira pufnesc în râs. 

— Tu, să ne fii de ajutor? Cel mai mult ne-ai ajuta dacă ai şterge-o 
odată. 

— Nea. Nici vorbă. Vin cu voi. Gândiţi-vă puţin: dacă vin cu voi, 
măcar sunteți siguri că nu vă pârăsc părinţilor. Tare mă îndoiesc că 
i-ar bucura să ştie că aţi pus la cale în secret o expediţie dintr-un capăt 
în celălalt al Hamburgului. E foaaarte periculos pentru nişte puşti 
de-a șaptea! Câte nu se pot întâmpla! spune Leonie teatral, căscând 
ochii şi dând din mâini în toate părțile. 

Tom suspină, își scoate mobilul din buzunarul pantalonilor și le 
arată celorlalți ora de pe ecran. 

— Chiar trebuie să plecăm. 

Aşa că pornim la drum: cei trei prieteni, cincizeci la sută din cei 
patru cu mușchi tari — i-am pus la socoteală şi pe Sforrrlock Holmes 
şi pe Francesco, luptătorul anti-mafie — şi cea mai gâscă dintre toate 
gâştele. Sfântă sardină în ulei! Să vezi ce nebunie o să iasă! 


Unii chiar mă stânjenesc. 
Şi mai dau și totul peste cap! 


_ Şcoala Gutenberg e o clădire uriaşă şi, după 
` gustul meu pisicesc, una destul de pocită. Fațada arată de 

parcă ar fi fost alcătuită din mai multe bucăți adunate 
laolaltă, iar vopseaua de pe ramele ferestrelor e scorojită. Ăsta să fie 
locul în care se strâng atât de multe parale, de merită jefuit? 

Odette pare să aibă aceeaşi îndoială. 

— Sigur am ajuns unde trebuie? mă întreabă ea fără înconjur. 

— Zău dacă ştiu. Dar mă îndoiesc că Tom ar fi putut greşi adresa. 

— Şi aicea trebuia fie marea lovitura? întreabă şi Francesco, 
aplecându-și capul într-o parte. La mine, la Palerrrmo, locurile unde 
este prada arata cu tuto altfelo. Cu molto baruri şi cluburi, nici po- 
meneala de scuole sau ceva de aista geno. 

Da, da, lasă că știu eu mai bine decât tine, că doar sunt detectiv: de 
răufăcători poţi să dai oriunde, chiar și unde nu te aștepți. Acum mai 
rămâne de văzut dacă până şi într-o asemenea dărăpănătură de şcoală. 

— Tom are motivele lui să considere că ăsta și nu altul e locul unde 
se va da următoarea lovitură. Eu zic să ne aşezăm la pândă şi să îi 
ajutăm pe copii cum om putea noi mai bine. Dacă vi se pare plictisitor, 
n-aveţi decât să plecați. 

OK, asta chiar c-a sunat cam dur. Nici nu-i de mirare că Odette se 
uită așa de urât la mine. 

— Nu mai poți să pui nici măcar o întrebare! pufnește ea. 
Dumnezeule, chiar că ești nesuferit azi! Şi eu care credeam că te 
bucuri de noua noastră aventură împreună! 

La una ca asta chiar că nu mai am nimic de zis. Dacă Odette nu se 
prinde de unde îmi vine proasta dispoziţie, chiar că nu mai are niciun 
rost. 

Mă ţin după Tom, care pare să caute un loc de pândă, de unde 
poate fi ținută şcoala mai bine sub observaţie. Numai că, după cum 
era de așteptat, nu-i deloc atât de simplu, căci clădirea este înghesuită 
între multe alte case, la fel de pocite ca şi școala. Semeţe şi cenușii, ele 
înconjoară clădirea şcolii ca un zid uriaş. Numai balcoanele, ca niște 
faguri, sunt vopsite în culori diferite. Până la urmă, Tom o coteşte 
înspre singura construcție mai mititică din preajmă, o hidoșenie de 
magazie aşezată pieziş față de școală. După capul lui Tom, ăsta e un 
post de observaţie cum nu se poate mai bun. 

— OK, iată care-i planul, zice el, adresându-se tuturor. În orele care 
urmează, o să stăm pe-aici, prin preajma magaziei ăsteia de biciclete. 
Dacă mi se confirmă bănuiala, atunci, mai devreme sau mai târziu, o 
să apară și spărgătorii. Aşteptăm până ies în stradă cu casa de bani, îi 
urmărim până la ascunzătoarea lor și apoi chemăm poliția. 

Leonie rămâne cu gura căscată. 

— Adică voi urmăriţi banda spărgătorilor de case de bani? 

— Normal, ce credeai, o ia Pauli peste picior. Doar nu ţi-ai în- 
chipuit c-am venit aici la vreun curs de pictură pe pânză! 

— Bine, bine... dar e imposibil! Nu sunteţi decât niște copii, iar 
răufăcătorii ăștia sunt cât se poate de periculoși. Aduceţi-vă aminte 
de bietul domn Littge! 

Kira râde. 


— Zău așa, Leonie! Asta nu-i prima fărădelege pe care o rezolvăm. 

Și, în afară de asta, tu singură ai ţinut să vii. Dacă ți se pare că-i prea 
periculos pentru tine, atunci n-ai decât să pleci acasă. 

Exact! Şi ia-l cu tine şi pe prostălăul de Francesco! 

— Deci sunteţi convinşi că spărgătorii ăia chiar o să se arate, deşi 
nu înțeleg de ce credeți voi că o să vină tocmai la şcoala asta. Dar 
atunci n-ar fi mai bine să dați pur și simplu telefon la poliţie când 
spărgătorii o să fie înăuntru? 

— Foarte simplu, începe să-i explice Tom. Pentru că trebuie să 
aflăm unde îşi au ascunzătoarea. După toate probabilitățile, acolo se 
află cincizeci de lucrări scrise pentru examenul de bac de la Gimnaziul 
Wilhelmin, pe care ne dorim mult de tot să le găsim. Altfel, frate-meu 
ar trebui să dea din nou scrisul la mate și numai de-asta n-are chef! 
Acum e clar? 

Leonie nu mai scoate nicio vorbă, dar arată de parcă i s-ar fi aprins 
în sfârșit beculețul. Ce caraghios! Planul e strălucit, fireşte. Dar, 
înainte de toate, e de admirat pentru simplitatea lui. Iar dacă Leonie 
de-abia acum dă semne că s-ar fi luminat, asta nu-mi dovedește 
altceva decât că-i tare grea de cap. 

Dar cel mai greu e că în următoarele ore stăm ca proștii degeaba, 
învârtindu-ne în jurul magaziei de biciclete. Tom s-a cocoţat pe un 
soi de zid mai mic și urmărește de acolo intrarea în școală, cu o privire 
de uliu, iar fetele stau ceva mai departe şi sporovăiesc de una și de 
alta. Ca un făcut, cu cât Tom se zgâieşte mai mult la intrare, cu atât 
mai mult nu se întâmplă nimic. În tot acest timp, Francesco ţine un 
discurs kilometric despre frumuseţile ţării lui de baştină, Italia, iar eu 
mă întreb în sinea mea de ce n-o fi rămas acolo. Că atunci am fi avut 
amândoi parte de câte ceva bun: el de peisajul răpitor şi eu de liniște! 

Cât despre Leonie, ea cască tot mai des, ascunzându-se după mâ- 


necile jachetei. Din păcate, plictiseala care a copleşit-o n-a convins-o 

să facă şi cale întoarsă spre casă. E ceva în operațiunea noastră care i se 
pare foarte important. Așa de important, încât îşi dă silința să discute 
cât de cât prieteneşte cu Kira şi cu Pauli şi să le întrebe cum își petrec 
timpul când nu sunt la școală. Așa interesată de colegii ei nu s-a mai 
arătat niciodată până acum, ceea ce mie mi se pare foarte suspect. 

Se pare însă că pe Kira n-o macină nicio bănuială. Stă liniştită la 
taclale cu proasta de Leonie şi, răbdătoare, îi răspunde la toate în- 
trebările. „Opreşte-te odată!“ aş zbiera eu dacă aş putea. „Poate că nu 
vrea decât să te descoasă!“ Dar, fiindcă nu pot să zic nimic, îmi iau avânt 
și sar drept în braţele Kirei. 

— Hop-așa, Winston! exclamă Kira surprinsă. Ce-i cu tine? Ai 
să-mi spui ceva important? 

Leonie râde prosteşte. 

— De parc-ar putea să-ţi vorbească! Poate că i s-a făcut şi lui foame 
de-atâta așteptat. Se vede că e un mare pofticios. Uită-te şi tu ce bur- 
dihan are! 

Ptiu! Ce i-a venit gâsculiţei ăsteia neroade? Fără să stau pe gânduri, 
îmi reped la ea o labă cu ghearele scoase şi o înhaț chiar pe sub mâneca 
jachetei. 

Leonie scoate un țipăt şi sare în lături. 

— Au, dobitoc tâmpit! Ce, nu ţi-e bine? face ea în timp ce-şi freacă 
dosul palmei, unde i-au apărut patru dâre de un roşu aprins. 

Vai, ce sensibilă e! O zgârietură ca asta aproape că nici nu doare. 
Mă rog, poate doare puţin, dar sunt sigur că de-abia a simțit-o. 

Pauli priveşte cu atenţie zgârietura, după care se întoarce către mine. 

— Chiar dacă nu mai poți vorbi, de înțeles, înţelegi încă totul, trage 
ea concluzia. 

Şi asta fiindcă Pauli știe prea bine că a fost o vreme când m-am aflat 
în pielea Kirei. 

Leonie, dimpotrivă, are o privire tâmpă. Deh, nimic nou! Şi tocmai 
când se pregăteşte să ne arunce vreo vorbă de ocară, se-apropie Tom 
de noi în goană și agitat nevoie mare. 

— Aşa, şi-acum, toată lumea la arme! Tocmai au coborât dintr-o 
furgonetă trei tipi cam dubioşi, care se îndreaptă către intrarea în şcoală! 

Dintr-odată, fetele se dezmeticesc. 

— Ia te uită, tu chiar ai avut dreptate! se repede Pauli cu vorba. 

— Ce vrei să spui cu asta? întreabă Tom scos din ţâţâni. În sfârşit, 
mi-e totuna, n-am acum timp de explicaţii. Bineînţeles că am avut 
dreptate. Hai, Kira, fă şi tu nişte fotografii, că tot ziceai că-ți aduci 
aparatul de fotografiat! 

Kira încuviințează din cap şi se-apucă să scotocească prin rucsac. 
Pauli se preface că ar vrea să se urce pe una dintre bicicletele din magazie 
şi, în felul ăsta, se trage ceva mai aproape de intrarea în școală. 

— Ăştia s-au deghizat, nu glumă, constată ea. 

Mă duc și eu puțin mai aproape şi îi urmăresc cu atenţie cum tocmai 
descuie ușa Şcolii Gutenberg. Nu prea pricep ce-o fi vrut să spună Pauli 
adineaori. Fiindcă, de fapt, tipii nici nu sunt deghizați. Că nu poartă 
măşti, coifuri sau ochelari de soare. Dimpotrivă, arată cu totul normal 
şi au trase pe ei nişte salopete de lucru, așa cum obişnuiesc să poarte toți 
meseriașii. Ba unul dintre ei mai cară și o trusă de scule așa, la vedere! 

Tom se postează lângă noi şi, clătinând din cap, se arată de aceeaşi 
părere. 

— Da, grozavă idee! Ăştia trei aduc pur şi simplu a meseriași şi nu 
dau de bănuit nimănui. Cel puţin așa îşi închipuie ei, fiindcă pe noi nu 
ne-au păcălit. 

Aha, deci asta a vrut să spună Pauli! Hainele de pe ei or fi ele 
salopete de lucru, dar le servesc și de deghizament! Foarte isteţ din 
partea lor. Nimeni nu o să-i ia la ochi, pentru că toată lumea o să-și 

închipuie că sunt doar niște mecanici sau electricieni care-și văd de 
munca lor cinstită. Bun plan, n-am ce zice! Dar nu-i suficient de bun 
pentru noi! Dacă răufăcătorii ăştia și-au pus în minte să mă tragă pe 
sfoară tocmai pe mine, Winston Churchill, zis şi Sforrrlock Holmes, 
ar fi trebuit să se scoale mai de dimineaţă! 

— Am făcut câteva fotografii. 

Kira a venit lângă mine şi Tom, cu aparatul de fotografiat în mână. 

— Să mă dau ceva mai aproape? 

Tom clatină din cap. 

— Nu. După ce intră în clădire, trebuie să-i așteptăm să iasă. Şi 
pe urmă ne ţinem după ei. ` 

Leonie se încruntă. 

— Cum să ne ţinem după ei? Ei au venit cu mașina. Doar n-o 
să-i urmărim alergând după ei pe jos sau călare pe biciclete! O să se 
miște mult mai repede decât noi! 

— M-am gândit şi la asta, zâmbeşte Tom. Pentru o asemenea 
situație, am pregătit următoarele... 

Zicând vorbele astea, scoate la iveală dintr-un buzunar al jachetei 
o punguţă de plastic și ceva ce pare să fie ditamai rola de bandă 
adezivă. 

— Asta ce mai e? se miră Leonie. 

— O să fie radiofarul nostru, explică Tom. 

— Ăăă? Mie mi se pare că arată ca o pungă cu o rolă de bandă 
adezivă. 

— O clipă. 

Tom se scotocește prin alt buzunar al jachetei şi scoate un telefon 
mobil. Îl vâră în punguţa de plastic, pe care, la rândul ei, o înfășoară 
cu bandă adezivă. 

— Pacheţelul ăsta o să-l prind undeva, sub mașina lor. După ce 

răufăcătorii o să pornească la drum, noi o să știm permanent unde se 
află. Că am încărcat pe telefon o aplicaţie de navigaţie. $mecher, nu? 

Leonie ridică din umeri. 

— Eu știu? De ce nu ne-am duce pur și simplu după ei, înăuntru, 
ca să ne convingem că au venit să fure casa de bani? 

— Foarte simplu. Nu trebuie să intre la bănuieli. Că altfel nu ne 
mai duc la ascunzătoarea lor, pricepi? 

La aşa o explicaţie, Leonie nu mai are nimic de zis. În loc de asta, 
pe neașteptate, o ia din loc şi se îndreaptă... chiar spre intrarea în 
şcoală! 

— Hei, ce-i asta? strigă Tom în urma ei. Ai înnebunit? Opreşte-te! 

Numai că Leonie nu-i dă niciun pic de atenţie. Îşi vede de drum 
mai departe, spre uşa de la intrare. Cât ai clipi din ochi, dispare în 
clădirea școlii. 


Prinși asupra faptului. 


La subsol sau aiurea 


Winston, acum chiar că e treaba voastră! 


Kira mă ține în braţe și mă priveşte drept în ochi. 

— Luaţi la puricat fiecare etaj, iar dacă dați de Leonie sau de 
răufăcători, veniţi degrabă înapoi și duceţi-ne la ei. Şi încă ceva, im- 
portant de tot: dacă îmi sari în braţe, asta o să însemne că aţi găsit-o 
pe Leonie. Dacă o să sari în braţele lui Pauli o să însemne că aţi dat 
peste răufăcători. La Tom în braţe nu sari decât dacă i-aţi descoperit 
şi pe Leonie, şi pe răufăcători. Te rog, explică-le asta și colegelor tale, 
pisicile, da? 

Drept răspuns, mă apuc şi torc. Kira se poate bizui sută la sută pe 
agentul Winston! O să dăm noi de urma lui Leonie și a spărgătorilor 
de seifuri, nu încape nicio îndoială! Ce-i drept, deocamdată suntem 
abia în holul de după ușile de la intrare, dar imediat o să-i dăm bătaie. 

— Foarte bine, dragul meu! mă laudă Kira și mă scarpină ușor pe 
după urechi. Ce bine că aţi venit şi voi! Fiindcă aşa putem să scotocim 
toată școala fără să atragem atenţia asupra noastră. Poate avem noroc 
şi dăm de Leonie înainte s-o descopere spărgătorii. 

Tom dă din cap, aprobator. 

— Numai asta ar mai lipsi! După ce o găseşte Winston, jur c-o duc 
de-aici cu mâna mea pe prostănaca aia. Ne dă peste cap tot planul! 


Cât de nătărău poți să fii ca să faci așa ceva? 


90 


— Da, îi dă dreptate Pauli. Chiar că nu poți fi atât de nătărău. Se 
schimbă însă lucrurile dacă o faci intenţionat. 

Kira îşi încrețeşte fruntea. 

— Bine, dar de ce să facă asta? Doar Leonie este şi rămâne pur şi 
simplu o gâsculiță neroadă, care n-are niciun chef să plece urechea la 
ce-i spunem noi. Şi de-asta şi cred că a intrat în şcoală. În fine, acum 
asta e! oftează ea. Să sperăm totuși că Winston şi prietenii lui o s-o 
găsească şi că noi o să reuşim s-o scoatem de acolo la timp. După care 
ne vedem mai departe de planul nostru şi toate bune. 

Exact. Aşa o să facem. Mă întorc înspre Odette şi Francesco. 

— Bun, aţi băgat la cap? Misiunea noastră sună astfel: găsiţi-o pe 
Leonie! Dar, firește, asta înseamnă să fim și cu ochișorii-n patru după 
răufăcătorii ăia. 

Dând din cap, Francesco se-arată de acord și gata de acţiune. 

— Si, ho capito! Da, am înţeles! 

Foarte bine atunci. Poate că nu-i chiar aşa de rău c-a venit și el cu 
noi. La urma urmei, aşa, în trei, o să putem căuta prin clădire mult 
mai repede, ca să nu mai spun că şase ochi de pisică văd mai bine 
decât patru. 

Numai Odette încă ezită. 

— Ce-o fi avut ciudata asta de Leonie de-a intrat în şcoală? Cum 
să le țină ea piept spărgătorilor de una singură? 

Pierzându-mi răbdarea, încep să-mi bâţâi coada încoace şi-ncolo. 

— Nu mai are nicio importanță, Odette. Poate n-a vrut decât să 
mai bage și ea ceva zâzanie, cum îi e obiceiul. Și-acum, hai să ne 
apucăm de căutat. Eu zic să o luăm de-aici, de jos, și să cercetăm etaj 
cu etaj, până sus de tot. 

Pornim la drum. Trecem din holişorul de după uşile de la intrare 


în holul cel larg, în care se stă în pauză, iar de-acolo în primul culoar 


91 


lateral, cu urechile ciulite, ca să nu ne scape nimic. Numai că, pe 
oricare dintre holuri o apucăm, nu dăm de nimic şi de nimeni. Nici 
picior de şoricel, necum de Leonie sau de spărgători. 

Odată ajunşi în casa scărilor, urcăm la primul etaj. 

— Ar trebui să-i auzim pe hoţii ăia, dacă tot au obiceiul să smulgă 
casa de bani din perete, zice Odette cu năduf. Iar dacă Leonie s-a ținut 
după ei, o să dăm de ea în același loc. Chiar aşa, unde se ține o casă 
de bani într-o şcoală? 

— Se ştie că, într-o banco, casa de bani se afla deseorii la subsolo, 
își dă cu părerea Francesco, făcând pe grozavul. 

Fornăi aproape amenințător. Fiindcă, la drept vorbind, sunt sin- 
gurul motan care a mers la şcoală, așa că n-o să-l las pe italianul ăsta 
să mă înveţe el pe mine cam pe unde ar trebui căutată o casă de bani! 

— Sigur nu e la subsol. La Gimnaziul Wilhelmin, se afla în biroul 
directoarei şi, dacă mă întrebaţi pe mine, cred că așa era şi la Sophie 
Scholl. Ceea ce înseamnă că, dacă descoperim biroul directorului de 
aici, sigur suntem pe drumul cel bun. 

— Mda, Winston, spune Odette în zeflemea. Înseamnă că e o 
nimica toată. N-ai mata bunătatea să ne arăţi drumul spre birou? 

Dacă Odette își închipuie. că ironiile ei o să mă pună cu botul pe 
labe, se înșală amarnic. Mă-ntind un pic, ca să mă fac mai mare, şi 
ridic botul sus de tot. 

— N-am zis că ştiu exact unde e biroul. N-am decât o bănuială. 
Dar sunt destul de sigur că nu se află la subsol. Cum adică, șeful unei 
şcoli, ditamai directorul, să-şi aibă biroul la subsol? Şi atunci cum se 
mai uită pe fereastră? Ce să caute la subsol? 

Francesco dă agitat din coadă. 

— lo no ştia. Pote ca sa se pote concentra şi el molto mai bene la 
ceea ce facea? 

— Prostii! 

— Cum adică prostii? E ideea bona! 

— Nu, nu-i deloc. E o idee cum nu se poate mai creaţă, băi tigru 
de buzunar ce eşti! 

— Ce? Cum îi dici tu la Francesco! Io sono un vero detective - sunt 
un detective adevarata şi no o obraznicatura de cotoi de apartamento, 
ca tine! 

Cum? Obrăznicătură de cotoi de apartament? Hai că acum chiar 
îmi sare muștarul! 

— Ia ascultă aici, italo-dobitoc pripășit! Dacă-ţi închipui că poți 
să faci pe deșteptul, numai fiindcă... 

— Băieți! se bagă Odette între noi. Încetaţi odată! Trebuie să ne 
grăbim, chiar n-avem timp pentru așa o ceartă prostească! 

— Miorlau! Eu nu mă cert deloc! Dar nici nu admit să iau lecţii de 
la un neica nimeni ca ăsta! 

— Neica nimeni? Ce e uno neica nimeni? Tu este uno idiota! 

— Dobitocule! 

— Bastardo! 

— Tâmpitule! 

— Cretino! 

— Hei, gura! ne repede Odette cu atâta înverşunare, încât și eu, şi 
Francesco ne potolim ca din senin. Auziţi şi voi ce-aud eu? 

Chiar aşa! Bubuituri înfundate răsună în toată casa scărilor. Şi, pe 
dată, toate firele de păr de pe mine iau poziţie de drepţi, din vârful 
cozii până în sus, pe urechi. 

— De unde vine zgomotul? 

Odette îşi ciuleşte urechile cu mare atenție. Şi eu la fel. 

— Ăăă, cred, ăăă, că... Adică, mi se pare că... 

Nu, nu se poate-așa ceva! Îmi dau silința să ascult mai bine. Şi totuși, 


93 


așa e. Nu încape îndoială. Mă văd silit să-mi bag coada între picioare 
de aşa ruşine. 

— Ă3ă, păi, pare să vină de undeva de la subsol. 

Pfff! Chiar c-am dat-o în bară. Zgomotele vin de la subsol. Sfântă 
scândură de ascuţit ghearele, ce umilință! 

Ce-i drept, Francesco nu scoate nicio vorbă, dar, cu prefăcute 
mișcări de gheară, își mângâie fuioarele de blană. Chiar că azi nu-i ziua 
mea bună! 

Slavă Domnului că Odette nu face niciun comentariu. În schimb, o 
apucă pe scară în jos, se oprește preț de câteva clipe la parter şi se 
întoarce către mine şi Francesco. - 

— Așa, și-acum ce facem, supereroii mei? Coborâţi și voi sau 
rămâneți acolo să vă ciondăniţi mai departe? 

Fără să mai catadicsim să ne aruncăm unul altuia vreo privire, eu 
şi Francesco o urmăm pe Odette pe scară, în jos. Şi într-adevăr, cu cât 
ne apropiem mai mult de subsol, cu atât și bubuiturile se aud mai 
desluşit. 

Mai mult alunecăm decât coborâm de pe ultima treaptă. Atât de 
întuneric e aici, la subsol, dar noi nici nu ne sinchisim de treaba asta. 
Ca pisici ce suntem, vedem foarte bine pe întuneric. Aşa se face că nu 
durează mult până s-o descoperim pe Leonie. Se tupila pe după o ușă 
puţin crăpată. Era limpede că puştoaica tocmai trăgea cu ochiul la ceva 
foarte interesant, pentru că pe noi, cele trei pisici, nici nu ne-a simțit. 
Cu capul în pământ, mă apropii de ea târâş și arunc şi eu o privire prin 
deschizătura îngustă a ușii. 

Ha! Incredibil! Drept la ţintă! Nu-mi vine să cred! Sunt chiar prin- 
cipalii noştri suspecți, care dau de zor cu baroasele într-un perete! 
Neapărat trebuie să le dăm de veste Kirei, lui Tom și lui Pauli! Mă 
strecor cu grijă înapoi, până la Odette şi Francesco. 

— Hai, le miaun eu, pe şoptite. Trebuie să-i aducem pe copii. 
Chestia asta chiar că trebuie s-o vadă cu ochii lor! 

Nici două minute mai târziu, ne înființăm din nou în holișorul de 
la intrare şi, dintr-un salt uriaş, mă reped în braţele lui Tom. 

— Super! bate Kira din palme. I-au găsit şi pe Leonie, şi pe 
răufăcători! Să nu mai pierdem vremea! 

Fac iute stânga-mprejur şi, cu Odette şi cu Francesco alături, o 
apucăm din nou către subsol, cu copiii pe urmele noastre. 

— Frate, dar întuneric mai e pe-aici! şopteşte Pauli. 

— Nu care cumva să te-apuci să faci lumină cu ceva, că răufăcătorii 
o să se prindă imediat, îi atrage atenția Kira. Orientează-te după Odette, 
că pe ea o mai poți vedea cât de cât. 

Cu puţin timp înainte să ajungem în locul în care o lăsasem pe 
Leonie, răresc pasul. Gâsculița se află tot ghemuită după ușă și se uită 
la ce fac spărgătorii. Pare atât de prinsă de ce se petrece dincolo de ușă, 
că nici vorbă să-i simtă în preajmă pe colegii ei de clasă. Tom se dă 
puţin mai aproape și se zgâieşte și el prin crăpătura uşii. 

— Am ştiut eu! şopteşte el. Banda spărgătorilor de case de bani! 
Kira, Pauli, ieşiţi de-aici, că-i spun eu lui Leonie s-o întindă. 

Kira şi Pauli încuviinţează din cap și se întorc, gata s-o ia din loc. 
Tom mai înaintează un pas și o bate pe umăr pe Leonie. Mai proastă 
idee ca asta nu cred să fi avut el vreodată. Căci în aceeaşi clipă, Leonie 
zbiară îngrozită și sare direct pe coada lui Francesco. Scuipând ca un 
apucat, motanul face un salt înainte, trezindu-se chiar în încăperea în 
care răufăcătorii sparg peretele. 

Ca la comandă, cei trei se întorc și ne privesc ţintă. Tom ezită o clipă, 
după care închide uşa și răsuceşte cheia rămasă încă în broască. 

— Valea! răcnește el către fete. Şi daţi telefon la poliție, până nu se 
mai întâmplă ceva. 

Trezită din groaza care parcă o împietrise şi cu mâini tremurânde, 
Kira scoate telefonul din buzunar şi formează un număr. 

— Alo, poliţia? La telefon Kira Kovalenko. Vă rog, veniți repede! 
Suntem la subsolul clădirii Școlii Gutenberg de pe strada Sabinelor și 
tocmai am prins banda spărgătorilor de case de bani şi i-am încuiat 
într-o încăpere! 

În aceeaşi clipă, uşa se zguduie sub nişte lovituri puternice. Teamă 
mi-e că nu va dura prea mult până ce răufăcătorii o vor da de perete. 

— Hei, daţi-ne drumul imediat de-aici! se aude, înfundat, de pe 
cealaltă parte a uşii. N-auziţi? Deschideţi imediat! Să ştiţi c-am dat 
deja telefon la poliţie, sunt pe drum. Atunci o să vedeți voi în ce belea 
v-aţi băgat! Nu-ntindeți coarda și deschideţi odată! Altfel vă petreceți 
noaptea la poliţie! 

Cum? Și răufăcătorii au dat telefon la poliție? De când fac ăştia aşa 
ceva? Deodată am o presimţire cât se poate de urâtă, iar vârful cozii 
se porneşte să mă mănânce de mă înnebuneşte. Lucrurile au luat o 
întorsătură groaznică! 


Despre polițiști de ocazie, 


meseriași și pacea mondială 


Polițistul, care nici măcar n-arată a polițist sadea, şi-asta 


fiindcă nu poartă nicio uniformă, se scarpină la ceafă. 

— Am impresia că n-am priceput prea bine partea aia cu profilul 
făptașilor. Zici că ai făcut o listă cu toate cantinele de prin şcoli şi 
de-aia ai fost sigur că banda o să dea azi lovitura la Şcoala Gutenberg? 

Tom încuviinţează din cap. Împreună cu Pauli şi Kira, se află 
într-o cameră a secției de poliţie. După ce am sunat la poliţie, oamenii 
au venit şi i-au eliberat pe cei trei meseriași nevinovaţi din subsolul 
Şcolii Gutenberg, unde se afla instalaţia de termoficare. La secţie, 
copiii sunt luaţi la întrebări de un anume domn Bange, care lucrează 
la serviciul de criminalistică, ceea ce sună destul de palpitant. Așa că 
şi el pare să fie un soi special de poliţist. Chiar dacă nu poartă 

“uniformă. 

Eu unul stau încolăcit în poala Kirei și mă bucur peste poate că 
nu-s şi eu om. Fiindcă altfel tipul ăsta mi-ar fi frecat şi mie ridichea, 
așa cum le face acum prietenilor mei bipezi. O situație deloc plăcută! 
Odette şi Francesco s-au tupilat la picioarele lui Tom, de unde nu 
şi-au ridicat deloc ochii, nici măcar atunci când se mai ridica tonul. 
Presupun că nici ei nu au chef de necazuri. 

— Da, pentru că primele patru școli de pe listă sunt și cele mai 
mari, iar la cantinele lor poţi plăti cu banii jos, explică Tom. $i, până 

acum, au fost prădate în ordinea mărimii. Întotdeauna într-o zi de joi. 
Şcoala Gutenberg e cea de-a cincea pe listă. Asta ne-a și făcut să ne 
aşezăm la pândă în preajma ei și... 

— Şi să Încuiați la subsol trei instalatori cu totul și cu totul ne- 
vinovaţi, care veniseră să repare o defecţiune la instalaţia de apă, 
speriindu-i de moarte, îl întrerupe domnul Bange. Tinere, tocmai 
ăsta-i motivul pentru care amatorii ar trebui să se ferească să se-apuce 
de investigații polițienești: pentru că nu-s în stare. 

— Bine, OK, s-a întâmplat să avem ghinion, sare Pauli în apărarea 
lui Tom. Dar tipii chiar păreau că vor să smulgă ceva din perete. De 
unde să ştim că de fapt căutau spărtura din conducta de apă? 

Domnul Bange oftează din greu, dar nu mai spune nimic. 

În locul lui, se bagă și Kira în vorbă: 

— Uitaţi-vă şi dumneavoastră mai bine la listă. O să vedeţi că Tom 
are dreptate. 

Bange clatină din cap. 

— Domnişoară, n-am de ce să mă uit pe listă. Și-asta fiindcă şcoala 
unde s-a dat lovitura cel mai recent este Gimnaziul Wilhelmin, iar ăsta 
sigur nu se numără printre cele mai mari zece şcoli din Hamburg. Şi 
asta s-a petrecut într-o marți. De asta ce mai ziceți? Dacă ne luăm 
după teoria prietenului dumneavoastră, e imposibil să ai un jaf într-o 
zi de marți. 

Așa-i! P-asta am priceput-o şi eu. Pauli şi Kira se uită una la alta și 
ridică din umeri. 

În locul lor, răspunde însă Tom: 

— Poate că lovitura de la Gimnaziul Wilhelmin a fost, cumva, 
peste rând. Poate că s-a dat fiindcă împrejurarea a fost deosebit de 
prielnică sau ceva de genul ăsta. Nu ştiu nici eu ce să zic. În orice caz 
însă, teoria rămâne în picioare. 

— V-o mai spun o dată: vă rog, nu vă mai jucaţi de-a poliţiştii de 
ocazie. Și fiți siguri că echipa CoSp care se ocupă de cazul „Şcoala“ 
are toată povestea sub control. 

Cine? Zău dacă pricep vreo vorbă. 

— Jar dacă mai dați peste cine ştie ce chestie care vi se pare demnă 
de anchetat, uitaţi cartea mea de vizită. E trecut aici numărul meu de 
telefon şi mă puteți suna fără probleme dacă vă vine vreo idee despre 
cum am putea să-i prindem pe făptaşi. Dar vă rog, nu mai încercați 
de capul vostru! 

Dinspre copii, tăcere. 

Bange suspină. 

— M-aţi înţeles? Nu mai faceţi nimic de capul vostru! Sunaţi-mă 
dacă aveţi ceva important de comunicat! Capito? 

Tom, Kira și Pauli îşi înclină capetele, dar nu scot o vorbă. 

— Şi-acum, puteţi să ieşiţi şi să așteptați pe hol până vin ai voştri să 
vă ia. Între timp, am luat legătura cu toți. N-ar fi o idee rea dacă le-aţi 


cere iertare pentru prostia făcută. 


tisi 


Odată ajunşi pe hol, Tom își varsă tot năduful. 

— Poliţişti de ocazie? Ce aiureală! Și chestia cu CoSp și cazul 
„Şcoala“, care are toată povestea sub control? Mda, mai mult de-o 
groază! Păi n-ar fi trebuit atunci să-i fi prins de mult pe răufăcători? 
Un fâs, asta au făcut! De unde până unde să aibă ei ceva sub control! 
Tipul ăsta se înșală amarnic dacă-și închipuie c-o să-i dau eu lui 
telefon atunci când oi şti cum să-i prindem! 

— Ăăă, face Leonie, dregându-și glasul. Ce înseamnă CoSp? 

În loc de răspuns, Tom o priveşte cu asprime. Am impresia că-i 
supărat rău de tot pe ea. Nici nu-i de mirare. Dacă ea n-ar fi luat-o 

razna și nu ar fi intrat în şcoală, nimic din tot ce a urmat nu s-ar fi 
întâmplat. Atunci am fi văzut cu ochii noștri că tipii plecau din clădire 
fără nicio casă de bani la subraţ şi ne-am fi dat şi singuri seama că nu 
erau deloc nişte răufăcători. 

— CoSp este prescurtarea de la Comisie Specială, adică o comisie 
alcătuită de poliție pentru a se ocupa numai și numai de cazul ăsta, 
explică Pauli. 

Oho! De unde știe ea chestia asta? 

— Ah, aşa deci, murmură Leonie, care nu mai e deloc așa de sigură 
pe ea cum pare de obicei. 

Dă să plece, dar, când să se facă nevăzută, Kira i se propteşte în 
cale. 

— Ia stai tu aşa, acum am eu de pus o întrebare. Ce ţi-a venit să 
faci un lucru atât de tâmpit? Te crezi mare şmecheră, nu? Numai din 
cauza ta avem acum toată beleaua asta pe cap. Ne-ai făcut de toată 
rușinea! 

— Eu... ăăă... Trebuie să plec. 

Leonie încearcă să se strecoare pe lângă Kira, dar se trezește 
apucată de braț de Tom. 

— Ei, n-auzi bine? 

Leonie se smucește și pare să-și facă socoteala dacă nu cumva ar fi 
bine s-o rupă pur şi simplu la fugă, numai că, între timp, înaintea ei 
s-a postat şi Pauli. Își lasă umerii în jos și oftează prelung. 

— Mi se păruse că-l recunosc pe unul dintre spărgători. Și-am vrut 
să mă lămuresc dacă el era. Dar nu era. Și oricum, niciunul dintre ei 
nu era un răufăcător. 

Tom ridică sprâncenele şi o ţintuiește cu privirea pe Leonie. 

— Aha. Şi nouă de ce nu ne-ai spus chestia asta? În loc s-o iei din 
loc pe nepusă masă? 

— Păi tocmai fiindcă nu eram sigură. De aceea am ţinut să mă mai 
uit o dată, mai bine şi mai de-aproape. Mi-am zis că v-aş putea fi de 
ajutor, fiindcă îi ştiam tipului numele. Îmi pare rău că totul a ieșit aşa 
de prost. 

OK. Pentru urechile mele de motan, scuza sună sinceră. Orice 
s-ar zice, tot e ceva. 

Tom se uită la ea nehotărât, după care suspină. 

— Bine. Primesc scuzele. 

Leonie îi întinde mâna, iar el i-o strânge. Ce pas uriaş spre pacea 
mondială! Pe furiș, arunc o privire înspre Odette şi Francesco. 
Italomotanul tot un tontălău îmi pare, dar nu-mi mai vine să fiu atât 
de cârcotaş. N-ar strica să avem cu toții parte de puţină linişte. În 
adâncul inimii, sunt mai degrabă drăguţ și prietenos. Dar chiar şi așa, 
tot eu să fac primul pas? Neee. Francesco ar putea foarte bine să se 
scuze el. La urma urmei, el nici măcar nu făcea parte din schemă și, 
odată ajuns în încăperea cu instalaţia de termoficare, n-a făcut decât 
să-i stârnească pe meseriași. Ei, sigur că n-a făcut-o intenţionat, 
recunosc. Dar oricum! Winston Churchill aşteaptă niște scuze! 


Beate și ârăgutii ei copii 


sau Despre o tovărășie proastă 


Despre unele lucruri se poate spune că n-ai decât să 
aștepți tu să se împlinească până te-oi învineţi, ba chiar înnegri. În 
cazul meu, partea a doua, cu înnegritul, e chiar ceva mai dificilă, de 
vreme ce sunt deja negru. Oricum, mă îndoiesc că tocmai culoarea 
blănii mele ar fi motivul pentru care Francesco nu-mi cere scuze. 
Probabil că e pur şi simplu un încăpățânat. Şi un încrezut. Nu mă 
sinchisesc de el cum nu mă sinchisesc de-o conservă goală de sardine 
în ulei. Ceea ce mă necăjeşte însă cu adevărat e că nici măcar Odette 
nu mai vorbeşte cu mine. Şi zău dacă pricep de ce. 

După aventura de la Şcoala Gutenberg, mi-am îngăduit, în nu mai 
puţin de două rânduri, să trec în vizită prin curtea din spatele casei, 
dar singurul cu care chiar am schimbat ceva vorbe a fost Spike. De 
fiecare dată, Odette m-a salutat numai așa, din vârful buzelor, după 
care şi-a văzut de drumurile ei, iar o dată am zărit-o strecurându-se 
către casa vecină, unde o aștepta Francesco. Să-ţi vină să-ţi smulgi 
mustățile, nu altceva! Şi doar treaba cu Odette mergea atât de bine... 
Ce întorsătură afurisită! 

Poate c-ar fi bine să devin ceva mai scump la vedere? Ca să-şi dea 
seama şi Odette cât de mult mi-ar duce dorul? Știţi voi, vorba aceea: 
dacă vrei să ai succes, nu mai veni aşa de des! Iau hotărârea să încerc 


aşa şi să petrec mai mult timp pe canapea decât în curtea din spate. 

Din păcate, se dovedește destul de iute că nici măcar un asemenea 
plan nu-i lesne de pus în aplicare. Și asta fiindcă în preajma 
weekendului, casa Hagedorn e cuprinsă de o vânzoleală de neîn- 
chipuit, ceea ce înseamnă că nu mai e chip să moţăi tihnit pe canapea. 
La drept vorbind, de vină e nu numai vânzoleala de care zic, ci mai 
cu seamă Ana și babuşca, care parcă s-ar fi vorbit să-mi interzică statul 
pe canapea. 

În dimineaţa asta, s-au apucat şi-au aspirat temeinic canapeaua, 
ba chiar au şi spălat-o cu şampon, iar de-atunci le sare țandăra 
amândurora numai dacă mă văd fâțâindu-mă prin preajma ei. Nici 
prin dormitoare nu mai am voie să umblu. Practic, am ajuns să fiu 
tolerat numai în bucătărie şi pe hol. Câtă neruşinare! Să mi se limiteze 
în halul ăsta mișcările în habitatul meu natural! Cred c-ar trebui să 
reclam chestia asta la Asociaţia de Protecţie a Animalelor! Şi totul 
numai fiindcă se apropie o vizită, lucru de care mă şi temusem! Fratele 
lui Werner, însoțit de fioroasa lui șleahtă, urmează să treacă pe la noi, 
prin Hamburg. Şi pare-se că locuinţa trebuie dereticată sârguincios — 
atât de sârguincios, încât, la o adică, să poți mânca şi de pe jos. Cu 
toate că asta ar fi o mare prostie, că doar oamenii se folosesc de 
farfurii! 

Și fiindcă tot veni vorba: tocmai când căutam şi eu consolare și 
împăcare în castronelul meu de mâncare, ce credeţi că găsesc acolo? 
Chiar așa! Mâncare pentru pisici din conservă. MÂNCARE DIN 
CONSERVĂ!!! Hei, alo! Ce-i asta? Mă duc iute la Ana şi mă arunc la 
picioarele ei, miorlăind cu reproş şi durere. 

— Winston! Ce te-a apucat? Zău că n-am timp acum de aşa ceva. 
Hai, ridică-te de-acolo şi întinde-te pe perna ta. 

Numai milă și înţelegere nu găsesc la Ana. Dar nici eu nu mă dau 


bătut cu una, cu două. În ceea ce mă priveşte, când vine vorba de masă 

şi casă, nu-i loc de glumă. Așa că mă apuc să trag cu ghearele de cracul 
pantalonilor Anei, prind tivul şi mă anin de el cu îndârjire. Mă ţin ca 
scaiul de cracul pantalonilor, iar dacă vrea s-o ia din loc, pur și simplu 
trebuie să mă târâie după ea. 

— Eşti un motan rău, rău de tot! Iar eu sunt de-a dreptul în- 
nebunită! Că acuşi-acuși bat la ușă oaspeţii, iar eu mai am de decorat 
camera cu flori. Pentru domnul profesor este foarte important ca totul 
să lase o impresie foarte bună. A insistat în mod deosebit! Dacă nu 
ești în stare să dai şi tu o mână de ajutor, atunci măcar nu mă ţine 
din treburi. 

Asta-i o glumă, nu?! Fireşte că n-am cur să ajut. Cum aș putea? 
Cum să mă ocup eu de flori? În cel mai bun caz, n-aş putea decât să 
le jumulesc temeinic, dar mă îndoiesc că asta vrea Ana de la mine. 
Insist mai departe, ca să priceapă odată că vreau și eu ceva ca lumea 
în castronel, nu porcăria aia cafenie! Aşa că nu dau drumul cracului 
pantalonilor şi-o țin mai departe, tot într-un miorlăit. 

Ana se enervează. 

— Mamușca! Vrei să vii puţin, te rog? 

Aha. Sunt chemate întăriri. Foarte bine, n-aveţi decât. Dacă vă 
închipuiți că mă dau bătut aşa de uşor, să ştiţi că vă aşteaptă o luptă 
grea. 

Babușşca vine în fugă, ținând în mâini un băț lung, cu pene la unul 
dintre capete. Ce-o avea de gând cu ăla? 

— $to takoe?’ 

— Winston şi-a înfipt ghearele în pantalonii mei și nu izbutesc să 
scap de el. Poți să mă ajuţi puţin şi să-l desprinzi de-acolo? 

— Ce are mârrrtan? 


! „Ce se-ntâmplă?“ (rusă în original). 

Ana ridică din umeri. 

— Zău dacă ştiu. Cine ştie ce nu-i convine? 

Să-ţi fie ruşine, măi Ana! Dacă nu te prinzi de una singură în- 
seamnă că habar n-ai cum vine treaba cu pisicile în general și cu mine 
în special. 

Babuşca se apleacă înspre mine, iar eu, prevăzător din fire, închid 
ochii, căci mi-e frică să nu fiu ocărât. Dar ce minune! În loc de asta, 
bătrâna mă mângâie domol pe cap şi-mi şopteşte: 

— Milaia, şto slucilasi? Svariti tebe ștota vkusnenikava?! 

Ce bine că știu rusește! Îmi dau seama imediat cu ce mă momește: 
zice că vrea să-mi gătească ceva gustos. O minunăţie de plan! Aşa că 
dau imediat drumul pantalonilor Anei. Ce mai, babușca asta este 
super! 

Numai că Anei nu-i convine câtuși de puţin aranjamentul nostru. 

— Mamuşca! Parcă ziceai că vrei să mă ajuţi! Şi-acum, în loc de 
asta, marea noastră grijă a ajuns Winston? N-avem timp, domnişorul 
trebuie să se mulțumească pe ziua de azi cu mâncare din conservă! 

Nu e ca şi cum aş fi cerut cârnaţi. Eu unul mă mulțumesc și cu 
nişte ficat de pasăre. Important-e să nu fie mâncare din conservă. 

— Ana, de ajutat, te ajut tot timpul. Totul e foarte bine pe aici! 
Nicio problemă! Și-atunci de ce eşti aşa nervoasă? Cred, din ce în ce 
mai mult, că ţii tu să faci imprrresia bună la familia domnului 
profesorrr, zice babuşca, râzând ironic. 

Şi Ana? Închide ochii, îi pleacă în pământ și nu mai scoate o vorbă. 
Ciudat. Dar nu mă interesează. Înapoi în bucătărie! 


1 „Ce s-a întâmplat, drăguţule? Să-ţi fac eu ceva bun de mâncare?“ (rusă în original). 

vis 


— Zău aşa, Werner! Traiul ăsta singuratic te face tot mai bizar. Ai 
căpătat apucături tipice de burlac. 

Beate, cumnata lui Werner, vorbeşte deja de aproape o oră. În tot 
timpul ăsta, n-a luat nici măcar o pauză. Cum s-o împăca cu așa ceva 
bietul ei bărbat? Că mie mi-a făcut deja capul calendar. 

— Draga mea Beate, i-o întoarce Werner pe un ton încă prietenos, 
cred că nu eşti bine informată. Fiindcă nu mai locuiesc singur de ceva 
timp. Ana și Kira locuiesc acum cu mine, iar de curând s-a mutat aici 
şi mama Anei, Dimitra. - 

Beate râde, scoțând la vedere un şir de dinți lătăreţi şi foarte albi. 
Deşi flutură din cap încolo și încoace, ca un făcut, nu i se clinteşte 
niciun fir din părul lins, care îi atârnă până la bărbie. Dimpotrivă, 
coafura arată de parcă ar fi fost tăiată în piatră. 

— Te rog frumos, Werner! Tu vorbeşti de îngrijitoarea ta! Eu însă 
mă refeream la o femeie adevărată. 

— Beate! se bagă acum în vorbă Roland, fratele lui Werner. Din 
câte-mi pot da eu seama, Ana e pe de-a-ntregul o femeie adevărată. 

Beate îşi întoarce privirea spre el. 

— Da, Roland, că te şi pricepi tu la femeile adevărate! Lasă că ştie 
Werner despre ce vorbesc. 

Werner clatină din cap. 

— Îmi pare rău, Beate. Despre ce vorbeşti? 

— Păi, vezi bine, despre o tovarăşă de viață. O parteneră. O femeie 
care, cu mână drăgăstoasă, dar severă, să facă puţină ordine în viața 
ta. O îngrijitoare e departe de-a fi cea mai potrivită pentru așa ceva. 

Miorlauuu! Nu mi-e deloc limpede ce înseamnă toate astea, dar 


îmi sună a amenințare. Nu cred că avem nevoie de așa ceva! 

Werner pufneşte în râs. 

— Draga mea Beate, te onorează faptul că-ţi faci mereu griji în 
ceea ce mă priveşte. Fii sigură totuşi că traiul pe care-l duc este de-a 
dreptul minunat pentru mine. Şi, fiindcă veni vorba, Ana nu e o 
îngrijitoare, ci menajera casei mele și face o treabă excelentă. Chiar 
că n-am nevoie de nimic altceva. 

— Asta, Werner, n-ai decât să i-o spui lui mutu. Cine era, mă rog, 
însoțitoarea aia misterioasă, pe care aveai de gând s-o aduci cu tine 
la petrecerea noastră de vară? 

— N-o cunoşti, i-o retează Werner. 

Sunt sigur că vorbele astea nu-s decât o minciună. Fiindcă tot atât 
de sigur sunt și că Werner plănuise de fapt s-o ia cu el pe Ana a 
noastră, dar lăsase totul baltă din pricina lui Vadim. Beate o cunoaște 
pe Ana. Nu înțeleg de ce Werner nu vrea să spună lucrurilor pe nume. 

— Din câte văd eu, ai de gând să-ți duci mai departe viaţa de burlac 
ciudat. Când nici măcar nu ştii cât ai de pierdut. Gândeşte-te numai 
ce plăcut ar fi să răsune în casă râsetele unui copil. 

— Bine, dar în casă chiar se aud râsete de copil, fiindcă aici chiar 
locuieşte un copil! 

Glasul lui Werner nu mai sună deloc prietenos. 

— Mă refer la niște copii ai tăi, Werner, care-s cu totul și cu totul 
altceva. Copiii tăi sunt un izvor de bucurie neîntrecută şi de fericire 
fără margini. 

Copiii, fericire fără margini? Ce să-ţi povestesc! Nici vorbă de-așa 
ceva, mai cu seamă atunci când sunt încă mici, cum sunt ţâncii lui 
Roland şi ai Beatei. În ceea ce o priveşte pe Kira, lucrurile stau cu totul 
altfel și zău dacă ştiu copil mai de treabă decât puștoaica mea! Despre 
gemene însă și despre celălalt mucos mic, ce să zic? Nu, mulțumesc! 


Sunt gălăgioşi şi necăjesc pisicile, pentru că le iau drept jucării. 

Că tot mi-am amintit, cum de-o fi atâta liniște acum în apar- 
tament? Fireşte, nu pun la socoteală flecărelile Beatei, care nu se mai 
termină. Pe unde s-or fi vârât copiii ăia? Îmi iau inima-n dinţi şi plec 
la drum, în căutarea lor. Nu care cumva să fi dat iar iama prin 
castronelul meu, în care mi-am lăsat la păstrare o porție zdravănă de 
lebărvurst. les din sufragerie şi mă pun pe căutat. 

Nu, nu-s în bucătărie. Nici în camera Kirei, că acolo-i doar Kira, 
întinsă pe pat și citind. O clipă, parcă-mi vine să mă întind și eu lângă 
ea şi să trag un pui de somn, dar am sentimentul că mai bine aş face 
să dau de zănaticii ăia. Aşa că îmi văd de drum, trecând pe lângă 
camera în care se află scândura de călcat și unde Ana se ocupă 
întotdeauna de rufărie, pe lângă dormitorul Anei și pe lângă camera 
de oaspeţi în care stă babușca. Nici picior de copil. Pe unde s-or fi 
băgat? 

Îndărătul uşii de la baie se aude un huruit suspect. Vâr cu băgare 
de seamă capul pe ușă şi o împing uşurel. Ca să vezi: aici sunt cei trei 
năpârstoci, învăluiți într-un nor de parfum de-al babușcăi. Din câte 
îmi dau seama, au descoperit şi trusa de machiaj a bătrânei. Sunt 
pictaţi pe față într-un hal fără de hal, de parcă ar fi încercat toate 
culorile din trusă, iar cu ruj de buze şi-au dat nu numai pe gură, ci 
s-au mânjit cu generozitate pe toată fața. Cei trei copii îmi amintesc 
de un film despre un spectacol care se numea „circ“ și în care ţopăiau 
nişte oameni de colo colo. Unii erau pictaţi pe faţă la fel ca puștii ăștia 
şi tot aşa de nerozi. Distractiv, ce să zic! Dac-aș putea să râd, aş face-o. 
Aşa că nu-mi rămâne altceva de făcut decât să mă întind pe carpeta 
din baie și să-i urmăresc pe cei trei cum se spoiesc mai departe. 

N-a trecut niciun minut şi deja am presimțţirea că nu a fost deloc 
o idee bună: una dintre gemene a dat peste mine. Acum mă arată cu 
degetul şi o strigă pe soră-sa. 

— Aici! Pis-pis! Şi pis-pis vopsită! 

Ăăă, staţi puţin, doar nu vreţi cumva...? 

Mă întorc şi dau s-o zbughesc din baie, când una dintre puştoaice 
trânteşte iute ușa. 

Pe sfânta mea tăviță cu nisip! AJUTOOOR! Am fost închis în 


aceeaşi încăpere cu trei țăcăniți! 


Fixativ cu nemiluita 


Și Șampahie 


VA 

În urechi îmi răzbat glasuri: la început, nu tocmai AŞ 
desluşite şi parcă șoptite, dar treptat, tot mai răspicate. AS 

— Uite, mamă, motanul se mișcă din nou. 

E glasul puştiului. Şi parcă sună a uşurare. 

Apoi, într-o clipită, se aude şi un glas înțepat: 

— V-am spus eu de la început. Nu-i mort deloc. 

Alt glas, tot iritat: 

— Bine, măi copii, chiar așa? Să nu mai aud niciodată că stropiţi 
un animal cu fixativ de păr! S-a-nţeles? E foarte, foarte nesănătos! 

Ăsta-i Roland, care vorbește cu vehemenţă. 

— Dar şi mama se dă cu fixativ de păr! 

Asta-i una dintre gemene. Şi pare revoltată. 

Cu băgare de seamă, deschid şi eu ochii, lucru care nu-mi vine chiar 
la îndemână, fiindcă, nu știu de ce, firele de blană par lipite între ele. 
Mă salt niţeluș şi simt că-mi vine să vomit. Pe sfânta mea scândură de 
ascuţit ghearele, mi-e rău! Și încă în ce hal! În plus, mai şi tremur. Bine 
măcar că sunt întins pe canapea, că de stat în picioare nici nu poate fi 
vorba. Fireşte, habar n-am cum am ajuns aici. Că parcă mi se in- 
terzisese tolănitul pe canapea! Acum am deschis şi eu ochii de-a 
binelea şi mă pot uita în jur. Lângă canapea se află: Werner, Roland, 


Beate, gemenele, puştiul care le e frate, Ana, babușca şi Kira. Kira are 

ochii căscaţi cât cepele şi, dacă mă uit mai bine, pare să fi plâns. Întorc 
capul spre ea și imediat se repede la mine şi se apucă să mă mângâie. 

— Bietul meu Winston! Nici nu ştii ce bucuroasă sunt că te-ai trezit! 
Câte griji mi-am făcut pentru tine! 

Griji? Pentru mine? 

Werner îşi drege glasul. 

— Cred că trebuie să merg cu Winston să-l consulte cineva de la 
serviciul veterinar de urgenţe. Nu și-a mai pierdut niciodată cunoștința 
şi vreau să fiu sigur că totul e în regulă cu el. 

La auzul cuvintelor „serviciul veterinar de urgențe“ sar ca pe arcuri, 
mă sprijin bine pe toate cele patru labe ale mele şi mă scutur. Vă rog, 
nu din nou la medicul veterinar! Mi-a ajuns cu vârf şi-ndesat injecția 
de zilele trecute! 

Beate mă privește stăruitor. 

— Crezi tu că-i nevoie? Pare să-şi fi revenit. Eu una zic că exagerezi. 
Hai, că nici n-a fost cine știe ce nenorocire. 

— Beate, dă-mi voie! Nu știi ce vorbeşti! Copiii voştri cei atât de 
fermecători, izvorul vostru de bucurie neîntrecută, i-au făcut bietului 
meu motan un machiaj cu cremă Nivea şi ruj de buze, i-au dat cu lac 
de unghii pe labe şi după aia aproape că l-au îmbăiat în fixativ de păr, 
de-a ajuns să leșine. Winston a dat dovadă de o blândeţe ieșită din 
comun, bag seama, din moment ce nu s-a înfuriat şi nu s-a apărat. 

Ia stai puţin! Hai că acum mi-aduc mai bine aminte. Nici n-aş fi 
putut să mă apăr! A fost chiar mai rău decât crede Werner! 

Puştiul, fratele gemenelor, şovăie puţin, după care, cu o figură 
vinovată, scoate la iveală întregul și groaznicul adevăr: 

— Păi, la început, s-a zbătut pisicuţa. Numai c-am vârât-o în halatul 
de baie roz și i-am răsucit mânecile de jur-imprejur şi după aia am 
înnodat cordonul. Am văzut eu odată la televizor că așa se face la 


111 


nebuni. Adică așa îi potoleau acolo. Şi-așa a făcut și pisica. Adică s-a 
astâmpărat. Şi-atunci şi vopsitul a mers mai bine. I-am dat cu-așa de 
mult fixativ de păr ca să ţină ca lumea. Așa am văzut eu că face şi 
mama. Pe urmă i-am dat cu parfum. Pentru că fixativul de păr nu 
miroase prea bine. Așa și pe urmă, iar s-a zbătut pisicuţa. Şi am mai 
strâns un pic de cordonul ăla... ăăă... şi-apoi, dintr-odată, pisicuța 
s-a blegit și-a rămas întinsă acolo, pe covoraș. 

Kira începe să plângă cu suspine. 

Werner face şi el ochii mari. 

— Ce zici c-aţi făcut, mucoşilor? L-aţi împachetat pe sărmanul 
Winston şi l-ați mai și legat fedeleș? Până când n-a mai știut de el? Ce-ar 
fi să vă fac şi eu la fel? 

Werner tună şi fulgeră, iar mie începe să-mi vâjâie capul. 

Beate trage adânc aer în piept. 

— Werner, nu mai ţipa la copiii mei! 

— Ăştia-s copii? Ăştia-s terorişti în toată legea! Ştiau foarte bine ce 
făceau. Altfel, după ce l-au văzut pe bietul Winston leşinat, nu s-ar fi 
apucat să-l despacheteze înainte să strige după noi... Ştiau foarte bine 
ce tâmpenie au făcut! 

— Ştii ceva? Nu cred că l-au legat chiar așa de strâns. Sigur că şi-a 
pierdut cunoştinţa, dar de la mirosul ăla groaznic de parfum, sare 
Beate în apărarea odraslelor ei, împingându-și cu hotărâre bărbia 
înainte. Chiar că pute de-ți mută nasul din loc! 

Miorlau! Așa o observaţie mai atrage pe cineva în dispută: pe 
babuşca, fireşte. Face urgent un pas înainte şi agită degetul arătător 
pe sub nasul Beatei. Pe mine mă ia din nou cu amețeli, așa că închid 
ochii. 

— Cuuum, ce vrea să spuneți? Pute? Dar e Opium, de la Yves Saint 
Laurent! E și foarte elegant, şi foarte scump! 

— Nu zău? Mie mi se pare că miroase a parfum foarte ieftin, i-o 
întoarce, acră, Beate. 

Babușca deja scoate flăcări pe nări. 

— Dacă şi copiii germani puţin mai educați de părinţii lor, nici nu 
s-ar fi întâmplat așa ceva! Bednii kotic! Bednii kotic! Sărac mârrrtan! 
Copii prrrost crescuți sunt adevărată spaimă pentru toți! 

— Werner! Chiar trebuie să mă las acum jignită până şi de mama 
îngrijitoarei tale? Nu-i destul că-i lași pe oamenii ăştia de rând să 
locuiască aici, acum mai și profită de blândeţea ta şi se iau de rudele 
tale, se rățoieşte Beate. Roland! Dragă, dar spune și tu ceva! 

— Da, ăăă, draga mea, păi, ăăă... 

Prea multe nu apucă el să îngaime, fiindcă pe babușca a cuprins-o 
așa o furie, că lasă la o parte orice reţinere și orice politețuri. 

— Îngrijitoare? Mama îngrijitoarei? Cine? Eu? De rând? Eu sunt 
Dimitra Kovalenko, pianistă cunoscută în lumea largă. Iar fiica mea, 
Ana, e pedagog cu diplomă și a studiat la renumitul Conservator din 
Omsk. Iar dacă nu suntem dorite pe-aici, atunci o să plecăm. Chiar 
acum! Hai, Ana! 

Ana tresare, ca și cum nu i-ar veni să creadă ce se petrece. 

— Bine, mamuşca, dar nu-i decât o neînțelegere. Ar trebui să ne 
liniştim cu toţii. Winston se simte din nou bine şi copiii sigur o să-și 
ceară imediat scuze şi... 

— Ha! Scuze? Eu n-am auzit nicio scuză din gura lor! 

— Aşa-i. Nici eu, întărește Werner. Dar, în primul rând, eu aştept 
nişte scuze de la Beate, pentru că a sărit calul. Cu atât mai mult cu 
cât, spre deosebire de nepotul şi nepoatele mele, ea e o femeie în toată 
firea. Aud? spune el, iar Beate îl priveşte țintă, cu gura căscată. Beate? 
Aştept. Tocmai ai jignit doi oameni la care eu ţin foarte mult. Aştept 
niște scuze. 

Tăcere în continuare. Dar nu mai durează prea mult, căci Beate își 
dă din nou drumul la gură: 

— Poftim? Eu, eu să-mi cer scuze? Hai că m-am săturat. Roland, 
dacă e vorba să plece cineva, atunci noi o să fum ăia. Fiindcă e limpede 
ca lumina zilei că nu suntem bine-veniţi aici. 

Şi, fără să mai aştepte să mai spună cineva ceva, îşi înşfacă poşeta, 
își smuceşte fiul de mână și iese val-vârtej din încăpere. Gemenele 
pornesc după ea, cu mers împiedicat. Nu trece mult și se aude ușa de la 
intrare trântindu-se. 

Roland suspină din adâncul rărunchilor. 

— Fir-ar a]...! Werner, îmi pare aşa de rău! Nu-mi dau seama, zău 
aşa, cum de s-a ajuns la asta. Eu... ăăă... sigur o să se potolească ea, 
Beate, şi-atunci o să am o discuţie cu ea în tihnă, ăăă... acum însă 
trebuie s-o iau şi eu din loc, așa că... 

Werner clatină din cap. 

— Da, da, e în ordine, Roland. Du-te liniştit după ei. Ne lămurim 
noi până la urmă. 

Roland îl bate pe umăr pe fratele său, după care dispare şi el. 

După ce uşa la intrare se închide din nou, Werner izbucnește în 
hohote de râs. 

Ana, babușca și Kira îl privesc uimite. 

— Domnule profesor? E totul în regulă? întreabă Ana îngrijorată. 

— Îmi pare tare rău pentru ce s-a întâmplat! Și mă simt groaznic de 
stânjenit. Să știți însă că şi maică-mea e la fel de temperamentală. 

Dă din cap şi râde mai departe. Într-un sfârşit, se potoleşte și trage 
aer adânc în piept. 

— Nu vă faceți însă nicio grijă, Ana. Totul e în regulă. Fiindcă totul 
este întocmai precum m-aţi auzit spunându-i cumnatei mele: Kira, 


dumneavoastră şi mama dumneavoastră îmi sunteți toate foarte dragi. 

Și sunt fericit că locuiţi aici. Pe cuvântul meu! N-o s-o las pe neroada 
aia de Beate să-mi strice buna dispoziţie. 

Ana priveşte în pământ, încurcată. Pun pariu c-a şi roşit. Ridică, 
timid, privirea către Werner. 

— Eu... Şi eu sunt fericită că suntem aici. 

La auzul vorbelor ăstora, simt cum inimioara mea de motan e 
cuprinsă de un val de căldură, iar Werner pare cuprins și el de-o 
strălucire. 

— Mi-a venit o idee nemaipomenită! Cu puţin timp înainte, am pus 
la rece o sticlă de şampanie. În cinstea zilei de azi, zic s-o deschidem 
Chiar acum! Sau trebuie să mergem mai întâi cu tine la doctor, Winston? 

În niciun caz! Drept dovadă că mi-am recăpătat deplinătatea 
puterilor, sar rapid de pe canapea şi mă rostogolesc. 

Werner râde. 

— Bine, bine. Deci fără doctor și direct la petrecere. 

— Şi ce motiv pentru petrecere? se miră babușca. 

— E foarte simplu. În primul rând, ne bucurăm că am trecut cu bine 
peste cea mai scurtă vizită din lume. Şi, în al doilea rând, ne bucurăm 
că s-a întâmplat să ne cunoaștem. 

Are dreptate Werner. Chiar că-i un motiv bun ca să petrecem. 
Mulţumit, mă tolănesc din nou pe canapea în timp ce Ana aduce niște 
pahare de şampanie, iar Werner desface sticla. Kira capătă un pahar cu 
niște suc de mere acidulat, care arată cam ca şampania. 

Pentru o clipă, văzând cât de bine se înțeleg între ei oamenii mei, 
mai ales Werner și Ana, mă simt copleşit de melancolie. Mi-aş dori să 
fiu din nou prieten cu Odette! Îmi revin însă repede și mă bucur sincer 
pentru Werner. La urma urmei, asta şi speram. O să mă mai arăt şi eu 


în zilele următoare prin curtea din spate. Dar îmi trebuie un motiv... 


Ce dispăruse iese 


iar la iveală. Şi nu orice 


idee chinuită e un plan adevărat 


— Au apărut din nou? Eşti sigur? se agită Kira de îndată , 
ce Tom îi împărtășește ultimele noutăți. 

Și-au dat din nou întâlnire la gelaterie, pentru că, din 
pricina pariului pierdut, Tom îi datora Kirei o înghețată spaghetti. 
Am ieșit şi eu după Kira, fiindcă speram să dau peste Odette. Până la 
gelaterie însă, nu mi s-a împlinit dorința. Așa că partea senzațională 
a venit tot de la Tom. 

— Sigur că sunt sigur. De cum a deschis în dimineaţa asta ușa 
holului de la intrare, administratorul a dat cu ochii de o pungă 
pântecoasă, din plastic, zăcând pe jos. La început, a crezut că-s 
gunoaie și se pregătea să arunce punga în pubelă. Dar s-a răzgândit — 
slavă Domnului! — și a aruncat o privire înăuntru. 

— Şi chiar erau acolo toate lucrările scrise la mate? 

Tom încuviințează din cap. 

— Da, toate. 

— Ciudat lucru că nu s-a răspândit imediat vestea în toată şcoala, 
se miră Kira. Eu n-am auzit nicio vorbă despre așa ceva. 

— Mda, directoarea i-a anunţat totuși pe elevii direct interesaţi, ca 
să-i liniştească. Cu condiţia ca ei să nu bată toba. Ancheta poliției nu 
se poate desfășura fără discreţie. Mie însă mi-a povestit Nico, fireşte. 
Aşa că te rog, nu mai spune nimănui nimic despre asta. 

Kira îşi ridică solemn mâna, gata să jure. 

— Pe cuvânt de cercetaş! N-o să scot nicio vorbă. Hai, Winston! 
Acum e rândul tău! 

Eu? Pfff! Nici nu mă gândesc. Vestea asta e cel mai bun pretext pe 
care mi-l puteam imagina pentru a sta de vorbă, în sfârşit, cu Odette. 
Așa că nu-mi arde câtuşi de puțin să jur! 

— Ei bine, Winston? Acum ce mai e? zice Tom, privindu-mă 
stăruitor. Hai, ridică şi tu lăbuţa! 

Clatin din cap şi dau din coadă. 

Tom şi Kira mă privesc, după care izbucnesc amândoi în râs. 

— Bine, Winston, mă linişteşte Kira, mângâindu-mă pe cap. Dacă 
ai de gând să le povestești amicilor tăi din curtea din spate, poți s-o 
faci liniştit. Nu cred să aibă poliția ceva împotrivă. 

Zău dacă pricep ce-o fi de râs în asta. La urma urmei, noi, pisicile, 
suntem alea care am dat de urma răufăcătorului data trecută. Poliția 
n-are decât să se împăuneze cât o vrea. Ca animal de casă, nu ești mai 
niciodată luat în serios de mergătorii pe două picioare. Aşa de rău stă 
treaba! 

Pierdut în gândurile .lui, Tom învârte lingurița prin cupa de 
înghețată. 

— Chestia e că tot nu ştim cine se ascunde în spatele spargerilor 
sau unde-şi au spărgătorii ascunzătoarea. 

Kira ridică din umeri. 

— Da, dar acum nu mai are nicio importanță. Nico nu mai e nevoit 
să repete lucrarea scrisă. Pentru noi, cazul s-a terminat, nu? 

— Așa e. Dar mor de ciudă, că tare mi-ar fi plăcut să fi fost eu cel 
care rezolvă misterul. Fireşte, ai şi tu dreptate. 

Miorlau! Înţeleg de ce e Tom dezumflat. Și mie mi-ar fi plăcut să 


descopăr cine se afla în spatele jafurilor. La o adică, eu ce-i mai 

povestesc acum lui Odette? Bun, chestia cu lucrările scrise o fi ea 
palpitantă, nu zic ba, dar trăgeam nădejde că o să încercăm din nou 
să-i urmărim pe răufăcători şi că asta o să mă aducă din nou aproape 
de ea. 

În aceeaşi clipă, îmi vine o idee genială! Ce, parcă sunt obligat să-i 
povestesc lui Odette că n-o să mai fie nicio urmărire? O să-i spun de 
lucrările scrise, dar nu și că puștii nu au de gând să continue 
cercetările. Şi-atunci o să-i vânăm noi doi, eu și Odette, pe răufăcători. 
Numai noi doi, eu și ea. Mai romantic de-atât nici că se poate! În felul 
ăsta, sigur n-o să mai vrea să audă de tontălăul ăla de Francesco, iar 
eu o să fiu eroul ei! i 

Ar trebui să fie o joacă de copil. Că doar ştim care e școala 
următoare pe lista hoților de case de bani: a rămas tot Şcoala 
Gutenberg. De ajuns acolo o să fie ușor, fiindcă, de când cu ultima 
raită pe strada Sabinelor, știu drumul pe dinafară. Așa că nimic nu 
mai stă în calea unei adevărate aventuri alături de Odette. Bine, în 
afară de faptul că deocamdată nu mai vorbește cu mine. Dar rezolv 
eu fleacul ăsta, că n-ar fi prima dată. 


tist 


Să încep cu vestea bună: Odette vorbeşte din nou cu mine. Şi, 
datorită fantasticului meu simț de orientare, joi am reușit să batem 
drumul până la Şcoala Gutenberg. Din păcate, toate celelalte amă- 
nunte ale planului meu genial au mers cât se poate de prost. Numai 
singuri n-am fost şi nici măcar de Francesco n-am scăpat. Dim- 
potrivă, am fost cinci la număr. Şi asta pentru că Spike şi Caramel au 
priceput ce punem la cale și ne-am pomenit aşa, deodată, că vor şi ei 
să vină neapărat. Mai mult ca niciodată, de data asta lui Odette i s-a 
părut minunat să plecăm la drum în formaţie completă, toţi cei patru 

cu mușchi tari. Dar ce zic patru? Fiind și Francesco cu noi, ne-am făcut 
între timp cinci cu mușchi tari. 

Dar, cum sunt bucuros că Odette se arată din nou binevoitoare față 
de mine şi cum n-am niciun chef să stric atmosfera, mă port de parcă 
mica noastră drumeție în grup ar fi ideea secolului. Și iată-mă din nou 
dinaintea Şcolii Gutenberg, sperând din tot sufletul ca astăzi să se arate 
şi altceva în afară de instalatori veniţi să repare nu ştiu ce stricăciune 
la instalația de apă. Că altfel, n-am nicio şansă să devin erou! 

— Bleah, ce urât e pe-aici! comentează Spike felul în care arată 
imprejurimile, de la magazia de biciclete până la clădirea şcolii. 

Francesco trebuie să-și dea şi el degrabă cu părerea, cum altfel? 

— Si, si! În Italia, este cu molto mai frumoso! Ah, Palermo bello! 

— Palermo bello? îngână Caramel, privindu-l neîncrezător pe 
Francesco. Te pomenești că pe la tine, pe-acasă, eşti prieten cu vreun 
câine! Eu unul nu suport câinii ăştia. Numai gura e de ei! Zău dac-am 
priceput vreodată ce-or găsi oamenii aşa de minunat la ei! 

Francesco clatină cu nădejde din cap. 

— Ma no! Nici vorbă! Palermo bello no are nimico de-a face cu cane. 
Nu-nseamnă altăceva decat „frumosul Palermo“! 

Oh, nu, iar începe ăsta cu frumoasa lui patrie! Sfântă sardină în ulei, 
tipul a ajuns să mă calce pe nervi de-a binelea! De data asta însă, mă 
duce şi pe mine capul și ţin totul în mine. În loc să îmi dau exasperarea 
pe față, zâmbesc şi zic: 

— Da, da, frumoasa Italie. 

Sper ca, până la urmă, să se prindă Odette şi singură că Francesco 
ăsta nu-i decât un balon umflat. Până atunci, mă văd însă silit să stau 
în banca mea. 

— Şi acum încotro? Care-i planul, mai exact? Ce facem dacă apar 
hoţii de case de bani? vrea să ştie Spike. 

— Ei, până să se întâmple așa ceva, sper să ajungă aici și copiii. lar 
ei o să dea telefon la poliţie, explică Odette. Nu-i așa, Winston? 

— Ăăă, da, cam așa ceva. 

Cam așa ceva, dar numai până la partea cu copiii. Ei n-o să treacă 
azi pe aici. Dar nu sunt prea convins că e un moment potrivit ca să le 
explic asta lui Odette și celorlalți. Sincer să fiu, nici n-am un plan ca 
lumea, în afara celui de-a mai petrece, în sfârşit, ceva timp alături de 
Odette. Lasă, poate mi-o trece mie ceva prin cap dacă apar răufăcătorii. 


tisy 


Stăm la pândă ore-n șir, dar nu se întâmplă nimic. Mai e puțin și 
se lasă întunericul. Deodată, ne pomenim cu o rablă ieşind de pe o 
stradă lăturalnică şi îndreptându-se către şcoală; merge puţin de-a 
lungul clădirii şi se oprește undeva prin preajmă. Din ea coboară doi 
bărbaţi. Chiar dacă temperatura de afară e una de vară, ei poartă 
căciuli, trase până peste față. Nu-mi trebuie decât o fracțiune de 
secundă ca să pricep ce se petrece dinaintea ochilor mei. Sar de-un 
cot, cuprins de panică. Asta nu-i deloc o întâmplare. Ceva sigur nu-i 
în regulă cu ăștia! 

— Acolo! Uitaţi-vă! Tipii ăia doi! Ar putea fi chiar ei! strigă 
Francesco în cea mai limpede și mai curată germană, de mă lasă cu 
gura căscată. 

Mă uit câș la el. Ceva sigur nu-i în regulă nici cu ăsta. Dar nu mai 
e timp pentru astfel de gânduri, căci chiar acum cei doi bărbaţi se 
îndreaptă către ușa de la intrare, unde se-apucă să meșterească ceva. 
Atât cât îmi pot da seama, scormonesc în broasca uşii cu un soi de 
sârmă. 

— Hai, ei sunt! ne îndeamnă şi Odette. Pe unde-or fi umblând 
Tom, Kira și Pauli? Ar fi trebuit să fie de mult aici! 

— Ei, sigur vin ei imediat, o liniştesc eu. Până una-alta, trebuie să 
ne luăm după ei, că altfel cine știe ce ne mai scapă. 

— Eu ştiu? Așa, fără oameni alături? | 

Se putea! Caramel, pesimist ca întotdeauna, îşi dă din nou în petic. 

Până şi Spike se simte călcat pe nervi de-atâta spaimă câtă încape 
în sufletul prietenului său: 

— Dumnezeule mare, Caramel! Atunci fă tu bine și așteaptă afară 
până apar copiii. Noi însă o să intrăm şi o să-i prindem pe tâlhari! 

— Bravo, Spike, asta-i atitudinea potrivită! îl laud şi eu. Și-acum, 
urmați-mă! 

În şir indian, ne strecurăm tiptil către ușa de la intrare şi tot atunci 
îmi dau seama de prima problemă pe are o avem în urmărirea asta 
fără sprijin din partea oamenilor: lipsa forței fizice. Fiindcă, din 
păcate, împingând de unul singur nu-s în stare să mișc prea ușor din 
loc uşa de la intrare, aşa cum îmi închipuisem eu c-aș putea. De fapt, 
nu-s în stare s-o urnesc deloc. Fir-ar să fie! 

— De ce nu te mişti mai departe? vrea să știe Odette. 

— Eu... ăăă... Nu pot să deschid ușa. 

— Ce vrei să spui cu asta? 

— Păi exact ce-am spus: nu pot s-o deschid. Cred c-au încuiat-o 
hoţii pe dinăuntru. 

Spike şi Francesco se apropie și ei și se zpâiesc la ușă. Francesco se 
dă câţiva paşi înapoi, îşi ia avânt... şi se repede cu toată viteza în ea. 
Uşa se crapă uşurel. Odette priveşte scena impresionată, iar Francesco 
se scutură. 

— No, ea nu este încuiato. Puro e simple este tu prea slabo. 

Auzi-l și pe prostovanul ăsta...! Respir adânc. Nu mă enervez. Nu 
mă enervez. Nu mă enervez. Nu... 


— Păi nici tu n-ai împins uşa asta prea mult, Francesco. E clar că-i 

greu de urnit, zice Spike, ţinându-mi partea, înainte s-apuc eu însumi 
să-i zic vreo două lui Francesco ăsta. 

— Băieți! se bagă-n vorbă și Odette. Nu care cumva să săriți la 
ceartă! Dacă unuia singur îi e prea greu, trebuie să acționăm ca o 
echipă. Asta o ştie orice pisoiaș! 

Când are dreptate, are dreptate. Struniţi de Odette, eu, Spike şi 
Francesco ne așezăm potoliți umăr la umăr şi, la un „Heirup!“ de-al 
lui Odette, împingem laolaltă cu toată puterea în ușa cu pricina. lar 
aceasta chiar începe să se miște, încetul cu încetul, deschizându-se 
binişor de tot. Bineînţeles, prin crăpătură n-ar putea trece decât un 
pisoiaş plăpând. Mie unuia, chiar mi-ar fi greu, iar de Spike nici nu 
se pune problema. 

Odette se răsuceşte. 

— Caramel! Hai și tu! Trebuie să ne-ajuţi şi pe noi puţin! 

— Mai bine așteptăm până apar şi copiii, ne strigă fricosul nostru, 
de la o distanţă sigură. 

Odette suspină. 

— Ufff, de la ăla poți să-ţi iei gândul! În sfârşit, hai că izbutim noi 
până la urmă. Hai, încă o dată, cu avânt! Staţi că vă ajut şi eu. 

La a doua încercare, adoptăm tactica lui Francesco şi dăm pur şi 
simplu năvală înspre ușă, aruncându-ne cu toate puterea asupra ei. 
Uşa se deschide mai larg, iar noi ne strecurăm unul după altul în hol. 

— Ufff, face Odette din nou și se scutură. În unele privinţe, 
mergătorii ăștia pe două picioare chiar că-s de folos. Era cât pe ce să 
n-o scoatem la capăt. 

Spike îi dă dreptate, dând din cap. 

— Mdaa, la deschisul ușilor și-al conservelor, oamenii se pricep ca 
nimeni alţii. O să trebuiască să-i prindem pe răufăcători fără ajutorul 


lor, dar important rămâne ca mergătorii pe două picioare să fie prin 

preajmă când o să vrem să ieşim. Că nici nu se pune problema să 
tragem ușa fără ei. 

Sfântă sardină în ulei! La asta chiar că nu m-am gândit! Așa este, 
trebuie să mai şi ieşim de aici! Că doar n-o să ne dea răufăcătorii 
o mână de ajutor. Acum văd şi eu că, dacă îţi vine o idee amărâtă, 
nu poți să zici că ai un plan ca lumea. Dar o scoatem noi la capăt. 
Într-un fel sau în altul. 


Sper. 


Spărgătorii casei de bani sunt dați 
în vileag. 


Să fie de-ajuns pentru 


un sfârșit fericit? 


zl Z- 
Din depărtare se auzea bocănitul unui baros. Și, fireşte, 7 q 
; IN 


zgomotul NU venea de la subsol, ci de la parter! Deci nu mă 
înşelasem! 

— Cred c-ar trebui să ne luăm după ce se-aude! propune Spike, 
mângâindu-și cu o gheară mustăţile, plin de chef de aventură. Să 
căutăm sursa zgomotului, nu? Probabil că încăperea în care se află 
casa de bani e pe aici, pe la parter, pe undeva. 

— Exact. Așa cred şi eu. În orice caz, n-avem ce căuta la subsol. 

Ha-ha-ha, nu m-am putut abține să n-o zic! 

Francesco se poartă ca și cum n-ar fi auzit nimic, dar, după 
zvâcnetele care i-au cuprins vârful cozii, îmi dau seama foarte bine 
că nu i-a scăpat observaţia mea. Alte comentarii nu mai fac, că n-am 
niciun chef să mă cert iar cu Odette. 

Ne furişăm prin holul în care se iese în pauză către culoarul care 
duce în aripa din spatele clădirii. Bocăneala e acum așa de puternică, 
încât locul unde trebuie să ajungem pare să se afle la doar câțiva metri 
distanță. Dar chiar când ajungem la uşa îndărătul căreia presupun eu 
că se află spărgătorii, bocănitul se opreşte. Ia te uită! Numai că n-apuc 
să mă mir prea mult, că tămbălăul de până atunci e înlocuit de un 
altul, la fel de puternic, dar făcut de un burghiu. 

Ce-i drept, ușa e uşor întredeschisă. Cu băgare de seamă, îmi 
strecor capul înăuntru şi arunc o privire prin încăpere. Exact cum 
m-am aşteptat: bărbaţii cu căciulile trase pe cap au săpat în zid ditamai 
gaura. Pe de-asupra, bărbaţii cu căciuli trase pe cap s-au preschimbat 
între timp în bărbaţi fără căciuli trase pe cap. Pasămite deghizarea 
stânjenea la muncă. Chiar să nu fi avut nicio teamă c-ar putea fi filmați 
de vreo cameră de supraveghere? Până şi administratorului Liittge îi 
venise ideea să instaleze așa ceva. Așa că m-apuc să cercetez încăperea 
în căutarea unei camere şi descopăr o pungă de plastic atârnând de 
tavan. Înăuntrul ei trebuie să fie aparatul de filmat! Se pare că, din 
păcate, răufăcătorii nu sunt chiar așa de proşti şi au făcut în așa fel 
încât camera să nu mai fie bună de nimic. 

Chiar în perete se află un dulăpior negru (probabil casa de bani), 
iar unul dintre bărbaţi s-a așezat într-o parte a lui, lucrând cu bor- 
mașina prin preajmă. Celălalt bărbat e atent la bucăţile de zid şi de 
tencuială scuipate din găurile care se cască în perete. Are mâinile 
proptite în şolduri şi pare fioros şi foarte hotărât. Da „fioros“ i se 
potriveşte de minune. Şi-asta fiindcă omul poartă o barbă neagră și 
niște plete respectabile, tot aşa de negre, care-i cad zburlite pe umeri. 
Ce-or avea răufăcătorii ăștia de arată întotdeauna așa de neîngrijiți? 
Treaba asta m-a deranjat și la Vadim, cu toate că el pretinde acum că 
nu se mai ţine de fărădelegi. 

— Stai aşa! strigă la un moment dat Zbârlici. 

De îndată ce tovarășul său a scos bormaşina din perete, Zbârlici s-a 
apropiat de zid şi a început să zgâlţâie dulăpiorul. 

— Acum poți s-o scoţi de-acolo? vrea să afle celălalt. 

Spre deosebire de Zbârlici, ăsta n-are barbă, iar părul, deschis la 
culoare, îi e tuns foarte, foarte scurt. Ce să mai vorbim, de fapt, are 


chelie. Smocurile alea bălane alcătuiesc pe căpăţâna lui un soi de 

coroană ce arată de-a dreptul caraghioasă şi face cuvântul „piep- 
tănătură“ să pară doar o vorbă goală. 

— Cred că da. Stai așa... Ajută-mă și tu! 

Acum smucesc amândoi şi reușesc să scoată dulăpiorul din perete, 
centimetru cu centimetru. 

— Incredibil, Winston! îmi spune Odette, înghiontindu-mă într-o 
rână. Tu chiar ai avut dreptate! Sunt hoţii de case de bani! 

Dar şi Spike se arată impresionat. 

— Colega, eşti grozav! mă laudă el. Aşa un fler criminalistic... Pur 
şi simplu extraordinar! 

Numai prostovanul de Francesco nu e în stare să-mi recunoască 
iscusința. 

— Allora, de fapto, a fost idee de la copii, nu de la motano. Şi 
fiindca vieni vorba. Cuando vieni odata şi copiii? Ce faciamo fara de 
ei acuma? 

Aşa cârcotaș zău dac-am mai pomenit! Nu-i chip şi pace să se 
bucure şi el de succesul meu. Pentru atâta lucru însă, n-o să-mi ies eu 
acum din fire. 

— O să vină, îi răspund. 

— Chiar așa, zice Spike, ce facem mai departe? Care-i mersul 
planului în continuare? 

Bună întrebare. Iar răspunsul cinstit ar fi că planul meu aici se și 
termină: am dat peste hoţii de case de bani, iar Odette e de-a dreptul 
impresionată de persoana mea. Și, sincer să fiu, mie chestiile astea îmi 
ajung. Din nefericire, altfel văd lucrurile tovarăşii mei. Așa că-mi 
scotocesc bine mintea. Ce-aş putea oare să le vâr ăstora pe gât drept 
plan? 

— Păi, ăăă, eu... Acum, dacă tipii ăia doi tot sunt în încăperea cu 
seiful, iar noi... ăăă... atunci... ăăă, ar trebui pur și simplu să-i... 

— Să-i închidem înăuntru şi să-i aşteptăm pe copii? întreabă Spike. 

Ia te uită! O idee cum nu se poate mai bună! Chiar îmi place! 

— Exact. Tocmai asta mă pregăteam să spun şi eu. Îi punem pe 
tipii ăştia doi la păstrare şi îi aşteptăm cuminţi pe copii. 

Odette înclină capul într-o parte. 

— La păstrare? Şi cum o să facem chestia asta? 

— Trântim uşa și nu-i lăsăm să iasă, îmi dau și eu cu părerea. 

— Da, dar cum? Vreau să spun că noi nici măcar uşa aia, de la 
intrare, n-am izbutit s-o deschidem fără efort. Cum o să ţinem uşa 
asta închisă atunci când tipii o să vrea să iasă cu tot dinadinsul? Că 
doar nu-ţi închipui c-o să se împiedice ei de patru pisici. Te pomenești 
însă că vrei să-mi spui că poţi să încui uşa? 

Hm. Ceva-ceva adevăr chiar e în chestia asta! 

— Ar trebui cumva s-o... adică... cumva... 

— S-o blocăm? îmi vine Spike din nou în ajutor. 

— Chiar aşa. Trebuie s-o blocăm. Și anume, cel mai bine cu... 

Cercetez din priviri împrejurimile. 

— Cu scaunul de colo? propune Spike. Am putea să-l tragem până 
aici şi pe urmă să-i proptim speteaza sub clanța uşii. Și-atunci tipii 
n-o să mai poată deschide uşa dinăuntru. 

Sfântă sardină în ulei! Chiar dacă nu-mi face plăcere, mă văd silit 
să recunosc: în cotoiul ăsta plin de osânză mi-e salvarea pe ziua de 
azi! 

— Exact aşa o să și facem, anunţ eu cu hotărâre în glas. Spike, 
Francesco, haideţi să luăm scaunul ăla. Pe urmă Odette trânteşte ușa 
și o închide, iar noi vârâm la iuțeală speteaza scaunului sub clanță. 

— Ma non funziona! N-o să meargă, cârâie Francesco. 

— Cum aşa? vrea să știe Odette. Mie mi se pare totul în regulă. 
Dar poate ai tu o idee mai bună? 


127 


Francesco răsuflă adânc, dar nu scoate o vorbuliţă. În schimb, 
porneşte alene, alături de noi, înspre scaunul pe care Spike îl ochise pe 
hol. Fiecare se ocupă de câte un picior al scaunului şi, împreună, îl 
împingem puțin câte puţin. Spre mirarea mea, ajungem cu el imediat 
în dreptul uşii. 

— Închide ușa cât mai în linişte cu putință, şi pe urmă încercăm 
treaba cu speteaza, o rog eu pe Odette. 

— OK! 

Cu mare grijă, Odette împinge ușa deschisă şi, într-adevăr, aceasta 
ajunge să se închidă. Ce-i drept nu chiar de tot, căci nu-și luase avânt 
pentru aşa ceva. ` 

— Bine-ar fi să fie închisă în broască, hotărăşte Spike, luându-și o 
mutră de specialist. 

De unde-i vin toate astea? De unde până unde se pricepe el la chestii 
de-astea, omenești, cum sunt ușile și broaștele lor? E clar că până acum 
nu l-am prețuit deloc pe tipul ăsta la valoarea lui adevărată. Şi nu-i deloc 
un grăsan leneș și greu de cap. Bine, grăsan e. Și leneș la fel. Dar e şi 
foarte periculos! 

— Atunci trebuie să mă ajutaţi la împins, spune Odette. Dar stai, 
dacă mă ajutaţi cu uşa, n-o să puteţi să împingeţi speteaza sub clanţă. 

— Ei şi, se bagă Francesco în vorbă. Le facem pe rând. No problemo! 

— Dar spărgătorii o să audă că s-a închis ușa. În clipa aia, am face 
bine să ne mișcăm foarte, foarte repede, că altfel chiar c-am dat de 
bucluc, ne atrage atenţia Odette, care are, probabil, perfectă dreptate. 

Așa ceva chiar că nu trebuie să se întâmple. Fără să mai stau pe 
gânduri, mă apuc şi-i mobilizez: 

— OK, atunci o să ne împărțim. Spike şi Odette împing ușa, iar eu 
şi Francesco proptim speteaza sub clanță. Toţi în același timp. Număr 
până la trei! UNU... DOI... TREI! 

Odette şi Spike se-apucă și împing cât îi ţin puterile, iar eu şi 
Francesco încercăm să potrivim cât mai bine speteaza sub clanţă. Și, 
într-adevăr, se potriveşte la milimetru sub clanţă şi mai prindem în 
mișcarea asta și clipa în care broasca ușii scoate un clac! abia auzit. 
Ufff! Am izbutit! Să se fi prins răufăcătorii de ceva? 

— Hei, ce se-ntâmplă? Care-ai încuiat uşa? ridică glasul Zbârlici. 

lată şi răspunsul la întrebarea mea: s-au prins! Următoarea 
întrebare, și anume dacă vor încerca acum să deschidă ușa, nici măcar 
nu trebuie să mi-o mai pun, căci în aceeaşi clipă, clanța începe să se 
zgâlțâie cu toată nădejdea. 

— Nu se poate! se aude mugind Chelie. Chiar că ne-a închis careva 
aici! Andreas, ajută-mă şi tu! 

Eu, Spike, Odette şi Francesco ne aruncăm unii altora o privire 
scurtă, după care o luăm la sănătoasa. Fugim din răsputeri spre ieşire. 
În urma noastră, tărăboiul se înteţește: cei de dincolo de ușă suduie 
de zor şi probabil că se aruncă asupra ușii. Pe sfânta mea tăviță cu 
nisip! Oare cât o să reziste scaunul ăla? 

Alergând de zor, ieşim din culoar în holul cel mare și ne îndreptăm 
spre uşa de la intrare. Nici nu o zărim bine, că şi auzim în urma 
noastră izbituri puternice, ca şi cum, între timp, răufăcătorilor le 
venise ideea să se folosească de baros. 

— Tii, blestemată chestie, Winston! pufneşte Odette cu năduf. 
Cum rămâne cu copiii ăia? Că fără ei n-o scoatem noi în vecii vecilor 
la capăt cu ușa de la intrare! 

— Aşa-i! îi dă dreptate şi Spike. Şi nici speteaza aia proptită sub 
clanță n-o să țină la nesfârşit. Așa că... unde ne sunt deschizătorii de 
conserve? Că doar cu gura ta ne-ai spus ceva mai devreme c-o să 
apară în curând! 


Chiar în aceeaşi clipă, se aud din spate zdrăngăneli cumplite, după 


care ne ajung la urechi şi paşii bărbaţilor tropăind pe culoar. Se vede 
treaba că şi ei se îndreaptă către ieșire. Între timp, noi am ajuns deja 
la ieşire, dar de libertate ne desparte ușa din sticlă pe care intraserăm. 

Dacă exiști, milostiv zeu al pisicilor, bine mi-ar mai prinde acum 
o minune din partea ta! Și-ai face bine să mi-o împlineşti cât mai 
degrabă. 

— Thorsten! Uită-te la pisicile alea din față... Ce zici, ele să fi fost? 
Dar cum naibii să fi reușit singure? se înfoaie Zbârlici, cu un glas care 
sună foarte, chiar FOARTE înciudat şi mai și vine de foarte, chiar de 
FOARTE aproape. 

— Întreabă-mă să te-ntreb! Dar probabil că ele au fost... Că n-am 
zărit pe nimeni altcineva prin preajmă. Ei, lăsați voi, lighioanelor! Că 
şi dacă pun laba pe voi, carne tocată vă fac, nu altceva! 


Milostiv zeu al pisicilor, fă minunea aia chiar în clipa asta! 


E foarte bine ca un motan 


să se mai uite și la televizor 


din când în când! 


Ş  — Atenţie, atenţie! Aici e poliția. Clădirea este înconjurată. 
Ieşiţi afară, cu mâinile sus! 

Să nu-ți vină să crezi! Rugămintea mi-a fost ascultată! Iar minunea 
chiar s-a împlinit! 

Glasul care răsună ameninţător în clipele astea în tot holul de la 
intrare se aude ciudat de sec, de parcă ar fi al unui robot. Prin uşa din 
sticlă se poate vedea că în fața şcolii se află cel puţin patru maşini de 
poliţie, pe lângă care stau atât poliţişti în uniformă, cât şi oameni în haine 
de stradă. Iar pe unul dintre aceştia din urmă îl recunosc pe dată. E 
domnul Bange, de la serviciul de criminalistică! Asta chiar că-i minune 
în toată regula! CoSp care se ocupă de cazul „Şcoala“ pare să se fi 
şmecherit şi ea, în sfârşit! Bange ţine în mâini un soi de pâlnie uriașă. Și 
uite-l cum ridică pâlnia cu pricina, o duce la gură şi vorbeşte la capătul 
ei îngust. Şi iar răsună glasul acela sec. 

— Repet! Aici e poliția. Părăsiţi imediat clădirea, cu mâinile sus. 

Zbârlici şi Chelie, din nou cu căciulile trase peste cap, se uită unul la 
altul, miraţi peste poate de ce li se întâmplă. 

— Fir-ar să fie! Curcanii! De unde au mai apărut şi ăştia? 

Aceeaşi întrebare mi-o pun şi eu. Să fie cu adevărat la mijloc mica 
mea rugăciune de pisică? 


— De parc-ar mai avea vreo importanță de unde-au răsărit. 

Întrebarea e: ce ne facem acum? Cum ieşim de-aici întregi? întreabă 
Chelie speriat. 

— Habar n-am. Dacă ăia chiar au înconjurat școala, atunci nu ne văd 
deloc bine, vine şi răspunsul lui Zbârlici pe un ton grav, de bas. 

— Am putea încerca să luăm un ostatic. Că poate-aşa o să ne lase să 
plecăm. 

— Ha-ha-ha. Ce glumă bună! Şi pe cine, mă rog, să luăm ostatic? Că 
nu-i nimeni prin preajmă. Numai noi şi patru pisici. 

Asemenea vorbe sunt curată obrăznicie! Cum adică „numai noi și 
patru pisici“? Dar n-am de gând să protestez, fiindcă, firește, nu ţin 
neapărat să fiu luat drept ostatic de răufăcători. Zbârlici se duce până la 
uşa de intrare, rămâne ascuns într-o parte și priveşte cu băgare de seamă 
afară prin ochiurile de sticlă. 

— Hm. Cam mulţi curcani pe-afară. Dacă nu sunt cine ştie ce mari 
iubitori de animale, n-o să se lase ei impresionați de o pisicuță luată drept 
ostatic, 

— Of, zău dacă pricep... Şi totul mersese atât de bine! Ce zici, ne-o 
fi dat în gât cineva? se plânge Chelie, frământându-şi nervos jacheta de 
pe el. 

— Ce ştiu eu? Oricum nu mai contează. Important e că acum trebuie 
neapărat să ieşim de-aici. 

Iar răsună glasul acela sec. 

— Predaţi-vă! Este inutil să rezistați! Şcoala e înconjurată. În cinci 
minute intrăm în clădire. 

— Stai c-am găsit! izbucnește Zbârlici. 

— Serios? Ce e? se interesează Chelie. 

— Păi uite că ştiu cum să ieşim de-aici fără să fim prinși. 

— Cum? 

— O să te iau eu pe tine ostatic. Sau tu pe mine. 

— ză? 

— Thorsten, dar e-atât de simplu! Îți garantez că ăia habar n-au câți 
suntem de fapt. Aș putea fi eu făptașul. Să zicem c-am venit aici de capul 
meu. Iar tu să zicem că ești administratorul. Aşa c-o să ieşim afară, iar 
eu o să te țin strâns cu capul la subraţ şi o să te ameninţ cu o armă. Știu 
eu, poate cu dalta sau cu târnăcopul, ceva de genul ăsta. 

— Eu, administrator? Dar eu nu sunt administrator. O să se prindă 
ăia! 

— Aoleu, Thorsten, zău dacă ai ceva în căpățâna aia! Firește c-o să se 
prindă la un moment dat, dar până atunci, noi o să fum hăt departe! 
Figura asta cu ostaticul trebuie să țină doar până când o să fum în maşină, 
ca să putem s-o ștergem de-aici. Aşa, cam vreo două minute. Nu cred 
c-o să fie ei în stare să verifice cine suntem cu adevărat într-un timp așa 
de scurt. Ai priceput? 

Tăcere. 

— Am întrebat dac-ai priceput! 

— Ăăă, aşa și-așa. 

— OK. Deci ce vrei să fii: răufăcător sau ostatic? Hotărăște-te mai 
repede, înainte să dea năvală curcanii înăuntru. 

— Ăăă, atunci mai bine administrator. Vreau să spun, şi-așa am fost 
cândva electrician şi-atunci... 

— Ei, asta era acum! De parcă interesează pe cineva! Nu trebuie decât 
să-ţi ţii pliscul două minute, să te lași târât de mine până afară şi să ai o 
privire mai speriată. Ca un ostatic adevărat. După care o să te vâr în 
maşină şi vâşt! Până să se prindă curcanii că totul n-a fost decât o 
şmecherie, noi o să fim la mama naibii. Stai puţin, s-aduc târnăcopul ăla. 

Acestea fiind zise, Zbârlici dispare pe culoarul din spate. Odette îmi 
dă un ghiont. 


— Tu ce zici, o să ţină? Crezi c-o să scape ăștia doi? 

Cad câteva clipe pe gânduri. 

— S-ar putea. N-oi fi eu vreun specialist, dar am văzut deseori aşa 
ceva la televizor. În chestia aia numită La locul faptei!. 

— La locul faptei? Asta ce mai e? se interesează Spike. 

— E un serial poliţist. E ca un fel de poveste pusă în scenă de cineva. 

— Aşa carevasăzică, zice Spike, dând și din cap. Aşa-i şi aici. Că doar 
ăştia doi și-au făcut socoteala ca unul dintre ei să facă pe răpitorul, iar 
celălalt să se dea drept ostatic. 

— Nu, nu asta vreau să spun. Nu-i vorba de minciuni. Totu-i mai 
degrabă ca un basm. Tot ce se povesteşte acolo, în La locul faptei, nu s-a 
petrecut de-adevăratelea. Așa se face la televiziune. Cel puţin aşa cred, 
explic şi eu din puţinul pe care-l ştiu despre programele de divertisment 
ale oamenilor. Oricum, într-un episod din serialul ăsta a fost tot aşa, o 
poveste cu un ostatic fals. Şi la început șiretlicul chiar a mers. 

Francesco își strâmbă căpățâna. 

— Daro istoria tuta de la televizorrr este numai o scorneala. Şi atunciii 
tu nici măcar nu cunosci dacă a merso cu-adeverat. 

Suspin. 

— Nu, dar nici măcar n-am spus aşa ceva. Zic doar că ar putea să 
meargă. 

Odette dă din coadă încoace și-ncolo. 

— Trebuie neapărat să-i oprim. Nu trebuie să scape c-o șmecherie ca 
asta! 

— Şi cum vrei să-i oprești? Că doar nu-ţi închipui c-o să ieşim în fugă 
de aici, cu ei laolaltă, zbierând „Ăsta nu-i un ostatic adevărat“! 

Spike iar are dreptate! Chiar că nu putem face asta. 

— Ei, și? i-o întoarce Odette, pe care se pare că n-o descumpănește o 


1 Popular serial poliţist (Tatort), difuzat de posturile publice de televiziune din spațiul de 
limbă germană. 

asemenea observaţie. Nu trebuie să zbierăm. Tot ce-avem de făcut e să 
ieşim cu ei laolaltă. Și după aia facem şi noi scandal, cât să-i mai ţinem 
un pic pe loc. Ai auzit doar - cândva o să se prindă și ăștia de la poliție 
că nu-i vorba de nicio luare de ostatici. Să facem în așa fel încât poliţiştii 
să aibă timp să priceapă cum stau lucrurile de fapt. 


Ochii lui Odette lucesc. Când aruncă asemenea priviri, zău dacă nu 


tist 


Andreas și-a tras căciula până peste gât. Nu i-au mai rămas decât 
două tăieturi subțiri în dreptul ochilor. L-a apucat pe Thorsten din spate 


mă sperie de-a binelea. 


şi îl împinge acum înaintea lui. Fireşte, Thorsten nu mai poartă pe cap 
nicio căciulă; în schimb, chelia îi e împodobită de mici picături 
strălucitoare de sudoare, astfel încât lumea să-l ia imediat drept ostaticul 
cel îngrozit. De unde să știe însă cei de la poliție că, în realitate, nu-i decât 
un spărgător îngrozit! 

Andreas o înghionteşte pe presupusa lui victimă, iar într-o mână ţine 
târnăcopul, ţintind cu el beregata lui Thorsten. Ce mai, arată fioros, nu 
glumă. Poliţiştii par să şovăie, neștiind prea bine cum să reacționeze. De 
îndată ce unul dintre ei face un pas către cei doi spărgători, Andreas ţipă: 

— Niciun metru mai departe, că altfel se-ntâmplă o nenorocire! 

Şi, ca să-și întărească amenințarea, împunge puţin gâtul tovarăşului 
său cu târnăcopul, iar tovarășul se și pune pe urlat. N-aș putea să spun 
însă dacă o fi fost chiar de durere sau doar se prefăcea. În orice caz, 
polițistul a încremenit pe loc. 

Dar nici n-au ajuns bine cei doi spărgători la maşină, că Odette a și 
dat semnalul de atac: o pufnitură răsunătoare, urmată de un salt în 
direcția mașinii spărgătorilor. Pe dată, ne punem cu toții în mişcare. 
Din două sărituri, sunt pe căciula lui Andreas. Tipul este atât de surprins, 

încât îi scapă târnăcopul din mână. Spike se repede de îndată la târnăcop, 
iar Francesco îi sare şi el lui Thorsten pe umăr. Andreas îi dă drumul lui 
Thorsten şi încearcă să mă lovească. Nu mă las însă doborât, ci mă 
proptesc şi mai bine cu ghearele în lucrătura căciulii, care începe să-i 
alunece uşor-uşor spre ceafă. Deodată, Andreas se trezeşte că nu mai 
vede nimic. 

— Animale nenorocite! mugeşte el, continuând să se agite bezmetic. 

Dar și Thorsten se luptă din răsputeri să scape de atacatorul său, 
încercând să-l lovească. Numai că Francesco parcă s-a lipit de umărul 
său şi unde mai pui că-i şi trage niște gheare peste obraz. 

— Aaaah, ce-i asta? strigă Thorsten, plin de durere, dar, fireşte, fără 
să capete vreun răspuns. 

Poliţiştii se trezesc din starea de panică care-i cuprinsese şi tabără 
asupra.celor doi răufăcători. 

— Mâinile sus, amândoi! 

Domnul Bange ajunge primul la Andreas, îl înşfacă și-l trânteşte la 
pământ. După care răsună zăngănitul cătuşelor. Thorsten ridică de 
bunăvoie mâinile în sus, iar un poliţist îl apucă de un braţ şi-l conduce 
către una dintre mașinile de poliție. 

Mi s-a luat o piatră de pe inimă. Dar ce spun eu: o adevărată bas- 
culantă încărcată cu bolovani uriași se rostogoleşte de pe inimioara mea 
de motan! Fireşte, aşa ceva n-aş fi recunoscut în veci — şi în niciun caz 
de față cu Odette. Dar între noi fie vorba, mi-a cam fost frică. Foarte 
frică! Mă și vedeam terminat cu o lovitură de târnăcop și sfârşind drept 
preş în vreun dormitor! Dar pericolul a trecut acum, așa că mă grăbesc 
spre Odette, mulțumit nevoie mare. Ea stă ghemuită lângă o maşină de 
patrulare şi primeşte mângâ:ieri de la... Kira! Dar cum a ajuns Kira aici? 


O urmărire de succes. 


Un cuvânt misterios. 


Şi o adevărată întorsătură de situaţie 


— Așa şi... pe urmă, m-am împins de câteva ori 


Ə în uşa de la intrare şi am făcut gălăgie. Şi cred c-așa 
d) 


s-au prins copiii că aveam un mesaj pentru ei. 


Caramel povesteşte cu o privire strălucitoare felul în care el, eroul, 
le-a dat de înţeles Kirei, lui Tom și lui Pauli că se întâmplă ceva 
important în spatele uşilor Școlii Gutenberg. 

Să ne înțelegem, gloria și-o merită pe deplin. Fără ajutorul lui, 
presupun c-am fi avut probleme, nu glumă. Nici nu vreau să ştiu ce-ar 
fi făcut cu noi cei doi spărgători dacă am fi încăput pe mâinile lor! 

În schimb, acum stăm la căldurică şi la loc uscat — la poliţie, adică. 
Stăm întinşi pe hol și îi aşteptăm pe copii să termine de dat declarația 
aia, ca să ajungem şi noi acasă, poate chiar pe o canapea. Ceea ce mă 
duce cu gândul la următoarea întrebare: de unde au ştiut copiii și 
polițiștii să dea de noi? 

— Ia zi, Caramel... Ştii cumva cum se face că ne-am pomenit cu 
toată lumea în faţa şcolii? 

Capătul cozii lui Caramel se agită încoace și-ncolo. 

— Vrei să ştii cum se face că v-au găsit copiii, deși tu ne-ai păcălit, 
spunându-ne că sunt în drum spre şcoală, când de fapt noi eram 
singuri pe coclauri? 


— Aă, cam așa ceva. 

Ah, ce ranchiunos e Caramel! A fost doar o minciună spusă de 
nevoie. Ce contează e că totul s-a sfârșit cu bine! 

— Copiii au venit fiindcă te căuta Kira şi nu te găsise nicăieri. Când 
a văzut că şi pe noi, pisicile din curte, parcă ne-nghiţise pământul, 
isteață cum e, a pus lucrurile cap la cap. 

— Aha.. și ce-a ieșit, mă rog, de-aici? 

Caramel dă ochii peste cap. 

— Păi simplu. E o zi de joi, adică o zi de tâlhărit case de bani. Ceea 
ce, de când cu ultimul drum făcut la Școala Gutenberg, tu şi Odette, 
ba chiar şi Francesco, ştiaţi prea bine. În plus, ştie şi Kira că are 
un motan căruia îi face plăcere să-şi vâre nasul peste tot. Şi care, pe 
deasupra, mai e şi îndrăgostit până peste urechi de o doamnă-pisică. 
Ar face orice ca s-o farmece, și unde s-o impresioneze mai bine dacă 
nu în clădirea Școlii Gutenberg? 

— Ăăă, dar nu-i deloc adevărat! 

Drace, am fost dat în vileag! Ce bine mă cunoaşte Caramel! Mă uit 
pe furiş la Odette. Să fi auzit și ea chestiile astea? Dacă da, nu lasă să se 
vadă, fiindcă stă în continuare, relaxată și întinsă cât e de lungă, sub 
banca pentru vizitatori și nu i se citește nimic pe chip. 

— Ba da! De-aia a fost Kira atât de sigură că noi, pisicile-detectiv, 
încercăm să-i prindem singuri pe spărgători. Şi pentru că a fost aproape 
la fel de sigură că un asemenea lucru ar fi fost mult prea primejdios 
pentru noi, le-a dat de veste prietenilor ei și, cu ei alături, a pornit spre 
şcoală. Acolo unde - lăudat fie Dumnezeul pisicilor! - au dat peste 
mine. Iar restul poveștii ți l-am spus deja. Fireşte, polițiștii au venit şi 
ei, fiindcă le-a dat telefon Tom. Avea la el ceva ca un cartonaş pe care 
era scris numărul lor de telefon. Ce noroc, nu? 

Nu zic nici pâs. Ştiu eu că nu a fost vorba de noroc. Sunt însă ne- 
maipomenit de fericit că Tom a trecut peste făgăduiala de a nu-l suna 

în vecii vecilor pe polițistul ăla pe nume Bange! Nici nu vreau să-mi 
închipui ce s-ar fi întâmplat dacă n-ar fi făcut-o... 

În aceeași clipă, se deschide una dintre numeroasele uşi de pe holul 
acela lung, iar Tom, Kira, Pauli şi domnul Bange își fac apariția. Bange 
dă mâna cu fiecare dintre copii şi are un aer mulțumit. Nici nu se 
compară cu ultima noastră vizită la secția de poliție! 

— Şi, încă o dată, multe mulțumiri! Chiar că ne-aţi ajutat. Dacă mă 
gândesc mai bine, aţi avut fler de la bun început. Iar dacă mai încolo o 
să vreţi să vă faceți poliţişti, atunci chiar vă rog! Fiindcă o să fie nevoie 
de detectivi ca voi. 

— Da, sigur, cu plăcere, răspunde Tom politicos, dar, în mod 
straniu, nu pare chiar așa de încântat cum m-aş fi așteptat să fie. 

— Pentru că i-am prins asupra faptului, indivizii n-au avut de ales 
şi au recunoscut pe loc. Credeţi-mă, nu ai parte în fiecare zi de un caz 
soluționat atât de uşor! Restul o să se lămurească mai devreme sau mai 
târziu, fiți fără grijă. Vreți să-i sun pe ai voştri, să vină să vă ia? 

— Nu-i nevoie! se grăbeşte Kira să răspundă. Sinceră să fiu, înainte 
să plecăm, le-am spus că mergem la cinematograf. 

— Chiar aşa, întăreşte Pauli. În plus, dacă maică-mea trebuie să mă 
ridice de la secția de poliție a doua oară într-o săptămână, sigur o să se 
lase cu o săpuneală. Aşa că mai bine luăm metroul până la casele 
noastre. De-abia a trecut de ora nouă şi încă circulă regulat. 

Domnul Bange râde. 

— Bine. Atunci să aveţi parte de-o călătorie liniştită până acasă. Şi, 
Tom, cum aflăm ceva nou în legătură cu lucrările scrise, îţi dau de veste. 
Poate că tot răul ăsta o să fie spre binele fratelui tău. 

Tot răul spre bine? Cum adică? Că doar lucrările scrise le avem. Şi 
încă de mult! Iar răufăcătorii au fost prinşi. Cei trei bipezi ai mei ar 
trebui să fie cei mai fericiți copii din lume. 

Ei bine, nu. Tom nu-i deloc fericit. Suntem din nou acasă la noi, pe 


— Ce porcărie! 


Hochallee, unde cu toții laolaltă - pisici şi copii - ne-am strecurat cu 
brio pe sub nasul babușcăi, al Anei şi al lui Werner în camera Kirei. 
Kira a aruncat un „Bună!“ în bucătărie, unde ceilalți trei colocatari ai 
noştri tocmai se strânseseră la un pahar de vin. Probabil că era din nou 
o încercare nereuşită de-a lui Werner de a o prinde pe Ana singură. 
Numai că de babuşca nu scapi cu una, cu două! 

Aşa se face că acum unii dintre noi stau pe pat, iar alţii alături, cu 
excepţia lui Tom, care umblă de colo colo şi înjură în gura mare. Nu 
mai pricep nimic! 

— Mult mai bine ar fi fost să nu-i fi prins pe spărgătorii de seifuri! 
Atunci n-ar fi ieşit la iveală treaba asta, iar povestea cu lucrările scrise 
ar fi fost lămurită. Trebuie să luăm toate investigaţiile de la început! 

Toate investigațiile? Bine, dar de ce? Că parcă lucrările scrise 
apăruseră de mult! 

— Tu înţelegi ce spune? o întreb eu pe Odette. 

— Nu, deloc, clatină ea din cap. Dar se pare că-i o problemă cu 
tâlharii. S-ar zice că nu-s cei adevărați. 

— Nu se poate, i-o întorc eu. Că doar am văzut cu ochii noștri cum 
au scos casa de bani din perete. 

— Tom, eu zic să te liniștești, face Pauli o încercare. Poate că 
mărturisirea răufăcătorilor nu schimbă cu nimic lucrurile. Cine spune 
că acum trebuie repetată și lucrarea scrisă? 

— Dar este cât se poate de logic, Pauli! zice Tom. Ce, nu l-ai auzit 
pe domnul Bange? 


— Ba da, cum să nu... Dar n-a vrut să spună decât că răufăcătorii, 

deşi au mărturisit aproape toate faptele, s-au jurat pe toţi sfinţii că nu 
ei au jefuit şcoala noastră. De-aia Bange crede că şcoala noastră a fost 
probabil prădată de cineva care nu voia să pună mâna pe bani, ci pe 
cu totul altceva, cum ar fi lucrările scrise. 

Kira trage aer în piept. 

— Fir-ar să fie! Acum ştiu ce-a vrut să spună domnul Bange: hoțul 
nostru umbla după lucrări pentru că avea de gând să facă ceva cu ele. 
Dar Bange a mai zis ceva despre lucrări, ceva legat de confi... consi... 
mă rog, nu mai ştiu. Drept să spun, n-am înţeles partea aia. 

Tom pare de-a dreptul mohorât. 

— Domnul Bange a spus că e silit să confişte lucrările scrise drept 
dovezi până la rezolvarea cazului. 

Pauli ridică din umeri. 

— Şi asta ce mai înseamnă? N-am mai auzit cuvântul ăsta până 
acum. 

Întreabă-mă să te-ntreb! Nici eu, deşi mă consider un motan 
deosebit de educat, n-am mai dat peste cuvântul ăsta. Dar bănuiesc că 
în spatele lui se ascund nişte veşti dintre cele mai proaste. 

— Să confişte? Foarte simplu, explică Tom. Poliţia urmează să 
păstreze lucrările scrise şi să le folosească drept dovezi până când află 
cine a dat lovitura la Gimnaziul Wilhelmin şi ce urmărea cu asta. Căci 
dacă a apucat cineva să facă modificări în lucrări, trebuie lămurit exact 
despre ce e vorba... Iar atunci, proba scrisă trebuie dată din nou de 
către toți şcolarii de la Gimnaziul Wilhelmin. 

Oh, nu! Acum pricep şi eu că, de fapt, toată harababura asta e 
numai şi numai din vina mea. Dacă nu mi-ar fi venit mie ideea să mă 
dau mare în fața lui Odette, aducând-o la Școala Gutenberg, atunci 
nici n-am fi dat peste spărgători. Iar ei n-ar fi putut spune în declaraţiile 
lor că au dat lovituri la toate școlile, mai puţin la Gimnaziul Wilhelmin. 

Și nici nu i-ar mai fi venit nimănui idea să confi... consi... ăăă, să pună 
deoparte lucrările alea scrise. Sfântă sardină în ulei, chiar c-am încurcat 
serios lucrurile! 

— Trebuie să aflăm repede cine a dat lovitura la şcoala noastră. 
Atunci poliţia o să înapoieze lucrările, iar Nico n-o să mai fie nevoit să 
dea din nou bacul la mate, spune Kira. 

— Ha, ha, ha! Foarte nostim! zice Tom, privind-o sumbru pe 
Kira. Cum să aflăm cine a fost? Planul meu ne-a dus doar la Școala 
Gutenberg. Mai departe nu știu ce să facem. Nu mai e nicio speranţă. 

Cu aceste cuvinte, lasă capul în pământ şi se aşază pe jos, lângă pat. 

Kira nu-i răspunde în niciun fel, ci pare adâncită în gânduri. 
Deodată, sare de pe pat. 

— Am o idee! Cred că ştiu cine ne poate ajuta mai departe! 


Pelmeni, lapte și 


riduri sau Probleme 


cu somnul pe Hochallee 


a 


AW frichinesc în coşulețul meu şi tot încerc să îmi găsesc 


În noaptea asta zău dacă pot să adorm. Neliniștit, mă 


2) 


liniştea, cufundându-mă în vise dulci. Sau măcar în niște vise 
oarecare. Dar nu-i nimic de făcut. Nu mă fură somnul. Poate e din 
cauză că ziua fusese mult prea palpitantă: mai întâi urmărirea 
răufăcătorilor, cot la cot cu poliţia, apoi constatarea că, din păcate, 
răufăcătorii cu pricina nu erau cei pe care-i căutam şi, în cele din 
urmă, faptul că babuşca a dat peste mica noastră adunare din camera 
Kirei şi toți mergătorii pe două sau patru picioare care nu-şi aveau 
locuința pe Hochallee la numărul 106a au fost zoriți afară. Din 
nefericire, totul s-a petrecut înainte să apuce Kira să ne spună ce idee 
grozavă i-a venit. Aşa că nici nu-i de mirare că, după tot tămbălăul 
ăsta, nu mai pot să închid un ochi. 

Poate că m-ar ajuta dacă aş înfuleca ceva. O mai fi pe aragaz oala 
cu pelmeni a babuşcăi? Pelmenii sunt un fel de pliculeţe de aluat 
umplute cu carne tocată, deosebit de gustoase, o specialitate rusească 
care mie mi-e de fapt interzisă. Pe de altă parte, neputinţa asta de a 
adormi e aproape ca o boală și cine ar avea inima să pună la regim 
un biet motan suferind? Chiar așa! Și-atunci, către bucătărie, înainte 
marş! 


Tocmai m-am săltat pe blatul bufetului de lângă aragaz și mă 

preling cu băgare de seamă către oala dinspre care se ridică încă 
miresme îmbătătoare, când deodată se aprinde lumina pe hol. 
Miorlauuu! Să fi instalat şi babuşca în bucătărie vreo cameră de 
supraveghere, cum a făcut Lüttge în Gimnaziul Wilhelmin? Fiindcă 
atunci sigur ar fi năvălit pe uşă, ocărându-mă cu foc. Mă uit în jur 
după o portiță de scăpare şi hotărăsc să mă ghemuiesc în spatele 
coşului de gunoi din colț. 

Nu trece mult timp şi un mergător pe două picioare se înființează 
în bucătărie. Firește, chiar şi în penumbră şi de la distanţă reușesc să 
recunosc cine a venit, după părul de pe picioare. Iar ASTEA sigur nu 
sunt picioarele babușcăi. Ci ale lui Werner: Care se târâie până la 
frigider, îl deschide şi scoate ceva dinăuntru. Nu trece mult şi-l aud 
plescăind mulțumit. Asta-i bună! Acum chiar că mi s-a făcut foame! 

Dinspre hol se aud noi zgomote de paşi. Dar dacă apare şi babuşca 
până la urmă? Păi n-are decât! De față cu Werner n-o să îndrăznească 
ea să mă certe. N-am de ce să-mi fac prea multe griji cu Werner al 
meu prin preajmă, făcându-şi de lucru pe la frigider. 

Dar nici de data asta nu e babușca, ci Ana. Poartă o cămaşă de 
noapte scurtă, de sub care răsare o pereche de picioare destul de lungi. 
De cum dă cu ochii de Werner, face o jumătate de pas îndărăt, ca şi 
cum ar fi tras o sperietură. 

— Bună, Ana! o întâmpină Werner prietenos. Vi s-a făcut şi 
dumneavoastră poftă de-o gustare în miez de noapte? Intraţi liniştită. 

— Oh, bună seara, domnule professor, eu, ăăă... Nici dum- 
neavoastră nu puteţi închide ochii? Eu una mă chinui de câteva ore şi 
mă gândeam să beau un pahar cu lapte. 

Werner râde. 

— La capitolul ăsta, se vede că suntem la fel. Că şi eu am băut niște 
lapte ca să mă fure somnul mai repede. 

Lapte? Că bine ziceți! Imediat mi se pune stomacul pe chiorăit. 
Tare mult aș vrea şi eu acum un castronel cu lapte! Rareori primesc 
aşa ceva. Asta de când, așteptând la doctorul veterinar, a citit Werner 
într-o revistă că laptele n-ar fi sănătos pentru pisici. Când are un gust 
aşa de bun! 

Werner se întinde către un dulap şi scoate de acolo încă un pahar, 
pentru Ana. Îl aşază pe bufet, scoate laptele din frigider şi umple 
paharul, pe care i-l întinde Anei. 

— Vă rog! zice el şi, după ce se codeșşte câteva clipe, adaugă: De 
curând, la șampanie, am vrut să vă poftesc... nu la lapte, bineînțeles 
„.. vreau să spun, ştiu şi eu că sunteţi o femeie în toată firea... şi că eu 
sunt mai în vârstă decât dumneavoastră... mă rog, am vrut mereu să 
vă întreb... ăăă... adică să vă propun... ăăă... 

Ana se pune pe chicotit. 

— Domnule profesor, nu pricep nimic. Ce vreţi să-mi spuneți? 

Ana are dreptate. Profesorul meu complică din nou prea mult 
lucrurile. Ce să pricepi din gângăvelile astea? 

Werner trage adânc aer în piept. 

— Ana, n-aţi vrea să ne tutuim? 

Ana zâmbeşte delicat, după care dă din cap în semn că-i de acord. 

— Cu mare plăcere. În cazul ăsta, pe mine mă cheamă Ana. 

Werner ridică paharul cu lapte, așa, chipurile, în cinstea Anei. 

— lar pe mine mă cheamă Werner. 

Miorlau! Ce surpriză! Ce, Ana nu ştia că pe Werner îl cheamă 
Werner? lar Werner ăsta a uitat că pe Ana o cheamă Ana? Nici nu ştii 
ce să mai înţelegi... Oamenii ăştia parcă n-au nimic în cap! 

Cei doi îşi beau laptele în tăcere. Apoi, Ana își drege glasul. 

— Werner, zilele trecute tu chiar ai vrut s-o duci pe mama la operă? 
Sau te pomenești că pe mine? 

Werner pare să se înece cu laptele. Oricum, îl apucă tusea și îşi 
aşază din nou paharul cu lapte pe bufet. 

— Păi, dacă tot întrebaţi... ăăă... dacă tot întrebi... De fapt, am 
vrut să merg cu tine la operă. 

— Bine, dar de ce nu mi-ai zis aşa? C-am avut mai târziu senzaţia 
că la mijloc a fost o neînțelegere... Numai că nici eu n-am mai vrut 
să întreb. Nu de alta, dar mi s-ar fi părut jenant. 

Werner râde încurcat. 

— Şi mie mi s-ar fi părut jenant să întreb. M-am gândit între timp 
că poate nu voiai să mergi cu mine și-atunci te-ai prefăcut că mă 
înţelegi greșit. ” 

Acum e rândul Anei să râdă. 

— Domnule profesor! Adică Werner! De ce să fac aşa ceva? 

Werner ridică din umeri. 

— Habar n-am. Poate pentru că o femeie tânără şi drăguță nu se 
arată foarte entuziasmată când vine vorba să meargă la operă cu un 
scofâlcit ca mine. 

Deodată, glasul îi sună din nou foarte nesigur şi bănuitor, aşa cum 
s-a întâmplat și cu prilejul nefericitei invitaţii la operă. Sfântă sardină 
în ulei! Ce-o fi păţit, aşa, din senin, Werner al meu? Să se simtă şi el 
în preajma Anei așa cum mă simt eu în preajma lui Odette? Bietul de 
el! Te pomeneşti că şi inima i-o ia razna când se gândeşte la Ana! Iar 
îmi dă ghes bănuiala mea mai veche: asta să fie ce vor să spună 
oamenii atunci când vorbesc de dragoste? Sau despre cum e când te 
îndrăgosteşti? Mda, asta trebuie să fie. De fapt, ştiam eu de mult 
chestia asta, dar acum sunt absolut sigur: Werner s-a îndrăgostit de 
Ana. Ce-i drept, tot nu prea înțeleg care-i diferența între a fi în- 
drăgostit și a te îndrăgosti. De ce-o trebui oare să fie totul atât de 
complicat? De ce nu e de-ajuns să zici „Un bărbat întâlneşte o femeie. 

Punct. Şi au trăit fericiți până la adânci bătrâneţi.“ Sau, în cazul meu: 
„Un motan întâlneşte o pisică. Punct. Și au trăit fericiți până la adânci 
bătrâneţi.“ De ce? 

Mă trag un pic dintre coșul de gunoi şi perete, ca să-i văd mai bine 
pe amândoi. Şi așa ajung să-l fixez atent din priviri pe Werner, 
încercând să-i citesc pe chip dacă e într-adevăr îndrăgostit de Ana. 

Deodată, ceva care nu mai lasă loc de nicio îndoială se petrece pe 
chipul lui Werner. Nu mai e loc de îndoială. Căci mâna Anei alunecă 
pe obrazul lui Werner, chiar dacă gestul nu durează decât o fracțiune 
de secundă. Hopa! Asta ce-a mai fost? 

— Scofâlcit zici? Bine, dar n-ai niciun rid. 

Aha, deci Ana a vrut doar să se asigure că Werner e încă în stare 
bună. Firește, o idee foarte inspirată, mai ales dacă are de gând ca pe 
viitor să se îndrăgostească de el. Ar pica foarte prost ca Werner să fie 
deja „hârbuit“. Deşteaptă Ana asta! 

Lui Werner i se schimbă culoarea din obraji. Chiar dacă mie, ca 
motan, mi-e greu să-mi dau seama, mai-mai c-aş jura că roșeşte. 

— Ăăă, chiar niciunul? Şi eu care credeam că am deja câteva. 

Rostind vorbele asta, își trece şi el mâna peste chip. 

— Uite aici, de pildă, fac nişte încrețituri în jurul ochilor atunci 
când râd, adaugă Werner şi-şi împunge cu arătătorul arcadele ochilor. 

— Hm, atunci se cheamă că nu m-am uitat eu prea atent. 

Ana face un pas spre Werner şi, tocmai când să se uite mai bine 
după încrețiturile de la ochi, ușa bucătăriei se dă din nou în lături. De 
data asta e chiar babușca! Înfăşurată într-un halat de baie flauşat și cu 
un soi de turban pe cap, își face intrarea în bucătărie, fără să mai arate 

“însă chiar aşa de severă ca de obicei. Mai bine zis, pentru felul în care 
se înfățișează, arată chiar blând. Cu toate astea, Werner și Ana sar în 


lături speriaţi, ca şi cum ar fi făcut ceva nepermis. 

— Ah, bună, profesorrre! îl salută mirată babuşca pe Werner, după 
care o zăreşte şi pe Ana. Este aicea mica adunare de bucătărie? 

Werner îşi drege glasul. 

— Nu, nu, e doar o întâmplare. Eu și fiica dumneavoastră n-aveam 
somn și se vede treaba că ne-a venit aceeași idee: un pahar cu lapte 
care, după cum se ştie, face deseori minuni, explică el, arătând înspre 
sticla cu lapte, care se află încă pe bufet. Babușca îl cercetează cu 
privirea, după care se uită cu atenție când la Werner, când la Ana. 

— Aha. Minune. Lapte. Înţeleg. 

După care nu mai scoate o vorbă, cu toate că am sentimentul că se 
gândeşte la cu totul altceva decât la lapte şi lå problemele cu somnul. 

— Mamușca, se bagă şi Ana în sfârşit în vorbă. Vrei şi tu nişte lapte 
sau ce-i cu tine pe-aici? 

Babuşca clatină din cap. 

— Niet. Am auzit zgomot la bucătărie. Și mi-am zis că obrăz- 
nicatura de mârrrtan este aici şi se înfruptă pe furiș din pelmeni. Am 
vrut să mă mai uit o dată. 

Ana râde. 

— Nu, Winston nu-i pe-aici. Eram doar noi și vorbeam. Așa că 
poți să mergi liniştită la culcare. Pelmenii tăi sunt la loc sigur. 

Babuşca dă din cap, în semn c-ar fi înţeles, după care iese din 
bucătărie, pentru ca, până la urmă, Werner şi Ana s-o ia fiecare către 
camera lui. Și iată-mă din nou singur. 


Ce zicea Ana? Că pelmenii ăia ar fi în siguranță? Ei, nu mai spune! 


O bănuială. 


O încărcătură pe țeavă. 
Şi drept la ţintă 


Dh 
ọ) Îi În dimineaţa următoare mă cam încearcă nişte 
m dureri de burtă, dar şi sentimentul, nu tocmai limpede, că 

foarte curând o să am probleme cu babușca. De fapt, sunt sigur că aşa 
o să se întâmple. Faptul că am înfulecat mai toți pelmenii n-o să 
rămână nedescoperit; dar. mai cu seamă, n-o să rămână nepedepsit. 
Cel mai bine ar fi să nu mă nimeresc prin preajmă când o să se 
descopere că oala e goală. 

Din moment ce tot nu ştiu cum vrea Kira să afle cine a spart casa 
de bani a Gimnaziului Wilhelmin, iau hotărârea ca, atunci când se 
duce la şcoală, să mă ţin după ea. Aşa o să prind doi iepuri deodată: 
o să scap de furia babuşcăi şi o să fiu prin preajmă atunci când Tom, 
Pauli şi Kira se întâlnesc din nou. Problema e cum aş putea să mă 
strecor în clădirea şcolii fără să atrag atenţia. Lasă, la chestia asta o să 
mă mai gândesc eu când o fi cazul. Acum însă, urgenţa e să mă fac 
nevăzut. 

Chiar când Kira se întinde după ghiozdan, mă îndrept și eu, 
discret, către trapa pentru pisici. Anei nu-i place deloc să ştie că merg 
cu fata ei la şcoală, așa că cel mai bine ar fi să nici nu bage de seamă. 
După Ana, şcoala este un lucru teribil de serios, în care amestecul 
unui motan n-ar face decât să tulbure apele. Asta îmi dovedeşte mie, 
în schimb, că oamenii - iar în cazul de faţă, cu deosebire mamele — 

n-au nici cea mai vagă idee despre ce e cu-adevărat important în viață. 
Dar n-am cum s-o mai schimb eu pe Ana. Când vine vorba de şcoală, 
s-a zis cu distracţia. 

Mă strecor prin trapă şi o apuc în jos, pe scară, după care mă aşez 
în fund lângă ușa de la intrare şi o aştept pe Kira. Sigur o să mă lase 
să vin cu ea şi o să mă ajute să intru în școală. Cel puţin așa sper. 

— Winston, ce-i cu tine pe-aici? mă ia Kira la rost, cu reproş în 
glas. Doar n-ai de gând să mergi şi tu la școală! Când o să pricepi și 
tu că e interzis şi că n-ai ce căuta pe-acolo? Nu ţi se pare că ieri ai 
tulburat destul apele? 

Miorlau, ia stai aşa! Cum adică am tulburat apele? Mai curând 
le-am limpezit! Tare nerecunoscători mai sunt şi oamenii ăştia! Ca 
anima] de casă, una-două ţi se-aruncă în spinare te miri ce vină, dar 
atunci când faci ceva excepţional şi rezolvi toate problemele, 
mergătorii ăștia pe două picioare se fac că nici nu bagă de seamă. Se 
pare că şi cei mai tineri au aceleași apucături! Sunt zile în care le dau 
dreptate lui Odette şi celorlalţi, care preferă să locuiască în curtea din 
spate. Să împarţi locuinţa cu oamenii e, uneori, o mare tâmpenie! 

Văzând că miorlăi şi pufnesc de indignare, Kira se apleacă spre 
mine și mă scarpină sub botic cu mare blândeţe și drăgălăşenie. 

— Ce-i, te-am călcat pe bătături? Sau, mai știi, poate pe coadă? 

Mă uit la Kira cum nu se poate de mirat. Firește că nici pe bătături 
și nici pe coadă. Că doar aş fi simţit, nu? Uite că mai şi râde acum! 
Te pomeneşti că pe seama mea! Încetul cu încetul, chiar c-o să-mi 
sară şi mie muștarul. Ce, aşa te porţi cu un motan de viță nobilă ca 
mine? 

— N-o lua și tu ad litteram. E doar un fel de-a spune „Te-am necăjit 
cumva“? Nu ştiu de ce, dar am impresia că ești supărat pe mine. 


În sfârşit! Începusem să mă tem că prietena mea nu mă mai înțelege 

deloc. Ca s-o fac să priceapă că a nimerit-o, pufnesc ceva mai vârtos. 
Îmi dau silinţa și sper ca totul să arate a încuviinţare. 

Kira mă mângâie pe cap. 

— Măi să fie! Dar tu chiar eşti supărat! Lasă-mă să ghicesc. Eşti de 
părere că ne-ai ajutat foarte mult. 

Vine iar o încuviinţare de-a mea, motănească. 

— Aha. Şi, fiindcă tot eşti tu cel mai curios motan din lume, vrei 
să fii în continuare în preajma noastră când o să încercăm să-i 
prindem pe ceilalți spărgători. Ca să nu-ţi scape nimic, vrei să mergi 
şi tu la şcoală. 

Pufnesc din nou. Fireşte că asta vreau! 

— Bine, fie, suspină Kira. Așteaptă puţin. Mă duc să aduc o traistă, 
ceva, ca să te pot strecura în şcoală fără să mi se facă observație. Ştii 
doar foarte bine că directoarei nu i-a picat deloc bine ultima ta vizită. 

Ei şi? Mă doare drept în cot. Hai, Kira, adu traista aia! 


tist 


Cu mare băgare de seamă, trag cu ochiul peste marginea mijlocului 
meu de transport de ocazie. În jur, tărăboiul e destul de mare, iar 
traista mai și atârnă în asemenea hal, încât nu văd decât picioare și 
iar picioare, care ori stau pe loc, ori umblă de colo colo. Nu-i însă 
nicio nenorocire, căci ştiu oricum prea bine în care parte a clădirii ne 
aflăm. La aşa ceva nasul n-are cum să mă-înşele: suntem în cantina 
şcolii. Iar mirosul de mâncare e aşa de puternic, că pe dată îmi aduc 
aminte de pelmenii care încă îmi atârnă greu în stomac. Și mă și apucă 
durerea de burtă! 

Încerc să uit de-așa ceva, trăgând cu urechea la glasurile care se 
aud în jurul mesei, pe deasupra mea. Dacă nu mă înșel, Kira a venit 


să mănânce împreună cu Tom și cu Pauli şi sper din tot sufletul să le 

povestească celor doi colegi ai ei care era ideea aia minunată care-i 
venise, ca să lămurim odată misterul și să salvăm lucrarea de mate a 
lui Nico. l 

— Dar nu ți se pare şi ție, răsună glasul Kirei, că s-a purtat cum 
nu se poate mai suspect? 

— Eu ştiu? Aşa e ea întotdeauna. Întotdeauna vrea să atragă atenţia 
asupra ei, o aud acum pe Pauli. 

În privința asta are mare dreptate. Leonie este o gâsculiță încrezută, 
iar dacă ajunge totuşi să aibă de-a face cu oameni normali, are, de cele 
mai multe ori, un gând ascuns. Mi-aduc şi-acum aminte cum m-a 
făcut să şterpelesc un tricou dintr-un magazin şi cu câte belele m-am 
ales din pricina asta... Dar să trecem peste asta. Adevărul e totuşi că 
ceva nu-i deloc în ordine cu Leonie. Poate chiar mai mult decât de 
obicei. Dar mi-e greu să-mi dau seama, pentru că nu-s decât un biet 
motan care, după cum e şi firesc, n-are nicio legătură cu o gâsculiță 
ca Leonie. Slavă Domnului, îmi vine să adaug! 

— Şi mie mi s-a părut suspect felul în care a intrat în grabă, de 
capul ei, în clădirea şcolii şi după aia ne-a spus că crezuse că îl ştie pe 
unul dintre tipi! Foarte ciudată chestie, răsună acum un glas mai gros, 
fără îndoială al lui Tom. Ce, tu crezi că ar putea avea ceva de-a face 
cu lovitura dată la școala noastră? S-o luăm la întrebări? 

— N-ar fi rău, se aude din nou Kira. 

— Eu știu? spune Pauli, nu pe deplin convinsă. Mie nu mi s-a părut 
că se poartă mai ciudat decât de obicei. Dar, fiindcă tot veni vorba de 
ciudăţenii, tu, Kira, ce-ai de tot târâi după tine traista asta mare cât o 
zi de post? Ce cari în ea? 

Se simte o smucitură şi mă și văd zdruncinat şi dat de-a ber- 
beleacul. Pesemne că Pauli a apucat de traistă. Au! pufnesc eu, iar pe 
Pauli şi pe Tom îi umflă râsul. 

— Aşa deci! L-ai luat cu tine pe agentul Winston! 

— $şş, nu aşa tare! Doar nu vreţi să zbor imediat pe uşă, cu el cu 
tot! A ţinut morțiş azi-dimineaţă să vină şi el. Am impresia că are 
aceeaşi bănuială ca şi mine. 

— Vrei să spui că sărmanul motan o să-şi petreacă toată ziua în 
traista asta? întreabă Tom revoltat. 

— Nu. L-am mai scos din când în când de acolo, normal. În plus, 
așa a vrut el, iar de când l-a certat săptămâna trecută doamna 
Rosenblatt pentru că se vântura aiurea prin şcoală, numai în traistă e 
cu-adevărat la adăpost. 

În privinţa asta, Kira are perfectă dreptate. Că nu știu, zău, ce 
mi-ar face doamna Rosenblatt dacă ar mai da o dată cu ochii de mine 
hălăduind pe moşia ei. Dar probabil că m-ar apuca imediat de sen- 
sibila-mi ceafă și m-ar azvârli cât colo din şcoală. Ce mai, o per- 
spectivă câtuși de puţin încântătoare! Așa că-i mai bine să rămân în 
traista asta. Oricât ar fi ea de incomodă, măcar e sigură! 

— Hai, ia dă-l încoace! aud eu, după care simt din nou mâinile lui 
Pauli, de data asta umblând cu mai multă grijă. 

Traista se hâțână uşor la stânga și la dreapta, după care mi se pare 
că sunt așezat, cu tot cu traistă, în poala lui Pauli. Nu trece mult timp 
şi mâna fetei se strecoară în traistă şi începe să mă scarpine. Rrrrrr! 
Bună idee! 

Din păcate, Pauli se oprește imediat din scărpinat şi, dintr-o 
mișcare, îşi trage mâna afară. 

— Hei, ia uitaţi-vă! Uitaţi-o acolo pe Leonie! Un prilej numai bun 
ca să verificăm teoria ta. 

Cu grijă, trag şi eu cu ochiul peste marginea traistei. Chiar aşa, 
printre cei care aşteaptă să le vină rândul la cantină se află şi gâsculița 
de Leonie. 

Tom își împinge scaunul în lături şi se ridică în picioare. 

— Exact. Şi chiar aşa o să facem. O să ne încercăm norocul cu 
trasul la țintă și-o să vedem dacă nimerim. Las’ că vedeți voi ce-o s-o 
mai scutur acum pe drăguța de Leonie! 

Doar nu s-o apuca acum chiar să tragă cu puşca după ea! Cu forța 
nu se rezolvă nimic! Tom se îndreaptă spre Leonie cu pași hotărâți. 
Cum îl vede, Leonie face, fără să vrea, un pas înapoi. Urmează un 
schimb scurt de cuvinte — din păcate, n-am cum s-aud ce-i spune Tom 
lui Leonie -, după care Tom o conduce din spate pe Leonie direct 
către masa noastră. Aşa-i mai bine. Nu e cazul să fim violenți! Din 
când în când oamenii vorbesc mai colorat, chiar dacă n-au de fapt de 
gând să şi facă ceea ce spun. Ce bine! Nu de alta, dar n-am niciun chef 
să-l văd pe Tom cum o culcă la pământ dintr-un foc pe Leonie, chiar 
dacă ea e o gâsculiță! 

— Bună! salută Leonie, aproape codindu-se, și se aşază lângă Kira 
şi Pauli. 

Îmi fac rapid socoteala dacă e cazul să mă ascund din nou. Nu, că 
doar n-o să-mi vâr coada între picioare numai pentru că e şi toanta 
de Leonie prin preajmă! N-are decât să vadă cu ochii ei că sunt aici! 

Prezenţa mea pare să n-o intereseze însă nici cât o ceapă degerată. 
Nu-mi face cinste nici măcar cu o privire. În loc de-aşa ceva, o ia 
imediat pe Kira la rost. 

— Ce vreţi de la mine? Doar v-am mai povestit de ce am intrat 
singură în şcoală. Şi, la urma urmei, de ce vă interesează? S-au găsit 
lucrările de mate. Aşa că ia să mă lăsaţi în pace! 

Kira ia o gură zdravănă de aer. 

— Nici măcar nu-ți închipui cu ce mare plăcere aş face asta. Din 
păcate însă, nu-i deloc uşor. Uite cum stau lucrurile. S-a stabilit că 
banda de spărgători - de fapt, erau doar doi indivizi - e răspunzătoare 


154 


pentru mai toate loviturile date, dar nu pentru toate. Tipii au fost 
arestaţi în cursul zilei de ieri și... Cum să te fac eu să pricepi mai bine? 
Au recunoscut totul. Numai că la şcoala noastră n-au fost ei cei care 
au dat lovitura. A fost altcineva. 

Leonie o priveşte pe Kira cu ochii holbaţi. 

— Ce? 

Mai mult de-atât nu-i în stare să zică. De mult bănuiam eu că nu 
e prea isteață. O mare şmecheră şi cam atât. 

— Ai auzit foarte bine: banda de spărgători nu a trecut şi pe la 
şcoala noastră. Aşa că altcineva a plecat cu casa de bani. Și fiindcă 
singurul lucru mai de preţ dinăuntru erau lucrările de bac, poliția 
presupune acum că pe făptași tocmai asta îi şi interesa. Ca să umble 
prin ele şi să schimbe răspunsurile. 

Neliniştită, Leonie își freacă fundul pe scaun în toate părțile. 

— Şi de ce-mi spuneţi mie toate astea? Doar nu credeți că eu am 
şterpelit casa de bani! Iar la bac încă n-am ajuns să dau examen, zice 
ea, pufnind într-un râs nervos. 

— Nu, se bagă şi Tom în vorbă. Dar credem că ai un amestec în 
toată treaba asta. Credem că ştii cine e făptaşul sau cine sunt făptaşii 
şi de-aia ai şi ținut atât să vii cu noi. De obicei nici nu ne bagi în seamă, 

“dar fix după jaf, aşa, ca din senin, ai început să te interesezi de 
cercetările noastre. Nu, nu... Ceva nu-i deloc în regulă! Sigur ştii tu 
ceva despre lucrări. Hai, recunoaște! 

— Ce prostie! Eram şi eu curioasă. Și, în definitiv, dacă teoria 
voastră ar sta în picioare şi, din întâmplare, l-aş ști pe unul dintre 
făptaşi, ce vă priveşte pe voi? 

Pauli dă ochii peste cap. 

— Evident. Atâta timp cât poliţiştii nu descoperă de ce a fost furată 
casa de bani, lucrarea scrisă pentru examenul de bac nu este luată în 

considerare. Pentru că s-ar putea ca făptașul să fi vrut neapărat să 
pună mâna pe lucrări ca să înlocuiască o lucrare reală, dar slabă, cu 
una mai bună, dar falsă. Așa că fă bine şi spune ce ştii. 

— Dar am spus deja, se împotriveşte Leonie cu țâfnă. Habar n-am 
de nimic! 

Deodată, ne pomenim cu o bubuitură puternică. Eu unul mă 
strâng ghem şi, în aceeaşi clipă, aproape mă rostogolesc cu tot cu 
traistă din poala lui Pauli. E Kira, care-a izbit cu palma în masă! Dar 
cu nădejde, nu glumă. 

— Ştii ce, mi-ajunge! Îți spun eu ce-am să fac dacă nu spui pe dată 
adevărul. În primul rând, o să-l sun pe domnul Bange de la serviciul 
de criminalistică şi-o să-i spun-că eşti amestecată în toată povestea 
asta. 

Leonie priveşte plictisită şi ridică din umeri, de parc-ar zice „Ei 
şi?“. Numai că şireata de Kira n-a terminat ce avea de zis. Acolo unde 
e un „primul rând‘, e şi un al doilea! Acum e acum! 

— Și, doi la mână, într-un minut o să mă ridic de la masă și o să 
mă duc drept la doamna Rosenblatt, căreia o să-i spun că ştii cine a 
furat lucrările scrise de la bac, dar că nu vrei să spui. 

Dintr-un salt, Leonie e în picioare. 

— Doar n-ai de gând să faci aşa ceva! 

Kira zâmbeşte. 

— Ba chiar o s-o fac. Te anunţ că mai ai doar patruzeci și cinci de 
secunde să te hotărăști, spune Kira şi-şi împinge uşurel scaunul în 
spate, gata să se ridice. 

Leonie trage adânc aer în piept. 

— Hei, aşteaptă şi tu puţin! Ce-i cu toată chestia asta? Eu... ăăă... 
Eu... Nu-i numai vina mea! Jur că n-am vrut să fac niciun rău nimănui! 
Nici măcar n-am ştiut ce-aveau ăia de gând să facă. Adică, în orice caz, 

n-am ştiut foarte bine. După ce-au furat casa de bani, m-am speriat şi 
eu la fel ca voi! Eu... Eu una n-am vrut deloc să se ajungă la aşa ceva! 
turuie Leonie dintr-o suflare şi izbucneşte în lacrimi. 

Tom şi Kira o privesc fix. 

— Dă-mi numele lor! răcneşte Tom la ea. 

Copiii de-a stânga şi de-a dreapta mesei noastre se uită la noi, plini 
de curiozitate, dar lui Tom nu pare să-i pese. 

Leonie se smiorcăie. 

— Care nume? începe ea să se jelească. 

— Numele tipilor care au furat lucrarea scrisă a fratelui meu! Sunt 
sigur că le cunoşti! 

Leonie șovăie o clipă și apoi şopteşte atât de încet, încât până 
şi Winston-Superurechi-Churchill trebuie să facă un efort ca să 
audă ceva. 

— Nu-l știu decât pe unul dintre ei. De fapt, îl cunoaşteţi şi voi! 

Sfântă sardină în ulei! Aş zice că am nimerit drept la ţintă! 


Întrebarea e cine o fi necunoscutul ăsta pe care îl știe toată lumea... 


Despre răufăcători cumpăraţi 


Și surioare care Știu să țină 


un secret 


Cum de n-am ghicit cine se ascundea în spatele furtului 
de la şcoala Kirei? Cine altul decât Vadim, Nemernicia Sa! P 
Cică s-a schimbat... Aiurea, nici vorbă de-aşa ceva! 

Leonie îl văzuse atunci când, cu câteva săptămâni în urmă, o aş- 
teptase pe Ana la ieşirea din şcoală. După cât se pare, ei doi au mers la 
mai multe cafele împreună, nu la una singură... Bietul Werner! Să fi 
ştiut el asta! În orice caz, curioasă ca întotdeauna, Leonie i-a urmărit şi 
a mai şi tras cu urechea la ce vorbeau. Punând totul cap la cap, a pre- 
supus că Vadim nu putea fi decât fostul prieten-infractor al Anei. Firește, 
despre cariera lui de traficant de ţigări s-a dus vorba în şcoala Kirei, şi 
asta nu în ultimul rând fiindcă gâsculița de Leonie a făcut ce-a făcut 
şi le-a povestit tuturor celor care au vrut s-o asculte. 

— Următoarea dată când l-am văzut pe Vadim a fost când am dat 
peste el în timp ce livra pachete prin cartierul nostru. Era la volanul unei 
dube albastre, cu numele unui serviciu de curierat înscris pe laturi. Aşa 
am aflat şi pentru cine lucra, explică Leonie. 

— Şi mai departe? se interesează Pauli. 

— Câteva zile mai târziu, când am aflat că Isabell şi prietenele ei caută 
pe cineva care s-ar încumeta la o faptă mai pe lângă lege, m-am dat şi 
eu mare. Am zis că știu pe cineva. Sinceră să fiu, n-am vrut deloc... Nici 


prin gând nu mi-a trecut că fetele puneau la cale ceva cu-adevărat ilegal. 

Tom clatină din cap. 

— Da, cum să nu. Te-a luat prin surprindere, sunt sigur. Că doar ești 
o fată cinstită şi demnă de toată încrederea! 

Leonie mai scoate un smiorcăit, ca să facă impresie. 

— Sigur că sunt cinstită! În niciun caz nu sunt o infractoare! Nu 
mi-a venit să cred când am înţeles că Isabell chiar vorbea serios în 
privința răufăcătorului. Tot atunci mi-am dat seama în ce belele mă 
băgasem de una singură! 

Leonie scânceşte, iar Pauli se scotoceşte printr-un buzunar al 
pantalonului şi-i întinde o batistă. Leonie își suflă nasul cu putere, după 
care se întoarce la povestea ei: 

— Pe urmă, am vrut să dau înapoi, dar n-a mers, fiindcă Isabell a 
început să-mi facă zile fripte. Zicea că sunt o puștoaică mică şi proastă 
şi că nu mai am ce căuta la întâlnirile ei cu gașca. 

Tom o sfredeleşte cu privirea, negru de supărare, iar Kira suspină. 

— Jar pentru tine asta era foarte important. Să fii în continuare prin 
preajma ălora mari. 

Leonie încuviinţează din cap. 

— Da. Fiindcă Isabell şi celelalte fete sunt de departe cele mai tari 
din toată şcoala. Și-aşa era o mega-excepție că mi se dădea voie să vin 
- şi eu de fiecare dată când se întâlneau. 

OK, până şi mie, așa, ca motan, mi-e limpede ca lumina zilei că dacă 
Leonie e o gâsculiță, apoi Isabell nu-i altceva decât o super-gâsculiță. În 
privinţa asta, chiar nu mai am nicio îndoială. Chiar dacă habar nu am 
cine-i de fapt Isabell asta. 

Pauli răsuflă din greu. 

— Bine, Leonie, oricât de răutăcioasă ai fi tu, se vede din avion că 
soră-ta e şi mai şi! 


Aha. Carevasăzică Isabell este sora mai mare. 

Leonie îi aruncă lui Pauli o căutătură cruntă. 

— Se vede că eşti singură la părinți şi nu trebuie să ai de-a face cu 
o soră. Să ştii că nu-i deloc uşor, orice ai crede tu! 

Pauli dă din umeri. 

— O fi. Dar să văd dacă am înţeles bine... Sora asta a ta se vede 
cu gașca ei de fraiere şi se întreabă una pe alta, în gura mare, dacă 
nu cunosc vreun infractor pe care să-l poată tocmi pentru o 
fărădelege. Și vii tu, gata să faci pe nebuna, şi te apuci să povesteșşti 
că tocmai ai dat de curând de cineva care nu ia legile foarte în serios. 
Și că poţi să îl recomanzi, ca pe un răufăcător de încredere. Nu? 
chicoteşte Pauli. ” 

— Ha-ha-ha, foarte nostim! 

Cu privirea mea încercată, de animal de casă, mă prind imediat că, 
de fapt, vorbele lui Pauli nu i s-au părut lui Leonie deloc nostime. La 
oameni, aşa ceva se cheamă „ironie“. Nici până în ziua de azi n-am 
priceput de ce le-o fi plăcând oamenilor să spună lucruri taman pe 
dos față de ceea ce gândesc. Și invers, să gândească cu totul altceva 
faţă de ce scot pe gură. La noi, la pisici, nu i-ar fi trecut nimănui prin 
cap să facă așa o trăsnaie! 

— Şi mai departe? intervine Kira, hotărâtă să afle totul. 

Leonie ezită câteva clipe, după care spune în şoaptă: 

— Pe urmă... pe urmă le-am povestit cu cine m-am întâlnit pe 
stradă și că, pentru bani, tipul n-ar avea nicio problemă să încalce 
legea. Dar vă dau cuvântul meu de onoare: n-am ştiut că avea legătură 
cu examenul de bac şi nici că tipul ar fi trebuit să dea o spargere la 
noi, la școală. Adică... De fapt, nici acum nu mi-e foarte clar. A fost 
doar o bănuială, că de-aia am şi ținut atâta să fiu și eu de faţă atunci 
când v-aţi dus la Școala Gutenberg. Am tras cu urechea la ce vorbeaţi 
şi am avut pe dată o presimţire că ar putea fi legat de Isabell. Dar poate 

că nu era nicio legătură. Poate că Isabell şi prietenele ei voiau cu totul 
altceva de la tip. 

Tom clatină din nou din cap. 

— Nu, cred că bănnielile tale erau îndreptăţite. Dă-o-ncolo, chiar 
atâtea coincidențe? E adevărat că Isabell e de-abia într-a unșpea, dar 
jumătate dintre gâsculiţele alea de prietene ale ei au dat bacul anul 
ăsta. Şi, fiindcă nu-s chiar cele mai strălucite eleve, ca să se descurce 
la examen, pot să-mi închipui că s-au gândit să pună în locul lu- 
crărilor deja scrise, dar pline de greșeli, unele false, dar perfecte. 

Leonie lasă capul în jos. 

— Da, se prea poate. 

— Ce mai, aşa a fost! izbucnește Pauli. Nu ne-a mai rămas decât să 
mergem cu Leonie la poliţie, ca să le povestească cu gura ei chestia cu 
Isabell, şi gata. La drum! Ce mai aşteptăm? spune ea, bătând din palme. 

Leonie face ochii mari. 

— Nici nu mă gândesc să fac așa ceva! 

— Ce? exclamă Tom, privind-o nelămurit. 

— Nici nu mă gândesc să merg la poliție. Cum să-mi cereți așa 
ceva? Chiar dacă Isabell se poartă câteodată ca o scorpie, n-aş vrea 
niciodată s-o bag în belele. Pur şi simplu nu vin la poliţie! 

— E foarte frumos că-ți faci asemenea griji în privința surorii tale! 
Pe de altă parte însă, gândeşte-te şi la fratele meu! Dacă nu i-ai fi dat 
lui Isabell pontul cu Vadim, cine știe dacă ea şi prietenele ei ar mai fi 
pus la cale planul ăsta stupid! 

Lui Tom i se umflă o venă pe frunte. Chiar că pare furios. 

Leonie îi mai trage un smiorcăit în batistă. 

— Aşa-i. Şi chiar îmi pare foarte rău. Dar nu vreau să povestesc 
lucrurile astea la poliţie. Şi nici măcar nu sunt obligată. Nu cred că 


poţi fi silit să depui mărturie împotriva propriei surori. 

Cu aceste cuvinte, îşi împinge scaunul şi se ridică de la masă. 

— M-am săturat de interogatoriul vostru. V-am spus tot ce ştiu. 
Mai lăsaţi-mă în pace! 

Se răsucește pe călcâie și o ia din loc, fără să ne mai arunce vreo 
privire. 

Kira suspină. 

— Presupun că n-are sens să ne-așteptăm ca bleaga asta să-şi 
schimbe părerea. 

— Bine, şi-atunci ce-i de făcut? Am putea pur și simplu să-l sunăm 
pe domnul Bange şi să-i spunem ce ne-a povestit Leonie, vine Pauli 
cu propunerea. i 

— Nu ştiu, zice Tom pe un ton şovăielnic. Din păcate, n-avem 
nicio dovadă. Chiar și dacă poliţia le-ar lua la întrebări, fetele oricum 
n-ar recunoaşte nimic, iar Vadim, fireşte, ar tăgădui totul. 

— Aşa n-o mai scoatem la capăt niciodată! Trebuie să le dăm 
cumva în vileag. Mă credeți sau nu, iarăşi mi-a venit o idee! spune 
Kira, zâmbind cu satisfacție şi rezemându-se comod de spătarul 
scaunului. 

— Păi și nu ne spui şi nouă? sare Pauli, privind-o plină de speranţă. 

Kira însă clatină din cap. 

— Răbdare! Înainte de asta, mai am câteva lucruri de pus la punct. 

Miorlau! Măi să fie! Și pe mine mă roade curiozitatea! Ce-o mai 
pune la cale prietena mea, Kira? 


Un plan, un erou salvator și 


o prietenie ca-ntre bărbați 


— Kira, eu înţeleg că vrei să-ți ajuţi prietenii, dar părerea 
mea e că este mult prea primejdios! E treaba poliţiei să prindă 
răufăcători, nicidecum a şcolarilor! 

Werner se plimbă de colo colo prin camera de zi, agitat nevoie mare 
şi împungând de zor prin aer cu degetul arătător. Rareori face așa, 
numai în cazuri urgente; în rest, Werner e un individ care-şi păstrează 
cumpătul. Dar se pare că acum e o situaţie de urgenţă. Şi-i vorba despre 
Kira, care tocmai le-a povestit celor trei colocatari adulți felul în care 
s-a gândit ea să-l dea în vileag pe Vadim ca spărgător al casei de bani. 
În planul ăsta extraordinar, mama ei, Ana, ar urma să joace un rol 
însemnat, ceea ce mie mi se pare o idee cu totul extraordinară. Cine 
să fie mai potrivit să-i întindă lui Vadim o cursă dacă nu Ana! 

Planul sună cam așa: Ana să-şi dea întâlnire cu Vadim într-un local 
şi să-i spună c-ar avea nevoie de un spărgător dibaci, întrebându-l 
totodată dacă n-ar putea s-o ajute chiar el. Că așa ar fi auzit ea, că în 
spatele spargerii de la școală s-ar afla chiar el și ar vrea acum să-l 
angajeze şi ea. Firește, pe bani buni. Şi dacă se arată de acord să facă 
treaba - ţac! — e prins în cursă ca un șoarece fiindcă, bineînţeles, Ana 
ar înregistra pe ascuns, cu telefonul ei mobil, toată discuția. Cu 
înregistrarea am merge pe urmă la poliţie, ăia l-ar aresta pe Vadim, iar 


el, în faţa dovezilor zdrobitoare, ar mărturisi cine îl pusese să fure 

lucrările scrise. Și așa, Nico nu ar mai trebui să dea proba din nou. 
Genial, nu? 

Din păcate, Werner e de cu totul altă părere: 

— Serios acum, Ana, la ce ţi-ar trebui ţie serviciile unui spărgător? 
Oricine şi-ar da seama că povestea e cusută cu aţă albă! O să se prindă 
imediat! 

— Nu-ţi face tu griji, că ştiu deja ce să zic, încearcă Ana să-l 
liniștească. 

Ana primește întăriri şi de la mama ei, care se vede că de-abia 
așteaptă să-l pună pe Vadim cu botul pe labe. 

— Staţi aşa, domnule profesorrr, că-i foarte simplu! Ana, tu îi spui 
lui Vadim că bijuterii de la mătușa Daria au ajuns la casa de amanet. E 
o veeeche moştenire. Şi ai nevoie neapăraaat să le capeţi înapoi! 
Nenorocirrrea-i că n-ai niciun ban, că profesorrr așa de cărpănos! 
termină babușca ce-a avut de zis și se pune pe chicotit. 

Werner pufneşte şi rămâne împietrit. 

— Dar eu nu sunt deloc cărpănos! 

Babușca râde în hohote, se întinde după mâna lui Werner şi i-o 
strânge în fugă. 

— Știu asta, cum să nu ştiu, profesorrre! Numai că asta vrem să-l 
facem să creadă pe Vadim, care o să înghită găluşca imediat. Fiindcă 
e invidios din fire pe toți cei care au reuşit în viață. Fiindcă el nu-i decât 
terchea-berchea. Așa c-o să facă mare plăcere la el s-audă lucruri rele 
despre profesor cu succes. 

Aşa deci! Chiar dacă teoria asta e nouă pentru mine, sună logic. 
Babuşca se pricepe la oameni, nu glumă! Se pare c-aş avea multe de 
învăţat de la ea despre mergătorii ăștia pe două picioare. Cu toate astea, 
Werner nu e pe deplin convins. Își încreţeşte fruntea şi-şi freacă bărbia 
cu palma. 

— Bine, dar chiar dacă Vadim ar muşca momeala, tot e foarte 
periculos. Cred c-ar trebui să-l punem la curent pe inspectorul de la 
serviciul de criminalistică, pe domnul Bange sau cum îl mai cheamă. 
M-aş simţi mai liniștit dacă ar fi şi el implicat. 

— Nu-s deloc de acord, zice Ana. Vadim a avut o groază de 
necazuri cu poliţia. Dacă nu are nimic de-a face cu furtul casei de 
bani, n-aş vrea să-l vâr fără rost în povestea asta. Ori îmi mărturiseşte, 
şi-atunci chiar putem dovedi că el e cel care a scos din şcoală casa de 
bani, ori îl lăsăm în pace. 

Werner suspină. 

— Bine atunci. Însă vin şi eu cu tine. Să nu se întâmple ceva. 

— Ce să se întâmple? În cel mai rău caz, Vadim o să se arate mirat 
de ce-i cer, o să-şi bea cafeaua şi o să plece. 

— Dar dacă Vadim se prinde că i se întinde o cursă şi-i sare 
ţandăra? Nu, vin şi eu și m-ascund pe undeva, prin apropiere. lar dacă 
lucrurile o iau razna, sar în ajutorul tău! 

Am ştiut eu dintotdeauna că sub înfățișarea blajină a lui Werner 
se ascunde un adevărat erou! Ana îi zâmbeşte atât de fermecător, încât 
până şi pe mine mă ia cu fierbinţeli pe la inimioară. 

— Mulţumesc, Werner! Foarte drăguţ din partea ta. 

Babușca, care abia dacă mai are răbdare, se porneşte să bată din 
palme. 

— Bun, bun! Așa facem! 

Exact! La atac! Pe el, cu răcnete de luptă! Sigur o să mă ocup şi eu 
s-aduc ceva întăriri... Că doar e o misiune perfectă pentru cei patru 
cu mușchi tari! 

tist 


— Nu ştiu, zău, îmi răspunde Spike fără chef, tolănindu-se mai bine. 
Mie mi-a ajuns excursia noastră până la Şcoala Gutenberg, nu-mi 
trebuie altă aventură. În plus, e weekend, vreau și eu să-mi refac 
puterile. 

Să-şi refacă puterile? După ce? Slăninosul ăsta de Spike zace cu burta 
la soare cât e ziua de lungă. Mă și mir că ştie ce-i ăla „weekend“. Dar de 
ce mă agit atâta? Că doar sunt destule pisici prin preajmă! Fac ochii 
roată, dar dau numai de Caramel. De Odette și de Francesco nici urmă. 

— Caramel, tu ce zici? Pot să contez pe tine? 

Caramel se trage mai aproape, parcă mișcându-se cu încetinitorul. 
Mai încet nici că se poate! 

— Ultima noastră misiune a sfârşit cam prost, Winston. lar 
aventurile astea ale tale au cam început să-mi dea fiori. 

— Cum adică a sfârşit cam prost? i-o întorc, pufnind revoltat. 
„ Nu-i deloc adevărat! Ce, nu i-am prins pe hoţi? 

Caramel se scutură. 

— Nu, amice, ei ne-au prins pe noi! Unde mai pui că ne-ai păcălit 
atunci când ai zis c-o să vină şi copiii. Ce ne făceam dacă nu aveam eu 
presimţirea aia nemaipomenită și nu rămâneam afară! Am fi fost 
terminaţi acum cu toții. Nu, aşa nu mai merge! Data viitoare, caută-ți 
mătăluță alți fraieri! 

Miorlau, mare cârtitor mai e şi ăsta! Lasă, că nu-i o pierdere prea 
mare, că un iepure fricos cum e Caramel oricum nu s-ar încumeta să 
sepună în calea lui Vadim. Decât să-l aud mereu bombănind, mai bine 
îmi văd singur de ce-am de făcut! Ce-i drept, ar fi frumos să mă 
pomenesc acum cu Odette, că îndrăzneala ei mi-ar prinde bine. Ce să 
mai zic că-i şi foc de isteaţă. 

— Nu ştii pe unde umblă Odette? mai încerc eu să scot de la sforăilă 
ăsta de Caramel. 

— Habar n-am. Poate că-i plecată cu Fancesco să-i arate oraşul. 
Că în curând, el se întoarce la Palermo. 

Francesco se cară? Asta da veste bună! Cad câteva clipe pe gânduri. 
Dar poate că nu tocmai! Așa cum văd că stau lucrurile cu Spike și 
Caramel, măcar Francesco m-ar fi ajutat. E periculos de chipeș şi îi 
face curte lui Odette, dar, una peste alta, e un tip de nădejde. În orice 
caz, e mult mai capabil decât pușlamalele astea două de-aici. Oftez. 
Cum mai pun eu pe picioare un grup de sprijin pisicesc pentru Ana? 

În timp ce mă dau de ceasul morţii să completez efectivul pisicesc, 
luptându-mă cu leneși și cu fricoși, Francesco şi Odette intră agale în 
curtea din spate. În sfârşit... Uite şi jumătatea mai vitează! 

— Bună, Winston! mă salută prietenoasă Odette. Cum e, ţi-ai mai 
revenit după aventura prin care am trecut? 

— Mai mult decât atât! Sunt gata de una nouă. Sper că şi voi, căci 
Spike și Caramel sunt de-a dreptul terminați! 

— Ah, terminato no este niciodata Francesco! Francesco este 
mereu pronto per nuove aventurrre! 

Şi, cu un gest de actor, drăguțul cotoi alb se saltă în toată splen- 
doarea înălțimii lui. Numai că azi nu mă mai deranjează câtuşi de 
puţin chestia asta. Dimpotrivă, mă bucur că în sfârșit am parte şi eu 
de întăriri. Că de cârcotelile de-aici, de prin curtea din spate, m-am 
săturat până-n gât. 

— Prea bine! Tu cum stai, Odette? 

— Normal că sunt alături de voi! Oricum nu vă pot lăsa singuri 
unul cu celălalt. Ar fi mult prea periculos. Ei bine, despre ce-i vorba? 

Le explic pe scurt celor doi planul Anei și al Kirei. Odette şi 
Francesco mă ascultă cu atenţie. 

— ...Așa, şi Werner crede că Ana ar avea nevoie de o escortă, în 
caz că lucrurile o iau razna. Iar eu cred că are dreptate. Și ce-i mai bun 
şi mai bun decât un erou salvator? 

Fac o pauză pentru efect, iar Odette lasă capul pe-o parte. 

— Trei eroi salvatori? 

— Exact! Ştii ce vreau să spun cu asta, Odette. Așa că iată ce 
propun: de îndată ce aflu când se lansează operaţiunea, vin și vă dau 
de știre. După aia, ne luăm după Ana, Kira şi Werner. Şi aşa, cu toții 
laolaltă, o să avem grijă ca ticălosul de Vadim să ajungă acolo unde îi 
e locul: după gratii. 

Încântat, Francesco ţopăie de colo colo. 

— Foarrrte bene! Este aproape como la Palermo! Acolo am și puso 
eu mea labele pe cel mai pericoloso raufacatore. Așa că, la aşa una 
coza te aiuto con mare placere, amico mio, Winston. Per mine, este 
una coza de onore, collega! 

Odette zâmbește încurcată. 

— Ia te uită ce prietenie se leagă aici, așa, ca-ntre bărbaţi! Foarte 
frumos! 

Mă abţin de la vreun comentariu. Una peste alta, cred totuşi că 
exagerează! 


Un drum primejdios 


până la cafenea 


Miorlau și miaaauuuu! În sfârşit îi dăm drumul! E elec- 
trizant! Vadim s-a învoit să se întâlnească cu Ana într-o cafenea 
micuță, deschisă de curând. Totul a fost pus la punct: masa a fost 
rezervată, ba chiar şi una în plus, într-un colț al încăperii alăturate. 
La cea de-a doua masă ar urma să stea Werner și babușca, pentru 
a putea interveni la nevoie. Kira, Tom și Pauli au făgăduit ca, de data 
asta, să-i lase pe cei mari să se descurce singuri, chiar dacă Tom a fost 
cel care i-a setat Anei telefonul mobil, astfel încât tot ce se plănuise să 
meargă ca uns. Ana avea să ţină telefonul în micul suport de masă în 
care se puneau meniurile. Telefonul ei urma să transmită tot ce 
recepționa către telefonul mobil al lui Werner. Aşa că profesorul putea 
înregistra discuţia dintre Ana și Vadim şi avea să îşi dea seama imediat 
dacă se întâmplă ceva în neregulă. Chiar că-s deştepţi copiii ăştia! 

Francesco şi Odette s-au hotărât să aştepte împreună cu copiii în 
gangul intrării unei clădiri din apropiere. De acolo o să aibă vedere 
perfectă spre cafenea şi, pentru că masa rezervată e chiar lângă 
fereastră, o să-i poată urmări pe Ana şi Vadim. În ceea ce mă priveşte 
însă, nimeni nu mă poate opri să mă fâţâi cât poftesc în miezul 
evenimentelor. Şi sunt hotărât să mă strecor în cafenea, alături de Ana 
şi Werner, şi să-mi găsesc pe-acolo un post potrivit de observaţie, 
astfel încât eu să-l pot vedea pe Vadim, dar el pe mine nu. Pentru un 

motan, asta e floare la ureche! Nici măcar proprietarul cafenelei n-o 
să fie în stare să-mi stea în cale. 

Pe drum către locul operațiunii, sunt așa de emoţionat, că iarăşi 
începe să mă doară burta. Numai că n-am vreme acum de aşa ceva, 
căci... sunt un motan în misiune! După încă două colţuri de stradă, 
iată-mă ajuns. Eu sunt primul în fața cafenelei, pentru că toți ceilalți 
îmi par azi incredibil de mocăiți. Așa că mă așez în fund în fața ușii 
localului şi miorlăi în sinea mea. 

Ana vine la mine. 

— Winston, ce-nseamnă asta? Dacă te vede Vadim, precis o să 
devină bănuitor. l 

În privința asta, Ana are dreptate. În povestea cu tigările de 
contrabandă, eu și Vadim chiar am avut de-a face unul cu altul. 
De fapt, Vadim a avut de-a face cu Kira, pentru că ea se afla pe vremea 
aia în pielea mea. Firește, Vadim nu știe nimic despre aşa ceva. 

— Hai, valea! Du-te, te rog, la celelalte pisici și la copii! mai spune 
Ana, însoţindu-și vorbele cu o mişcare unduită a mâinii, prin care 
încearcă să mă alunge de unde mă proptisem. 

Îndărătnic, rămân însă pe loc, parcă lipit de uşă. 

— Winston Churchill! Pleacă! Vadim trebuie să apară dintr-o clipă 
în alta. Ce, vrei să dai totul peste cap? 

În mod normal, atunci când Ana mă strigă pe numele întreg, mă 
fac imediat băiat cuminte. Altfel, de obicei mă paşte un perdaf în toată 
regula. Numai că azi îmi iau inima-n dinți și îndrăznesc să nu ascult 
de vorbă bună; iar atunci când, în sfârşit, ajung la fața locului şi 
Werner şi babuşca și deschid ușa cafenelei, dau pur şi simplu buzna 
înăuntru, sperând să nu fiu dat imediat afară în șuturi. 

Spre norocul meu, înăuntru e destul de multă agitație, așa că 


niciunul dintre clienți nu mă bagă în seamă. Îmi rotesc iute privirea 

prin cameră și descopăr că între unele mese se află nişte panouri 
despărțitoare, pe sub care te poţi ascunde foarte bine. Mai ales atunci 
când ești negru ca noaptea, pentru că aşa sunt şi panourile astea 
despărțitoare. De cum se așază Ana la masa rezervată, iau și eu poziţie 
sub panoul imediat învecinat şi mă ghemuiesc cât mai bine la 
adăpostul lui. Aici cu siguranță Vadim n-o să mă vadă, mai cu seamă 
că n-o să aibă ochi decât pentru Ana! 

Werner și babușca se retrag în încăperea din spate. Începem să îl 
aşteptăm pe Vadim. Iarăşi mă doare burta. „Nu acum“, îmi zic în sinea 
mea, chircindu-mă puțin mai mult lângă panoul despărțitor. 

În sfârșit, se deschide din nou uşa cafenelei, iar la urechi îmi ajunge 
un glas cunoscut. 

— Bună, Ana! Nici nu-ți închipui cât de mult m-am bucurat că 
m-ai sunat! 

Vadim se îndreaptă către masă. Ana se ridică de pe scaun, iar el o 
pupă pe obraji și se aşază pe locul de vizavi. 

— Mi-ai spus la telefon că ai nevoie de ajutorul meu. lată-mă! 

Nu pot să văd fața Anei, dar presupun că la asemenea vorbe 
răspunde cu zâmbetul ei timid şi irezistibil, ăla pe care şi iubitul meu 
Werner îl găsește minunat. 

— Da, îţi mulțumesc că ai venit. Ce vrei să bei? 

— Doar o cafea. Tu? 

Vadim cheamă o chelneriță și îi comandă două cafele, iar fata se 
întoarce în scurt timp, aşezând ceva pe masă. Din ascunzătoarea mea, 
adulmec mirosul inconfundabil al cafelei. 

— Aşa... păi uite despre ce-i vorba, începe Ana, cu frământare în 
glas. Tu îţi mai aduci aminte de mătușa Daria? 

— Înî, mormăie Vadim. 


— Află atunci că mătușa Daria avea o mulțime de bijuterii 

valoroase. Veche moştenire de familie. După moartea ei, ar trebui să 
le capăt eu, pentru că Daria n-are copii, iar eu sunt singura ei nepoată. 

— Aha. 

Vadim pare uşor plictisit. Nici nu mă mir. Probabil că în loc să 
cugete la bijuteriile mătuşii Daria, ar prefera s-o strângă de mâini pe 
Ana, cu gândul la un viitor împreună. 

— În orice caz, de vreo jumătate de an, mătușa Daria și-a dus 
bijuteriile la o casă de amanet. Avea de plătit la dentist o lucrare foarte 
scumpă și nu avea niciun ban. Așa că a dus bijuteriile acolo și a căpătat 
în schimb un credit. 

— Mda, e rău de tot fără bani, comentează Vadim sec. 

Da, ştie el ce ştie! 

— Aşa, şi dacă nu înapoiază creditul cât de curând, bijuteriile 
o să-i fie vândute la licitaţie. Numai că n-are bani de așa ceva. După 
cum nici eu și nici mama n-avem. 

— Bine, dar tu parcă ai o slujbă. Ce, nu te plăteşte bine profesorul? 

Câteva clipe, Ana șovăie. Hai, fă-ți curaj odată și zi-o! Că altfel sigur 
o să intre şi Vadim la bănuieli. 

— Mda, din păcate, nu. Plăteşte foarte prost. Iar de împrumutat 
bani în avans de la el nici nu poate fi vorba. 

Vadim fluieră a pagubă. 

— Carevasăzică am avut dreptate! Profesorul e un cărpănos și, după 
ce că-i bătrân, mai e şi-un zgârie-brânză! Mai bine rămâneai cu mine! 

— Ăăă, da. Ce să zic, mintea cea de pe urmă. D-aia am nevoie de 
ajutorul tău acum. 

Din ascunzătoarea mea, îl văd pe Vadim cum își ridică braţele a 
neputinţă. 

— Îmi pare rău, dar, din păcate, nici eu nu stau bine cu banii. Altfel 
fireşte că te-aş împrumuta. 

— Dar nici nu trebuie să faci asta. Am altă idee. 

— Şi anume? 

— Păi... dar ştii, te rog să nu te superi! Nu-i decât o întrebare. 

— Sigur, cum să mă supăr? Dă-i drumul! 

— A ajuns până la mine un zvon cum că ai fi furat pentru cineva 
casa de bani de la școala Kirei. Cu alte cuvinte, că te-ar fi pus cineva. Și 
mă întreb dacă n-ai face așa ceva şi pentru mine. Firește, contra cost. 

Îmi ţin respiraţia şi aştept încordat răspunsul lui Vadim. Între timp, 
mormăielile din burtă au ajuns atât de serioase, încât mi-e teamă c-o 
să mă dea de gol. Iar Vadim ăsta nu mai răspunde şi el odată! Pare să 
chibzuiască. Milostiv zeu al pisicilor, doar nu ne-am înșelat în privinţa 
lui! | 

— Eşti bine informată. Aşa-i, i-am făcut cuiva un serviciu cu casa 
de bani. Am dat lovitura împreună cu doi tovarăşi de-ai mei, numai că 
n-a fost vorba de bani, ci de niște lucrări scrise. 

Ura, ura, URRRAAA! Și de trei ori miorlau şi miau! Sfântă sardină 
în ulei, în sfârşit mărturisirea pe care o aşteptam! Sunt atât de 
entuziasmat, încât mai că-mi vine să sar din ascunzătoare. Dar, pentru 
că sunt un motan isteţ și chibzuit, rămân la pândă. 

— Drept să spun, d-asta ţi-am şi dat întâlnire atunci, spune Vadim 
şi rânjeşte. 

— Dar ce-are întâlnirea noastră cu furtul casei de bani? Și eu care 
am crezut că voiai să mă mai vezi, fiindcă lucrai pe-aproape. 

Deodată, rânjetul se lățeşte pe faţa lui Vadim, de se face cât o banană. 

— Şi asta. Voiam să te şi văd. Dar, înainte de orice, voiam să fac o 
copie după cheile din legătura ta. 

— Cum? rostește Ana cu nemaipomenită revoltă în glas. 

— Păi da, fiindcă atunci când ne-am revăzut pe stradă mi-ai povestit 


că ai început să lucrezi ca profesoară de muzică la școala Kirei. Așa că, 

punând totul cap la cap, am ajuns la concluzia că e foarte posibil să fi 
primit şi tu o cheie de la intrarea în școală. 

— Vadim, ce-ai făcut?! răsună glasul Anei, plin de mânie. 

— A fost foarte simplu. Când eram la cafea, tu te-ai dus pentru scurt 
timp la toaletă. Atunci am scos din geanta ta legătura de chei şi, cu niște 
plastilină, am luat amprenta fiecărei chei în parte. Slavă Domnului, 
n-au fost prea multe. Așa că, atunci când te-ai întors la masă, eu îmi 
terminasem de mult treaba. 

Acum se aude limpede că Ana răsuflă din greu. 

— Eşti pur și simplu insuportabil! Eu... îmi... 

Aoleu, sper ca Ana să-și păstreze cumpătul și să nu uite totuși că se 
află aici în misiune! 

— Fi, şi tu, Ana! încearcă Vadim s-o potolească, râzând. La urma 
urmelor, n-am făcut decât să le dau o mână de ajutor unor şcolari. Dacă 
zici că şi tu ai nevoie de sprijinul meu, o să te-ajut şi pe tine! 

Câteva clipe de tăcere, un glas care se drege, după care, spre norocul 
nostru, Ana își vine din nou în fire: 

— Ăăă... mda... atunci, dacă ai putea să m-ajuţi şi pe mine să pun 
mâna pe bijuteriile mătușii Daria, ți-aș rămâne adânc recunoscătoare. 
Uite, deocamdată aș putea să-ți dau pentru treaba asta două sute de 
euro. lar restul bijuteriilor de la casa de amanet poți, bineînțeles, să le 
păstrezi sănătos. Merită afacerea, chiar și pentru tine. 

— Ana, cum spuneam: o să te-ajut. Dar numai cu o condiție. 

— Ce, nu ajung două sute de euro? 

Vadim oftează din greu. 

— Nu, puţin mă interesează pe mine banii. Vreau să te întorci la 
mine. Adică te ajut numai dacă lași slujba de la babacul ăsta tont de 
Hagedorn și te muţi din nou cu mine. 


Miorlau! Era la mintea cocoșului că aşa un infractor o să încerce să 

profite de situație! Nu, dintr-un asemenea pungaş n-avea cum să iasă 
în vecii vecilor vreun gentleman! 

Ana trage cu nădejde aer în piept, ca atunci când te vezi silit să iei o 
hotărâre grea. Chiar că-i mare actriță! 

— Bine, Vadim. Accept. Mă întorc la tine. 

Vadim se apleacă spre Ana şi-i apucă mâna. Grrrr şi ptiu! Zău dacă 
n-aveam chef să mă reped pe sub panoul despărțitor și să-l mușc! 

— Ana, la clipele astea am visat mereu în cursul ultimelor luni. Mă 
faci cel mai fericit bărbat. 

Ha! Dac-ar şti el! 

— Cred că, pentru a sărbători o asemenea zi, ar trebui să bem ceva 
deosebit. Ia să vedem noi dacă-n crâșma asta au și ei vreo şampanie mai 
ca lumea. 

Cu aceste cuvinte, Vadim se întinde peste masă și... trage un meniu 
din suportul de masă! Numai că face totul cu o mișcare atât de energică, 
încât saltă de la locul lui tot suportul. Oh, nu! Sper să nu se întâmple 
acum tocmai lucrul de care mă tem! 

Buuuf! Din nefericire, exact asta se întâmplă. Telefonul mobil, cel 
atât de grijuliu dosit, cade pe blatul mesei, chiar sub ochii lui Vadim. 


Un fost prieten primejdios, 


uh erou al zilei 


și hiște talente surprinzătoare 


Mă trag până la marginea panoului despărțitor, ca să pot 4 
vedea mai bine. Vadim cască ochii la telefonul mobil care zace “ ANS 
pe masă, în fața lui. 

— Asta ce mai e? face el, întinzând mâna după aparat. E-al tău 
cumva? 

— Ăăă, nu, de ce? răspunde Ana, cu tremur în glas. 

Vadim vâră o mână într-un buzunar al pantalonilor, scoate la 
vedere propriul lui telefon mobil şi formează un număr. Peste câteva 
clipe, telefonul Anei începe să bâzâie. 

— Nu mai spune! Zici că nu-i al tău? Ciudat aparat, văd că se-apucă 
să sune dacă formezi numărul tău de telefon. Iar dacă mă uit mai bine 
la afişaj, văd că se află chiar acum în legătură cu un alt telefon mobil. 

Vadim îşi face o socoteală scurtă. Dar una chiar FOARTE scurtă. 

— Ia spune-mi, e posibil cumva ca, invitându-mă aici, să fi vrut 
să-mi întinzi o cursă? Am fost cumva ascultați? 

— Vadim, nici vorbă de așa ceva! Nu poate fi decât... o întâmplare. 

Vadim sare de la masă şi o prinde pe Ana de încheietura mâinii. 

— Tu chiar mă iei drept prostul proştilor, ticăloaso! Ce vrei de fapt 
de la mine? Să vii cu mine imediat. Lămurim noi totul afară. Şi 
Dumnezeu să te aibă în pază dacă nu-mi vii cu o explicaţie fără cusur! 


O smulge de pe scaun pe Ana, care e mult prea înspăimântată ca să 

i se împotrivească. Aş vrea să ies din ascunzătoare, dar chiar atunci mă 
copleşesc așa nişte crampe la stomac, că de abia mă pot mişca. Ce 
nenorocire! Mai rău nici c-aş fi putut s-o păţesc! Ce s-o întâmpla cu 
mine? Dar Werner pe unde o fi? Că doar trebuie să fi auzit și el toate 
astea! 

Vadim a târât-o pe Ana afară pe uşă. Mă târâi și eu cu greutate pe 
urmele lor. Câţiva clienți din jur aruncă după noi priviri împietrite, 
dar se pare că nimeni n-are niciun chef să se bage unde nu-i fierbe 
oala. Grozav, n-am ce zice! Voi, oamenii, sunteţi ca nişte baloturi de 
paie nesimţitoare! Nu vă mișcaţi decât dacă-i pielea voastră în joc. 
Sfântă sardină în ulei, pe unde o fi Werner? 

În sfârşit apare şi el, venind în fugă dinspre încăperea din spate a 
cafenelei, urmat îndeaproape de babuşca. Izbeşte uşa în lături şi tustrei 
dăm năvală în stradă. Acolo, pe porțiunea de trotuar din fața cafenelei, 
se află Vadim și Ana. El continuă s-o țină strâns de braţ şi să tipe la ea, 
cu o furie neîmblânzită. Ana încearcă să se apere, urlând şi ea la Vadim, 
dar el nu se potolește și pace. Ce mai, un tablou de groază! Poate că 
tot mai bine am face dacă am chema poliţia. 

— Hei, dumneata! Fă bine și lasă imediat femeia în pace! i se 
adresează Werner lui Vadim, cu glas răspicat, dar potolit. 

Vadim se întoarce către profesor. 

— Ce-i, măi, nenorocitule! Ia vezi-ţi tu de treaba ta, că asta-i o 
problemă de familie! 

Vadim e atât de pornit, că nici nu își dă seama că a început să facă 
spume la gură. Oare şi oamenii turbează? 

— Nu-ţi mai spun decât o singură dată, după care chem poliția: 
las-o imediat pe Ana în pace! 

Vadim încremeneşte şi o strânge pe Ana de încheietură şi mai tare. 

— Aşa deci, vă cunoaşteţi? N-oi fi cumva profesorul ăla? 

— Ba da, îi răspunde scurt Werner. 

O strălucire primejdioasă se iveşte în privirea lui Vadim. 

— Nu mai spune, zdreanţa bătrână vrea s-o facă pe eroul! strigă el 
în bătaie de joc. Ştii ce? Nu crezi c-ar fi trebuit să te fi încumetat la aşa 
ceva cu câțiva ani în urmă? Oricum, mă bucur că ne întâlnim în sfârșit, 
că şi-aşa am o socoteală de încheiat cu tine. Nimeni nu-mi ia mie 
femeia! 

— Vadim, termină cu toată nebunia asta! strigă Ana, care, între 
timp, și-a recăpătat glasul. Și dă-mi drumul odată! 

Se mai smucește o dată mai zdravăn şi chiar izbutește să se elibereze 
din strânsoarea lui, pentru că se pare că Vadim nu-i mai dă prea multă 
atenţie, fiind mult mai interesat de Werner. 

Tipul face un pas spre profesor, cu mișcări de animal de pradă, gata 
să sară la atac. Iar eu încep să simt cum mi se ridică tot părul de pe 
spinare, dinspre vârful cozii până spre ceafă. E primejdie mare la 
mijloc. 

— Tu m-auzi, moșule? Nimeni nu-mi ia femeia! 

— Vadim, ce-nseamnă asta? strigă Ana la el. Domnul profesor nu 
m-a luat deloc de la tine. Te-am părăsit atunci fiindcă eşti ţicnit de-a 
binelea... Ce, ai uitat? Aveam nevoie de un acoperiș deasupra capului, 
iar el, în bunătatea lui, mi l-a oferit. Atât şi nimic mai mult! 

Din păcate, Vadim nu e deloc atent la ce spune Ana. În schimb, mai 
face un pas spre Werner şi scoate la iuţeală ceva din buzunar. Ce naiba 
o fi? Mă uit mai atent și... Milostiv zeu al pisicilor, e un CUŢIT! 

Werner înghite în sec. 

— Aţi înnebunit de tot? Lăsaţi chestia aia deoparte! 

Vadim râde. 

— Da, hai că acum ai și făcut în pantaloni, nu? Hai odată! Arată-mi 
şi mie de ce eşti în stare! 

Se apropie tot mai mult de Werner, fluturând cuțitul prin aer. 
Werner se trage un pas înapoi, numai că nu prea are unde. A ajuns 
aproape cu spatele la zid. 

Cu coada ochiului, observ că babușca scotocește prin poşetă. Te 
pomeneșşti c-o fi având și ea un cuţit! Dar la fel de bine ar putea să-și 
caute şi rujul de buze, nu? Pe femeia asta o cred în stare de orice, chiar 
şi să se apuce liniștită să se rujeze! 

Între timp, Vadim a ajuns chiar în faţa lui Werner și îl amenință cu 
cuțitul. 

— Hai, profesore! Apără-te dacă eşti în stare! 

Oh, nu! Ce să facă acum bietul meu profesor? Că pe-acolo, pe la 
universitatea aia a lui, sigur n-a apucat să dobândească cine şi ce 
experiență cu răufăcătorii violenţi! Dar de ce mama naibii trebuie să 
mă simt și eu tocmai acum în halul ăsta de rău? Ce ghinion că nu pot 
să ajut! 

Pe când stau așa la sfadă cu mine însumi, lucrurile o iau razna. 
Prin faţa mea zboară ceva ca o nălucă alburie, care se înfige în braţul 
lui Vadim. El scoate un răcnet de durere și se clatină pe picioare, 
dându-se un pas înapoi, lucru de care profită Werner, pentru a lansa 
un contraatac fulgerător. Își ia avânt şi-i arde lui Vadim, direct în faţă, 
o lovitură de pumn strașnică! Lui Vadim îi piere piuitul. Cade într-o 
rână, ca un sac cu făină, şi rămâne întins pe jos. 


Ca trăsnetul, nu altceva! Oare Werner a fost boxer profesionist 


tist 


— Doamnă Kovalenko, ați făcut foarte bine că ați chemat poliția! 


într-o viață anterioară? 


A fost o hotărâre înţeleaptă. Zău dacă pricep de ce toată lumea 

de-aici ține neapărat să facă pe polițistul! spune domnul Bange, fără 
să mai contenească cu laudele pe care i le aduce babușcăi. 

Bătrâna nu-şi mai încape în piele de mândrie. Fiindcă adevărul 
este că acolo, în faţa cafenelei, babușca nu băgase mâna în poșetă după 
rujul de buze, ci după telefon. Nici nu s-a prăbușit bine Vadim pe 
asfalt, că de după colț au și apărut în viteză două mașini de patrulare. 
Până să-și vină el în fire, se afla din nou pe bancheta din spate a unei 
mașini de poliție, cu mâinile încătuşate. 

Presupun că la ora actuală se află într-o primitoare celulă de 
închisoare, în timp ce noi — din nou! - stăm în bine-cunoscuta noastră 
secție de poliţie și primim cuvenita dojană din partea domnului 
Bange. 

— Oricum aţi da-o, vi l-am cam oferit pe tavă pe făptaş, ne apără 
Werner timid. Fiindcă sunt sigur că înregistrarea audio a prins bine. 

Domnul Bange dă ochii peste cap. 

— Ştiţi ce, vă rog... nici nu mai vreau s-aud de-așa ceva! E strict 
interzis să înregistrezi conversații pe ascuns, fără mandat. Pentru așa 
ceva până și poliția are nevoie de permisiunea unui judecător! Așa că 
vă rog, nu mai pomeniţi despre asta, domnule poliţist de ocazie! 

— Scuze, bâiguie Werner. 

Ana își drege glasul şi spune: 

— Domnul Hagedorn n-are nicio vină. Dimpotrivă, el chiar a vrut 
să vă sune imediat. De vină-s numai eu, care am avut ideea să încerc 
mai întâi după capul meu. Între timp, mi-am dat și eu seama că a fost 
o prostie din partea mea. 

Domnul Bange suspină. 

— Mda, cel puţin de data asta copiii s-au ţinut deoparte, zice 
polițistul, aruncând o privire spre Kira, Pauli şi Tom, care stau cuminţi 


pe niște scaune și tac mâlc. Până la urmă însă, totul s-a rezolvat. Căci 

domnul Todorovici a recunoscut implicarea în lovitura dată la 
Gimnaziul Wilhelmin. Celelalte motive o să le aflăm cu siguranță pe 
parcursul audierilor care vor urma, dar bănuiala voastră a fost corectă. 

— Ha, vedeți? izbucnește Ana, bătând din palme. 

Bange o priveşte cu reproş. 

— Chiar şi-aşa, v-aţi convins şi dumneavoastră cât de repede poate 
să scape de sub control o asemenea situație. Nu uitaţi c-a fost cât pe 
ce să se lase cu lovituri de cuţit! 

Werner dă din cap, aprobator. 

— Da, îi sunt chiar foarte recunoscător pisicuţei ăleia albe. Dacă 
nu era ea... Chiar că-i eroul momentului. 

Aici are dreptate. Era să uit. Sau, mai cinstit fie spus, am încercat 
să trec sub tăcere amănuntul ăsta, dar adevărul e că eroul momentului 
se cheamă Francesco. Căci năluca aceea alburie fusese colegul nostru 
italian, cel care, cu un curaj nebun, s-a aruncat asupra lui Vadim, 
făcându-l astfel să piardă controlul asupra situației. Jos pălăria, că doar 
a fost o figură de toată admiraţia! La urma urmei, e exact cum spusese 
şi Spike despre el atunci când Francesco și-a făcut prima dată apariţia: 
un veritabil bătăuș de cartier, oțelit în realitatea cea crudă din 
Palermo! 

Dacă nu aş fi avut probleme cu burta, firește că nici eu n-aș fi 
procedat altfel. Numai că în cazul de față e valabilă, din păcate, vorba 
aia veche cu mortul de la groapă, care nu se mai dezgroapă. Așa se 
face că salvatorul e acum Francesco. Și nu Winston. Miorlau... 
Deodată, mi s-a făcut din nou rău. 


O surpriză. 


Ba nu, chiar două 


Fiindcă tot veni vorba, nu merită întotdeauna să dai îr 
dovadă de vitejie. Aşa și cu Francesco, care, momentan, nu 
s-a ales cu mai nimic din intervenţia Jui de clasă mondială. 
Dimpotrivă. Fiindcă după ce a încasat un pumn de la Werner, Vadim 
s-a prăvălit peste motan, aproape îngropându-l sub el, iar acum bietul 
Francesco, cu o labă scrântită și o fractură de coastă, a încăput pe 
mâinile doctorului veterinar. Sau, mai bine zis, pe cele ale doctoriţei 
noastre veterinare, doamna Wilmes. Că acolo l-a dus poliția după 
curajoasa lui intervenţie. 

La întoarcerea de la secția de poliţie, eu şi Werner trecem pe la 
Francesco. Ana, babușca, copiii și Odette au apucat-o deja spre casă. 
Numai eu a mai trebuit să trec pe la doamna doctor, pentru că lui 
Werner i s-a părut că sunt mai bleg decât de obicei. 

URĂSC vizitele la doctorul veterinar și abia după ce sunt urcat pe 
masa de control îmi dau seama ce grea a fost pentru mine ziua de azi. 
Doamna doctor Wilmes îmi masează burtica pe toate părţile, după 
care se întoarce către Werner. 

— Mda, chiar se aud niște chiorăituri din intestinele lui. A mâncat 
ceva mai neobișnuit? Ceva ce nu e de obicei în meniul lui, ca să zic 
aşa? 


Werner clatină din cap. 

— Nu, din câte știu eu, nu. De când a halit pe ascuns o oală întreagă 
de paste cu carne tocată, stăm cu ochii pe el. 

Doamna doctor Wilmes râde. Grozav, ce să zic. Acum mi-am făcut 
reputație de mâncău! 

— Sau a avut parte de ceva stres în ultimul timp? întreabă doctorita. 

— Ce-i drept, a avut. N-o să vă spun toată povestea, dar motanul 
ăsta a trecut azi prin unele încercări. 

— Hm. Asta ar putea fi o explicaţie. Pentru că am impresia că 
Winston e cam încordat. Și e şi foarte adevărat că unele animale pur şi 
simplu nu suportă deloc starea de stres. Poate nu-i trebuie decât puţină 
linişte. 

Şi mai grozav. lată-mă acum şi mâncău, și molâu! 

— Un sfat cum nu se poate mai bun, îi dă dreptate Werner 
doctoriţei Wilmes. Între altele, până şi nouă ne-ar prinde bine puţină 
liniște. 

— Exact. Dar dacă nu se schimbă nimic, treceţi mâine din nou pe 
la mine. Atunci o să-l cercetez cu ceva mai multă atenţie. Celălalt 
motan al dumneavoastră a început să se simtă deja mai bine. I-am dat 
un analgezic și i-am imobilizat lăbuţa cu niște atele, ca să-i fie cât de 
cât protejată. Dar nu-i nimic grav. Puteţi să-mi daţi adresa stăpânului? 
Pentru nota de plată! 

Werner oftează. 

— Mi-e teamă că va trebui să plătesc tot eu. Fiindcă nu-i cunosc 
stăpânul. Copiii spun că motanul ăsta s-a pripășit pe aici. Poate ar 
trebui să-l duc la un adăpost de animale. 

Doctorița Wilmes cade pe gânduri câteva clipe. 

— Ia staţi puţin! O să verific dacă nu poartă cumva microcip, ca să 
pot să-l caut în banca noastră de date. Nu ne rămâne decât să sperăm 
că stăpânul l-a înregistrat. 

Se duce până la ușă şi o deschide. 

— Miriam, poţi să-mi aduci motanul cel alb din cuşca cu numărul 
unu? Mulţumesc! 

Câteva minute mai târziu, hop şi Francesco lângă mine, pe masă. 

— Ciao, drrrrago mio! mă salută el cu prietenie în glas. 

— Bună, Francesco! Te simţi mai bine? 

— Certo. lo no conosco de niciun felo, ce mai vor acum și oamenii 
acești de la mene? 

— Vor să afle al cui eşti. Adică vor să vadă dacă ai vreun cip. 

— Ce?! se ghemuiește Francesco, de parcă ar vrea cineva să-l 
lovească. l 

Ce ciudat! Un motan atât de curajos n-ar fi trebui să se teamă de 
un aparat de citit cipuri! 

Doamna doctor Wilmes îl palpează pe Francesco la gât și chiar dă 
de un cip, şi apropie de locul cu pricina un aparat care, în mare, aduce 
cu telecomanda de televizor a lui Werner. 

— Aşa, hai că numărul îl am deja. Să mai sperăm că băieţelul ăsta 
e şi înregistrat în baza de date. Mă-ntorc imediat. 

Nu trece prea mult timp şi doctorița revine în cabinet, ţinând în 
mână un bileţel. 

— La fix! exclamă ea veselă. Băiatul răspunde la numele de 
Franz-Josef! și e din Weddelbrook. Ăsta-i un cătun pipernicit din 
câmpia de pe lângă Bad Bramstedt, din Schleswig-Holstein?. 
Întâmplarea face să cunosc locurile, fiindcă în împrejurimile orășelului 
Bad Bramstedt mergeam să joc golf. Numele stăpânei lui Franz-Josef 
e şi el înregistrat, o anume Antonia Meister. 


' Franz Joseph I al Austriei (1830-1916), împărat al Austriei, din casa de Habsburg. 
? Land federal nord-german, cu capitala la Kiel, 

Franz-Josef din Weddelbrook? ÎI fixez cu privirea pe Francesco. 
Acesta, încurcat, a plecat ochii în pământ. 

— Să ţin la mine motanul şi s-o sun pe doamna asta, Meister? 

— Nu, nu-i nevoie. Îl iau cu mine și o caut eu pe doamnă la telefon. 
Chiar trebuie, fiindcă motanul ei m-a scos din mare necaz. Iar pentru 
aşa ceva, merită o răsplată. O să-i dau voie să se tolănească pe cana- 


peaua noastră după pofta inimii, până o să se arate stăpâna lui. 


tisi 


Bine măcar că Franţi ăsta e mai suplu! Că dacă ar fi fost Spike în 
Jocul lui, n-am mai fi încăput doi motani în cușca de transport în care 
ne-a vârât Werner pentru drumul spre casă. În tot timpul ăsta, deşi mă 
roade curiozitatea, mă hotărăsc să mai rabd o ţâră, până când 
Francesco o să-și dea drumul la gură de unul singur. De fapt, cel mai 
bine spus ar fi că încerc să rabd. Până la urmă, chiar că nu mai rezist 
Şi zic: 

— Ce-a vrut să spună doamna doctor Wilmes atunci când a zis că 
eşti din Weddelbrook? N-oi fi eu cine ştie ce specialist, dar nu sună 
Chiar a localitate de pe lângă Palermo. Și, la drept vorbind, nu sună 
nici măcar a nume italienesc. Ce să mai zic de numele tău, Franz-Josef. 
Habar n-aveam că porți un nume german. 

Francesco nu scoate o vorbă. 

— Hei, collega! Cu tine vorbesc! Ce se-ntâmplă? 

— Totu-i adevărat, rostește colegul de cușcă, rămânând mai departe 
cu ochii în pământ. Nu mă cheamă Francesco, ci Franz-Josef. De cele 
mai multe ori însă, Antonia, colocatara mea omenească, mă alintă 
strigându-mă Franţi. Şi nu locuiesc la Palermo, ci pe undeva pe-aici, 
pe la ţară. În regiunea Holstein. Cam pe la jumătatea drumului înspre 
Marea Baltică. 

Aşa ceva e chiar bomba bombelor! Ce bătăuș de cartier? Frances... 
ăăă... Franz-Josef nu-i decât un motan de la ţară! Un mocofan din nord! 
Și uite că, dintr-odată, i-a dispărut până şi accentul ăla italienesc 
îngrozitor. Nu mai pot să-mi stăpânesc chicotelile. Franti priveşte posac, 
dar nu mai scoate nicio vorbă. Dar cum îmi revin, mă iau iar de el și îl 
întreb: 

— De ce ai născocit toată povestea asta? 

— Mda, oare de ce? 

— Păi nu știu. Spune-mi tu. 

— Ce nu ţi-e clar? Am vrut să fiu şi eu... cineva. 

— Cineva? i 

— Da. Așa ca tine. Adică în ochii lui Odette. 

Oi fi eu un motan isteţ, dar nu pricep cum vine treaba asta. Ce-o fi 
vrând să spună? 

— Nu prea te înţeleg. Cum adică „în ochii lui Odette“? 

— Păi stai să vezi: Antonia asta a mea tocmai urmează un curs 
practic pe aici, prin Hamburg. Cum mă plictiseam în camera ei, m-am 
apucat să umblu prin oraş. Când m-am nimerit pentru prima oară în 
curtea voastră, nu m-aţi băgat niciunul în seamă. O vreme, v-am ţinut 
sub observaţie. Adică petine şi pe Odette. Şedeaţi pe acoperișul 
platformei pubelelor. Tu povesteai ceva, iar ea te privea cu atâta 
admiraţie şi afecțiune, că oricine și-ar fi dat seama că pentru ea eşti cu 
totul deosebit. Odette e o minunăţie de pisică și simțeam că mă topesc 
de invidios ce eram pe tine. Atunci când, câteva zile mai târziu, am 
întâlnit-o în lipsa ta, da... ăăă... mda, m-am prefăcut pur şi simplu 
că sunt aventurierul Francesco. Ca s-o impresionez, pricepi? Antonia 
mea e moartă după bărbaţii italieni, mereu povesteşte ce tempera- 
mentali sunt ăștia și cât farmec au... Mi-am zis că poate chestia asta 


funcționează și la pisici. lar Palermo e singurul oraş italian de care am 

şi eu cât de cât cunoştinţă, fiindcă proprietarul pizzeriei preferate a 
Antoniei vine din Palermo. 

— Adică toate astea sunt scorneli? Toată trăncăneala aia despre Italia? 
Ca s-o impresionezi pe Odette? Zău dacă pricep! 

Franti lasă capul în jos. 

— Ştiu, a fost o prostie din partea mea, dar nu mai aveam cale de 
întoarcere. Accentul, numele, poveştile alea despre Palermo... Cum aş 
fi putut să explic că totul era o minciună? Şi câte şi mai câte n-am mai 
îndrugat... Cu toate astea, Odette vorbeşte numai şi numai de tine. 

Un lucru-i sigur: Franti ăsta are o imaginaţie bogată. Oare eu aș putea 
să inventez așa o poveste năstrușnică? Cine ştie. Oricum, o făcuse 
pentru Odette şi aici pot să-l înțeleg. Preţ de câteva clipe, cad pe gânduri. 

— Se pare că nici nu era nevoie de atâta strădanie. 

— Cum așa? 

— Păi aşa cum s-a dovedit chiar azi, Francesco, chiar și sub numele 
de Franz-Josef, e un motan de toată isprava. Un motan excepţional! am 
adăugat, zâmbind pe sub mustăţi. 

— Chiar crezi? mă întreabă Franti, privindu-mă cu mare îndoială. 

— Si, certo, cum ar spune Francesco. E cât se poate de clar. Ai fost 
foarte curajos când ai sărit asupra lui Vadim! Fără tine, s-ar fi putut 
termina urât de tot. Aşa că figura cu Italia chiar c-a fost o tâmpenie. 
Ceea ce nu înseamnă însă că n-ai fi un tip de treabă. 

Franţi lasă capul într-o parte şi mă priveşte încurcat. 

— Hm, e foarte drăguţ din partea ta, mulțumesc! Și... ăăă... ce se 
întâmplă mai departe? 

Răsuflu adânc. 

— Păi ce să se întâmple? N-o să-i suflu nicio vorbă lui Odette. 

Franţi răsuflă ușurat. 


— Numai că, adaug eu, poate-ar fi mai deştept dacă te-ai încumeta 

să-i spui chiar tu. Adică înainte să se prindă și singură cum stau 
lucrurile. Atunci chiar c-ar fi stânjenitor. 


— Hm. Ai şi tu dreptate. O să-i spun eu... cândva. Mulţumesc, 


tist 


Odată ajunși acasă, pe toți ne aşteaptă o mare surpriză, fiindcă, 


amice! 


pentru a sărbători așa o zi, babușca a pregătit pe ascuns o masă 
festivă... Chiar şi pentru mine, Odette și Francesco. Ne bulucim 
împreună în bucătărie şi aşteptăm ca babuşca să ne umple castronelele 
pe care Kira ni le pune dinainte. În timp ce ne îndeamnă să mâncăm, 
Kira pufneşte în râs. 

— Ia uite, dragul meu Winston, sunteţi serviţi ca la restaurant, nu 
altceva! Ţi-ai închipuit tu vreodată c-o să ajungi să mănânci aici 
minunăţiile astea alături de Odette? Hai că-i romantic, nu? E drept că 
şi voi meritaţi trataţia din plin. 

Ne mângâie pe tustrei, iar Odette se apucă să toarcă. 

— Chiar că-i nemaipomenit aici, Winston. Fireşte, teamă mi-e că 
suntem cam mulţi pentru o masă cu adevărat romantică. Dar lasă că 
ne scoatem noi paguba altă dată, fără Francesco prin preajmă, așa-i? 
îmi şopteşte ea la ureche. 

Dacă i-or fi ajuns şi lui vorbele astea la urechi, Franţi se poartă ca 
şi cum n-ar fi auzit nimic. În tot timpul ăsta, înfulecă cu nesaţ mai 
departe. 

— Chiar ai vrea să iei cândva masa cu mine, numai noi doi? o întreb. 

— Dar asta am vrut să fac dintotdeauna, spune ea, încuviințând cu 
o mişcare din cap. Dar m-ai enervat, pentru că te arătai aşa de gelos 
pe Francesco. Când nici măcar n-aveai de ce. Păi ce, se compară el, 


un bătăuș de cartier, cu motanul isteț al unui profesor din Hamburg? 

Ce să mai zic la asemenea vorbe? Mi se încălzește burtica, și nu cred 
că mi se trage numai de la mâncarea cea gustoasă a babușcăi! 

După ce ne punem burţile la cale, ne-apucăm să lenevim, care pe 
unde apucă, prin camera de zi. Franţi o așteaptă pe colocatara lui 
omenească; Odette, după o zi aşa de agitată, trage un pui de somn, iar 
eu îmi cântăresc șansele în privinţa unui supliment pe care, eventual, 
mi l-aş putea acorda şi singur în bucătărie. La urma urmei, din pricina 
durerilor de burtă, n-am mâncat mai nimic toată ziulica, iar castronelul 
de adineauri, chiar dacă a fost plin de bunătăţi, n-a făcut decât să-mi 
stârnească şi mai mult foamea. 

Așa că sar de pe canapea şi pornesc spre bucătărie. Dar acolo dau 
peste Werner şi Ana, care stau la taclale. Foarte bine, carevasăzică 
personalul omenesc de serviciu se află la datorie, gata să-mi mai ofere 
o porție. 

Când să mă pun și eu pe un miorlăit mai serios, ca să-mi exprim 
mai convingător pofta după un supliment, Ana mă lasă cu botul căscat. 
Îi vorbeşte profesorului cu un glas atât de catifelat! 

— Ştii ce, Werner, într-o privinţă tot trebuie să te corectez, o aud 
pe Ana că susură. 

— În care anume? 

— La poliţie, ai spus că motănelul ăsta alb e eroul momentului. 

— Așa-i, râde Werner. Chiar așa am zis. 

— Dar nu e adevărat. Pentru mine, altcineva a fost eroul. Chiar dacă 
el nu se vede astfel. 

Hopa! Oare Ana se referă la mine? Nici n-ar fi de mirare, fiindcă, 
una peste alta, am contribuit şi eu la prinderea lui Vadim. Curios, mă 
apropii tiptil, fără ca ei doi să bage de seamă. 

— XĂăă, despre cine vorbeşti? zice Werner şovăielnic, făcând-o pe 
Ana să izbucnească în râs. 


189 


— Despre tine, firește! Că doar tu ai fost cel care l-a lovit pe Vadim. 
Nu sunt eu adepta violenţei, dar ai procedat cum numai un erou ar face. 
Şi cu asta, m-ai şi salvat. Așa că tu ești adevăratul erou al momentului. 
Dar ce zic eu! Al zilei chiar! În orice caz, sigur ești eroul meu. 

— Oh, îngaimă Werner, uitându-se încurcat în podea. 

Când, în sfârșit, ajunge şi el să-şi ridice iar privirea, pare schimbat 
şi cât se poate de hotărât. Îşi pune un braţ pe umărul Anei, o trage 
înspre el şi... O SĂRUTĂ! Precum vă spun, Werner al meu chiar o 
sărută pe Ana! De-așa emoție, mai-mai să-mi pice mustăţile! 

— Hei, şi-a făcut până la urmă şi el curaj? zice de alături Odette, 
care, cum altfel,.nu mai doarme. i 

— Oh... ăăă... adică, mi se pare că... da! 

Odette răsuflă ușurată. 

— Dar ştiu că i-a luat ceva! Bărbaţii din casa asta sunt puțin cam 
grei de cap când vine vorba de partea romantică a vieții. 

— Despre cine vorbeşti? 

Odette îşi răsuceşte capul într-o parte şi-mi zâmbeşte. 

— Hai, las-o baltă. Că doar poţi şi singur să te prinzi. 

Da, sigur că pot. Şi, în acelaşi moment, mă hotărăsc în sinea mea să 
nu mai scap niciun prilej şi să mă arăt la fel de hotărât ca Werner. Prin 
urmare, uitaţi de Sforrrlock Holmes, căci eu sunt Winston Churchill, 
motanul cel viteaz! Şi romantic pe deasupra! Lasă c-o să vedeți voi! 


Mulţumiri sau 
Să vedem ce-are 
și Winston de zis... 


Astăzi, în pagina asta, are cuvântul un motan pe cât de 
nobil, pe-atât de isteț și de negru. Și-anume chiar eu, 
Winston Churchill! Dragii mei, să știți că a început să-mi facă o 
plăcere teribilă să-mi petrec timpul cu voi, iar pentru asta vă mul- 
țumesc mult! Mi-aţi trimis o sumedenie de e-mailuri şi scrisori, iar 
Frauke mi le-a citit pe toate. Ca să nu mai spun c-am primit de la voi 
şi nişte desene grozave, pentru care m-am bucurat peste poate! Iar 
poșta mi-a adus veşti până şi din țări pe unde n-am fost niciodată. 
Cum ar fi Elveţia, de unde mi-au scris foarte mulți dintre voi, ceea ce 
m-a făcut să mă gândesc deja la o călătorie acolo, pentru că sunt sigur 
că în Elveţia trăiesc o mulțime de copii cuminţi. Frauke, care a trecut 
pe acolo în atâtea şi atâtea rânduri, zice că-i o ţară foarte frumoasă. 

Ca să puteți voi să citiți (sau să ascultați) noile mele păţanii, în afara 
lui Frauke au mai muncit cu hărnicie câțiva adulți. O să dau doar câteva 
nume: Christiane Rittershausen (redactor), Judith Schwemmlein 
(organizator de evenimente), Bettina Keil (agent literar), Britta Lang și 
Kerstin Avemark (responsabile pentru audiobook) și Viliya Gilyazitdinova 
(traducător), care, ca și altădată, s-au înhămat serios la treabă. Pe lângă 
toate doamnele pomenite, a contribuit, până la urmă, cel puţin şi 
un domn, și anume Nicolai Lindner (care s-a ocupat de partea de 
marketing online). Fireşte, a mai fost un domn, pe nume Bernd, soțul 

lui Frauke şi cel dintâi cititor al tuturor aventurilor pe care le-am pus 
eu la cale. 

Sper să fiţi tot atât de mulțumiți pe cât sunt şi eu de ce a ieşit. Căci, 
pe drăguța mea scândură de ascuţit ghearele, eu unul sunt încântat! 


Al vostru, 
Winston 

Alertă de gradul zero la 
şcoala Kirei: cineva a furat seiful în care 
se aflau lucrările scrise la proba de matematică de 
la bacalaureat! Printre cei care au de suferit se numără 
şi Nico, fratele lui Tom, care ar putea fi obligat să dea din 
nou examenul. Un lucru e sigur: e vremea ca formidabilul 
motan Winston Churchill să intre în acţiune! Bazându-se 
pe inteligența lui extraordinară, pe un nas care nu dă 
greş niciodată şi pe ajutorul prietenilor lui bipezi și 
patrupezi, Winston porneşte să rezolve misterul. 


